text:
出師表廣東話版,神級巨作不得不讚
出師表廣東話版
你伯爺出黎行,半路就去咗賣鹹鴨蛋,睇個勢,依家個地盤分成三嚿,益州睇黎都係保唔住嘅嘞,以後個世道睇黎都幾難崖.但係你伯爺留低班細慨都好忠心,班懵柄出去劈友連命都唔要,呢D都係睇在你老豆以前俾錢又俾女的份上,現家想報答返你啫.
嗱,阿叔我現家就只係想你醒醒定定,搞掂你老豆嘅遺願,等D兄弟都有得威;千祈唔好將自己當成一嚿叉燒,辜負左班手足.
家嚇班兄弟都係自己友嚟,想鬧邊個摑邊個,都要公平;唔俾心機做野嘅,成日係度搞三搞四嘅,同埋份人忠忠直直嘅,就交俾保衛科,應該斬手既斬手,應該升職嘅就升職,甘樣就表現到你對大家都係公平嘅,你千其唔好幫埋一邊,對大家大細超.
郭仔,費仔,董仔,份人都好老實,做野好週到,你爺伯在世個時就特別睇得起佢地,臨死前叫佢地好好幫扶你,阿叔我話齋,會裏面大大細細嘅事情都可以交俾佢地;你個個懵柄向叔,人好好,亦都好生猛,劈得玩得,你伯爺都話佢“掂”,你得就提拔一下,我覺得收陀地劈友嘅事就交俾佢,一定可以搞大我地個地盤,以後就冇人敢惹我地架嘞.
我地舊陣時個會點解開始甘勁呢,就係因為一直收埋D老實人,趕走D呃飲呃食既,後黎點解會搞到甘衰,就係因為身邊剩番班口噏噏當秘笈嘅廢人,你伯爺以前次次同我傾計,講起呢單野都赤赤痛.侍中,尚書,長史,參軍,呢幾條友都係阿叔我斬過雞頭嘅好兄弟,你一定要信佢地,我地會重振雄風之日就指意曬你嘞!
阿叔本來就係個耕田佬,係南陽都有番幾嚿田,在呢個人隊人既時代,我不想隊人,只係想唔俾人隊.
你伯爺唔嫌棄我,三日唔埋兩日就走去我屋企,問我點搞好個會,阿叔我就感激到標曬馬尿,甘就跟左你老豆啦.後黎我地會同操爺個會開片,衰左,阿叔我撐住成個會,到現家都廿幾年羅.
你伯爺知道阿叔我醒目,所以賣鹹鴨蛋之前就將大事都交托曬俾我,自從換左你做阿頭之後,我就日日失眠,擔心辜負左大佬嘅心意,所以五月個時就帶住班手兄開船過河,去個個山K啦嘅地方,搞掂曬所有應該搞定嘅野.依家南邊無人再敢搞三搞四,我地班靚又人強馬壯,應該好好地俾班手足疏弗下.然後再將中原打番番黎,將個D冇本心嘅二五仔通通做低曬,將我地個D忠字頭嘅都扶番起身.咁樣我就算對得你伯爺住啦.至於要點搞,冧橋呢D甘嘅野就要靠攸之,祎仔,允仔佢地嘞.
呢一次阿叔我就係去劈班契弟,劈唔成嘅話你話點就點.如果搞唔掂個會,你就去搵攸之,祎仔,允仔,我就唔信個班野敢吃碗麵反碗底.阿仔你都應該揾個時間好好地甘諗下你伯爺既話.甘你阿叔我就好欣慰啦.得啦得啦,時間到,去劈友啦,男人老狗,標曬馬尿甘,都唔知講左D乜野.


c: text/html

text:
201804061207命運好好玩 財富之王鈦晶項鍊 家具展2017
命運好好玩 財富之王鈦晶項鍊
克林頓訪英期間,與撒切爾夫人,傑弗裡.豪等共進晚餐.為活躍氣氛,撒切爾夫人
問傑弗裡.豪:「你的父母有個孩子,既不是你的兄弟,也不是你的姐妹,他( 她 )是
誰?」豪大笑著答道:「就是我,豪呀.」克林頓感到很有趣,回到白宮後,問克裡斯
托弗到:「你的父母有個孩子,既不是你的兄弟,也不是你的姐妹,是誰?」克裡斯托弗
回答不出.克林頓得意地大笑到:「是豪呀.」
命運好好玩 財富之王鈦晶項鍊
是每個家庭都必備的好幫手
尤其是客廳或是書房
總是要放個兩三個才能讓客廳收納變得簡單又方便.
☆☆☆以下圖文皆引用自YAHOO購物網☆☆☆ 蛋拌豆腐 (所屬菜系) 閩菜 (特點) (原料) 熟雞蛋2只,嫩豆腐l盒,精鹽,醬油,味精,蒜泥,蔥花和麻油備少許. (製作過程) 1將熟雞蛋剝去外殼用冷水洗淨; 2和嫩豆腐一起放到碗內,加入精鹽,醬油,味精,蒜泥,菊花和麻油調好口味用竹筷將雞蛋和豆腐攪砰拌勻即可. 命運好好玩 財富之王鈦晶項鍊開箱文 命運好好玩 財富之王鈦晶項鍊推薦文 命運好好玩 財富之王鈦晶項鍊試用品 命運好好玩 財富之王鈦晶項鍊福利品 命運好好玩 財富之王鈦晶項鍊打折資訊 命運好好玩 財富之王鈦晶項鍊超值產品 命運好好玩 財富之王鈦晶項鍊推薦比較 命運好好玩 財富之王鈦晶項鍊評價與評比 命運好好玩 財富之王鈦晶項鍊購買心得 命運好好玩 財富之王鈦晶項鍊特價出清 命運好好玩 財富之王鈦晶項鍊特價清貨 命運好好玩 財富之王鈦晶項鍊特價活動 命運好好玩 財富之王鈦晶項鍊特價商品 命運好好玩 財富之王鈦晶項鍊特價品 命運好好玩 財富之王鈦晶項鍊那裡買便宜 命運好好玩 財富之王鈦晶項鍊那裡買 命運好好玩 財富之王鈦晶項鍊折價 命運好好玩 財富之王鈦晶項鍊折價卷 命運好好玩 財富之王鈦晶項鍊週年慶 命運好好玩 財富之王鈦晶項鍊聖誕節 命運好好玩 財富之王鈦晶項鍊聖誕節可愛圖片 命運好好玩 財富之王鈦晶項鍊聖誕節佈置 命運好好玩 財富之王鈦晶項鍊聖誕節交換禮物 命運好好玩 財富之王鈦晶項鍊聖誕節禮物 命運好好玩 財富之王鈦晶項鍊聖誕節英文 命運好好玩 財富之王鈦晶項鍊聖誕節活動 命運好好玩 財富之王鈦晶項鍊聖誕節圖片 命運好好玩 財富之王鈦晶項鍊聖誕節的由來 命運好好玩 財富之王鈦晶項鍊聖誕節卡片 命運好好玩 財富之王鈦晶項鍊聖誕節歌曲 命運好好玩 財富之王鈦晶項鍊生日禮物 命運好好玩 財富之王鈦晶項鍊生日禮物送什麼好 命運好好玩 財富之王鈦晶項鍊生日禮物女生實用 命運好好玩 財富之王鈦晶項鍊生日禮物專賣店 命運好好玩 財富之王鈦晶項鍊生日禮物推薦排行榜 命運好好玩 財富之王鈦晶項鍊生日禮物 女衣 命運好好玩 財富之王鈦晶項鍊生日禮物男生 命運好好玩 財富之王鈦晶項鍊生日禮物客製化 命運好好玩 財富之王鈦晶項鍊生日禮物 創意 命運好好玩 財富之王鈦晶項鍊生日禮物驚喜 命運好好玩 財富之王鈦晶項鍊伴手禮 命運好好玩 財富之王鈦晶項鍊伴手禮推薦 命運好好玩 財富之王鈦晶項鍊伴手禮排行榜 命運好好玩 財富之王鈦晶項鍊伴手禮盒 命運好好玩 財富之王鈦晶項鍊伴手禮 命運好好玩 財富之王鈦晶項鍊伴手禮展2017 命運好好玩 財富之王鈦晶項鍊伴手禮票選
商品訊息功能:
商品訊息描述:
02E1D3F5754359A4
蛋拌豆腐 (所屬菜系) 閩菜 (特點) (原料) 熟雞蛋2只,嫩豆腐l盒,精鹽,醬油,味精,蒜泥,蔥花和麻油備少許. (製作過程) 1將熟雞蛋剝去外殼用冷水洗淨; 2和嫩豆腐一起放到碗內,加入精鹽,醬油,味精,蒜泥,菊花和麻油調好口味用竹筷將雞蛋和豆腐攪砰拌勻即可.
命運好好玩 財富之王鈦晶項鍊開箱文 命運好好玩 財富之王鈦晶項鍊推薦文 命運好好玩 財富之王鈦晶項鍊試用品 命運好好玩 財富之王鈦晶項鍊福利品 命運好好玩 財富之王鈦晶項鍊打折資訊 命運好好玩 財富之王鈦晶項鍊超值產品 命運好好玩 財富之王鈦晶項鍊推薦比較 命運好好玩 財富之王鈦晶項鍊評價與評比 命運好好玩 財富之王鈦晶項鍊購買心得 命運好好玩 財富之王鈦晶項鍊特價出清 命運好好玩 財富之王鈦晶項鍊特價清貨 命運好好玩 財富之王鈦晶項鍊特價活動 命運好好玩 財富之王鈦晶項鍊特價商品 命運好好玩 財富之王鈦晶項鍊特價品 命運好好玩 財富之王鈦晶項鍊那裡買便宜 命運好好玩 財富之王鈦晶項鍊那裡買 命運好好玩 財富之王鈦晶項鍊折價 命運好好玩 財富之王鈦晶項鍊折價卷 命運好好玩 財富之王鈦晶項鍊週年慶 命運好好玩 財富之王鈦晶項鍊聖誕節 命運好好玩 財富之王鈦晶項鍊聖誕節可愛圖片 命運好好玩 財富之王鈦晶項鍊聖誕節佈置 命運好好玩 財富之王鈦晶項鍊聖誕節交換禮物 命運好好玩 財富之王鈦晶項鍊聖誕節禮物 命運好好玩 財富之王鈦晶項鍊聖誕節英文 命運好好玩 財富之王鈦晶項鍊聖誕節活動 命運好好玩 財富之王鈦晶項鍊聖誕節圖片 命運好好玩 財富之王鈦晶項鍊聖誕節的由來 命運好好玩 財富之王鈦晶項鍊聖誕節卡片 命運好好玩 財富之王鈦晶項鍊聖誕節歌曲 命運好好玩 財富之王鈦晶項鍊生日禮物 命運好好玩 財富之王鈦晶項鍊生日禮物送什麼好 命運好好玩 財富之王鈦晶項鍊生日禮物女生實用 命運好好玩 財富之王鈦晶項鍊生日禮物專賣店 命運好好玩 財富之王鈦晶項鍊生日禮物推薦排行榜 命運好好玩 財富之王鈦晶項鍊生日禮物 女衣 命運好好玩 財富之王鈦晶項鍊生日禮物男生 命運好好玩 財富之王鈦晶項鍊生日禮物客製化 命運好好玩 財富之王鈦晶項鍊生日禮物 創意 命運好好玩 財富之王鈦晶項鍊生日禮物驚喜 命運好好玩 財富之王鈦晶項鍊伴手禮 命運好好玩 財富之王鈦晶項鍊伴手禮推薦 命運好好玩 財富之王鈦晶項鍊伴手禮排行榜 命運好好玩 財富之王鈦晶項鍊伴手禮盒 命運好好玩 財富之王鈦晶項鍊伴手禮 命運好好玩 財富之王鈦晶項鍊伴手禮展2017 命運好好玩 財富之王鈦晶項鍊伴手禮票選

robotstxt: allowed

filter: keep


text:
香港文華東方酒店 Mandarin Oriental, Hong Kong
商戶搜索
服務詳情
評語 提交評語
當初我哋好急咁搵地方,知道11月喺旺季,我哋又比較鐘意懷舊同經典啲嘅地方,就決定去文華.我哋一共擺咗2晚,第一日擺朋友就約160-170人西式,第二日就主要喺老公嗰邊嘅親戚,擺中式.
成個wedding experience都好好,由first meeting到menu tasting都被細心照顧.文華嘅Wedding fair唔會好似其他嗰啲酒店咁好多人去,而係invite only,所以serve每一對新人都好認真!當時serve我哋嘅係Koey,由entrance到試餐前小食,再睇set up,仲可以去埋文華嘅chocolate room.呢度要提提文華啲朱古力咁好食係,因為無外判出去,全部喺自己制作.到我哋後來做Menu tasting,我諗住會喺Mandarin bar & grill西餐廳嗰度試,點知Koey 專登安排咗喺Krug room度試.於是,我哋2個人就坐喺可以容納12-14人嘅香檳房度試餐.由於間房喺可以望到廚房,所以我哋喺睇住佢哋製作個4-course menu,而每一道菜嘅chef都會出嚟同我哋研究plating.例如有一道菜,我哋覺得隻豬咁放好奇怪,chef就即係落手去再擺,成個過程大家一齊合作,成個經驗都好特別.Head chef都有出嚟同我傾吓覺得味道如何,感覺真係似vvvvvip咁~!而且呢個Tasting係唔使額外俾錢,因為喺我哋擺百幾人嘅confirmation tasting嚟.
至於hall嘅安排上,我哋開頭都逼得佢哋幾盡,要佢哋試無做過嘅set up.因為原本只可以放96人,喺一排好長嘅枱喺hall中間.我哋覺得張枱嘅闊度令啲賓客傾計,就想啲枱分開變成2排枱,咁就可以坐多啲客人,我哋又可以喺中間march in.Koey佢都話無諗過可以咁做,但最後出嚟效果好好!到我哋march in 時,兩邊啲朋友都起晒身,我哋就由hall頭行到尾,場面係好靚!食物方面,佢哋都有俾返feedback同影返相俾我哋睇.例如頭盤我哋講過唔想太白色想加啲edible flower,隻豬就唔好咁鹹之類,佢哋都全部有跟進.中餐嗰邊都係咁,我哋有提出想某道菜燉耐啲,同條魚覺得唔夠滑,佢哋都好有認真咁跟進,2晚啲嘢都好好食!每位賓客仲有文華嘅朱古力做wedding favours!整晚嚟講,唯一係有朋友唔係太搵到我哋個hall喺邊,去到前枱問人時被叫佢哋自己去睇,覺得服務上有點美中不足.但樓上banquet hall服務就真係一流.
當日酒店房裡面都好細心安排,仲送咗personalize wedding luggage tag俾我哋做wedding gift.
另外,過完第一晚之後又可能知我哋好攰,送咗啲精華素俾我哋去補一補皮膚,真係非常細心!到我check out嗰日又送咗spa 俾我,真係much more than I ever asked for the wedding!!
我地有上網睇過啲package既,又有睇過Grand Hyatt, Conrad, Marriott, Harbour Grand,Langham, Marco Polo 而都又諗過Four Seasons 同 Ritz Carlton,不過呢兩間真係太貴啦.
其實我地都主要想搵間好食既.我地自己上網搵check咗文華啲資料,因為發現佢好少參展.但後來又見佢參加婚展,但就唔覺佢係婚展有平到喎,根本無平過.我哋本來由一個叫Cheryl Mok既經理負責,因為我地好早就book咗,後來佢哋人事調動轉左呀Carol,過程都smooth既,服務都好.
當時confirm咗有安排試菜,而佢哋係只包唔駛全圍上既菜式,即係無魚同無雞既.試菜係唔包酒,但因為我地想試晒所有菜式同埋酒(因為想知道啲house wine 得唔得).所以除咗條魚之外(因為話如果要試埋魚既話要多收$5000!),加咗啲錢就連酒都可以試埋.
我地擺左20圍,個場幾好,唔洗點整decoration,佢包backdrop同stage既牌.On day 當日對我地好好,佢哋當晚會熱番啲食物送上房俾我地.整晚亦都一定有一個同事跟住我地,但呢個同事有時係會轉其他人既.佢哋啲permanent staff 係ok既,但有一期個橙衫職員踩咗我條裙,踩到我直頭行唔到,總之就係一時黑衫幫我拉裙,一時又橙衫幫我拉裙,而橙衫一拉裙就會踩到我條裙.
我地準時開始,八點已經食緊,初初上菜好快,後期好慢,上完魚之後停左好耐,食到11點幾,中間我地只因為敬酒,要求過一次停菜.但老實講,食物比想像中差,但好食過其他地方.乳豬比起試菜既時候有出入,因為試菜既時候我好記得佢哋係片走晒啲白肥肉,一啲肥都無,好乾淨!但係當日就片得唔夠乾淨,而如果我哋主家席都留意到既話,即係預咗賓客都唔會片得好乾淨架喇.鮑魚ok既,其他都okay.我地試菜同佢地講邊啲鹹,邊啲淡,佢地最後都係有做到.
建議新人要了解temporary staff 有幾多人,同埋一晚有幾多人serve.要問清楚係一對幾多檯,起碼一個人睇一圍臺.同埋要清楚當晚既流程.酒水,麻雀,泊車幾多小時,要同酒店傾清楚.因為酒店6點半後先有泊車優惠,佢哋話酒店本身車位少,我地又早開始,所以用唔到.


text:
我從來都唔會check另一半嘅電話或者Facebook,有時知道佢同緊另一個女仔 whatsapp,即使嗰個係佢以前鍾意過嘅人,係會有少少唔開心,但佢話要畀我睇佢哋嘅 whatsapp對話以表清白我都係唔會睇,因為我覺得睇嚟都嘥氣.首先佢畀得我睇嘅肯定都已經無嘢好睇,二嚟大家都係講個信字,check嚟check去你唔煩我都煩啦.再者,其實我check唔check都好,你要出軌我根本阻你唔到,正所謂留得住你個人都留唔住你個心,咁不如連人都唔好要.
至於偷雞check我就更加唔會,我又唔係醒目嗰啲,硬係覺得一做衰嘢就會畀人發現,好似以前返學我都唔敢出貓同上堂偷食.將心比己,無人鍾意畀人check住晒,所以我都係絕對唔會畀人check我電話,任何人都唔得.當然我都唔會鬼鬼祟祟咁用電話,有時同男友一齊用電話睇片彈咗啲message出嚟,咁啱佢睇到都無乜所謂,我唔會變態到要佢即刻合埋眼,而且佢都無興趣check我電話,又或者係因為佢知我唔鍾意畀人check.
其實一段關係入面信任係好重要,當然前題係雙方都要識做啦,就係同異性朋友保持適當距離,注意言詞,flirt 係禁忌,唔好同我講埋晒啲咩「我唔知點先算係 flirt」,咁大個人識衡量啦,我都唔想當你弱智.當雙方有足夠安全感,就唔會再成日疑神疑鬼.不過呢個完全放任政策唔係對每對情侶都適用,請自行調節底線,同埋係會有風險,就係可能你奶咗嘢/戴咗綠帽都完全唔知.
如果同我男友比較,反而有啲女性朋友更加鍾意裝我用電話,有時我打緊whatsapp佢都會伸個頭埋嚟睇我打緊乜,然後搭兩句嗲,其實我好唔鍾意呢個行為,可能我個人比較著重私隱啦,通常我都會縮開唔畀佢睇,佢就會話我懶神秘,一定係講緊啲唔見得光嘅嘢,但其實我可能只係同男友打緊句:「好掛住你呀BB.」肉麻到死唔想畀你睇亦唔需要畀你睇.
每個人都需要啲私人空間,所以無論係朋友,親人或者係愛人,都唔好再逼得太緊喇.


text:
杯麪
杯麪係用杯狀嘅耐熱防水容器裝住已經過乾燥處理嘅即食麪,淨係加熱水就食得,唔使煮,淨係要焗一焗3分鐘.
杯麪嘅麪種類廣泛,有日式嘅拉麪,烏冬,中式嘅米粉,伊麪,近年亦有意大利粉等種類,通常亦有少量經乾燥處理嘅配料好似肉,蝦同菜.
杯狀嘅耐熱防水容器通常用聚苯乙烯(發泡膠)或經防水耐熱處理嘅紙做材料.除杯型容器外,亦有一啲用碗型嘅容器,叫碗麪.
史[編輯]
杯麪由日本日清食品公司發明,1971年9月18號喺日本上市,最原始品種係Cup Noodles,賣100日圓(0.25美元),係當時袋裝即食麪售價嘅3倍以上,並用發泡聚苯乙烯做容器.
杯麵試賣期間喺球場同馬場等地點銷售,因價錢太貴而唔受歡迎,最後淨係可以喺啲必須夜間值勤嘅單位例如消防隊同日本自衛隊販賣.為求打開市場,安藤百福喺東京市區同三越百貨公司合作促銷,創下4個鐘頭賣出兩萬份嘅紀錄,先奠定日本人接受杯麪嘅基礎.由於杯麪走高價路線,所以配料包括冷凍乾燥法製成嘅乾燥蝦,同時亦改用叉做餐具.東京街頭促銷讓杯麪喺關東得以立足.1972年2月日本發生赤軍連脅持人質同警察對抗嘅淺間山莊事件.由於警察食杯麪醫肚嘅鏡頭上咗電視現場轉播,杯麪因此一炮而紅.
品牌[編輯]
杯麵牌子有:
- 公仔點心麵
- 壽桃牌生麵皇
- 首選牌


text:
1#
大 中
小
發表於 2016-12-26 01:49 PM (第 666 天) 只看該作者
[顯示]
[隱藏]
中文各卷心得
仲有大約三個幾月就考DSE,小弟都教左幾年中文私人補習同補底班,都就黎收山,所以係到同大家分享下自己教學和應對中文科既心得.如果大家仲有咩想知,我都盡量答下大家.
卷一:
老實說,卷一可以做既野唔多,因為中一至四係學中文既黃金時間.到左中五,只能夠話係學緊應試中文,已經唔再係純粹學中文.坊間有講好多卷一既技巧,但老老豆豆,所謂技巧其實係「投機取巧」,佢係改變唔到同學唔識中文既事實.
白話文:
但都無辦法,如果呢份卷弱,最起碼最起碼,要睇下pastpaper各類題目既答法係點.我見小卒都有份「答題公式」,其實已經整理得相當唔錯,但有啲題型無收錄到,如果你真係想做好啲呢份卷,就用少少時間整理一下.(坊間大部分補習老師都會教/整理,不過可能你地要做多個工序,因為大部分老師都係將4份卷打散黎教,你地要自己將卷一既相關技巧/答題公式串埋一齊.)要記住,pastpaper係大家既好朋友,你咩都唔讀都唔緊要,pastpaper一定要睇,仲要係用解碼既方式睇佢個marking,最緊要係整理考試個邏輯.(其實咩科都係)
文言文:
呢part 我讀書個陣都好驚,個陣都係選擇裸考就算.不過呢幾年開始接觸多左,就覺得其實都唔係完全無得搞.呢份卷最基本最基本係由背野開始.自己上google打「文言文副詞」,都差唔多年年會出啲,所以背定都得.好似2016出左6分,副詞唔背,到考場好難推得返出黎,所以背左佢啦.其他咩睇前後並置句,睇詞性,我諗大家都聽過,我都無咩補充.基本上都係呢啲,至於多睇,又好老實講,我讀書個陣即使aim 5*(暴露年紀系列)都無咁誠心係課餘時間睇文言文.做文言文練習係重要的,做完順手睇一睇篇文,對一對個語譯(如果無附語譯,就自己google,基本上都搵到),就當溫過下啦.記住一個原則,考試唔會考啲你連讀都唔識讀既字,如果考,一定係前後句有並列句畀你推斷返出黎.
卷二:
呢份卷一定要善用sample,到中六就谷死一種題型(記敘描寫抒情說理文或議論文).仲有,要釐清一樣野,卷二唔係文筆好就會高分,文筆反而係好次要既野.最緊要係睇你扣唔扣到題(每年死一半扣唔到題,死因亦只有扣唔到題),所以唔好晒時間背咩靚字靚句,晒gas!咁我話要用sample,點用呢?呢個方法對想寫記敘文既同學比較有用,請印哂2012-2016既記敘sample出黎,然後搵佢地寫法既規律出黎,你會發現(偏見—事件—反思—說理)呢個pattern,咁你就知你寫完篇文搵唔返呢4個層次,你高分極都有限.喂,咁講好空泛喎,咁你睇下2012-2016啲人點樣處理呢四個層次,抄佢地既處理方法啦.
至於議論文,以前我讀書個陣老師就話古今中外各兩個例子先會高分,但睇一睇sample,時代已經唔同左,依家係2個例子都可以上高分.個分別係邊,點解依家好似難左咁多拎高分(其實合格都難左好多)?依家好睇你點樣演繹例子(當全世界都識砌論點,論據,依家唯有睇啲更高層次既野),換句話說,你一定要解釋到點解個例子同題目係有關係,解釋唔到/無解釋你都可以返屋企架啦.唔好諗住抄左個題眼落個申述到就叫做扣左題,你要解釋到其中既「因果」或「遞進」關係先叫解釋左,我自己覺得議論文難度係高左既,適合有邏輯思考能力既學生揀.
卷三:
聆聽跳過,重點係講綜合.綜合呢份卷其實都幾PK,因為變得好快,要求老師備課備得好足(唉).綜合只要run 3年 ,大部分學校都掌握到點教,所以必須成日改考法,佢先可以拉到條curve.咁呢份卷又點搞呢,見解論證可以睇多幾年sample,整合就睇2016 pp同pastpaper.大家都知,整合2016轉左制(仲要係12月先出義工組個份pastpaper),通常第一部分問你對應邊一項原則/宗旨,呢部分考評局既用字係「指出」,「略述」,所以略述就得,最多最多比夠100字佢就好收工啦,重點係後面叫你作個part.依家比分比例,我都摸唔準,有啲學校前後比例係1+7,有啲係2+6,我都見過有3+5,但出面應該係睇整體,即係你後面寫得好飽滿,就算前面一句帶過,都可以拎到6-7分.記住,一個point拎8分係無咩可能,如果你醒目既,就將一個範圍劏成兩個論點(e.g. 對學生好處:對高年班學生,對低年班學生)/(e.g. 個人成長:全人發展,社交健康,心理健康).見解論證既logic都一樣,一個point你就想拎7分係太天真,你一定要將一個範疇劏做兩個角度先會高分.最後,睇睇佢sample讚學生有咩地方做得好,不外乎話學生有例子/結合社會現況,so,你識做啦.
卷四:
呢份卷無可否認係有先天優勢,有啲學生一講野就成舊飯咁,其實好難搞.呢份卷教就易教,但大部分學生其實做唔返出黎,一講野就好驚.要教得仔細都太多野要教,第一個步驟係將所有pastpaper分類,例如選項題,設題形式有共識,優次,普通選項題,設題內容主要分成措施評估和重要性評估,起碼你要將呢啲題型分哂類.之後每一種設題內容其實都有啲比較框架可以用,例如評論有效性,你地通識都學左好多,其實就係個啲野.依家說話越出越深,因為設題老師expect大家讀過通識,可以應付到時事少少既題目,所以,唔好放棄通識科,佢同你既中文直接相關.當然,考口試唔好亂拋通識concept,例如健康,你話可以分成社交,心理和生理,完全無問題,通識既concept只係用黎幫你爆開條題目,等你有多啲point可以講.其他點樣應對,要微笑,唔好指名發言,我覺得係重要既,但日校老師都講哂啦,我就唔多講啦.
應試心得:
其實我無咩補充啦,最後就係,我地個年代係無考生sample可以睇.sample原意係畀老師研究,但因為依家好多老師都唔識研究,所以你地要學識自己研究啲sample,睇多幾年,睇下有無咩共同既邏輯.如果你搞唔掂既,搵學校老師問;都唔得既,搵補習老師問問佢.讀書你靠人真係死得(我個人經驗),到最尾,個個都幫你唔到,你只可以靠自己.
希望大家考試都順順利利.


text:
一直都係聽人講唔好買 Seagate 嘅 hard disk,因為 Seagate 出品係好快死,咁做過幾間公司又係多數係 Seagate 出事,咁好理所當然買就買 WD 唔揀死雞,就算人哋問到都係咁建議.
半年前換左部新電腦,終於加入 i7 世代,上一部 E5700 捱到咁耐都真係幾勁,上網睇片完全無問題,只係呢家做功課做公司嘢要比較多 computation,換部快少少嘅機做嘢都爽手 D.由於 budget 問題冇買到 SSD,買左隻 WD Blue 2TB 5400RPM 做主力,舊機隻死雞就做 storage.
用左差唔多半年,上星期開始部電腦間唔中疾一疾,開頭都冇為意,前幾日臨訓望下 log,原來咁快有 bad sector,之後一熄機就一睡不起,入唔番 Windows 了.
好彩呢家有 Ubuntu Live CD 而且又讀寫到 NTFS,都仲可以讀番隻 HDD,救番八成 data.佢已經壞到連 scan 都完成唔到.
問番同一日一齊買電腦嘅朋友,原來佢係一個月前都死左隻同款 Hard disk,買三隻壞兩隻,failure rate都幾高.下次要買 hard disk,都唔知買咩牌子好了.


text:
打機啫
「打機」
以前經常性聽到話有啲人打機會將成副身家咁拎去買一啲好虛擬嘅嘢.老實講其實點解啲人可以用幾千蚊甚至乎幾萬蚊咁玩一隻遊戲呢?我真係諗都諗唔明.就算我去買一隻遊戲最多都係幾百蚊,仲可以玩好耐.都係果句,玩遊戲啫,唔駛咁誇張呀?不如留返啲錢食咗落肚,或者做其他嘢好過啦.如果有日隻遊戲關門大吉,到時真係化為烏有!
「安全」
其實打機唔係問題,但係打機打到傾家蕩產,連自己條命都唔要咁就真係過份咗啲.當然除咗近排好多人講嗰隻遊戲之外,好多網上遊戲同手機遊戲都係一樣.打機有時係可以放鬆自己,但係當啲人太沉迷而出事嘅時候,啲人就會賴啲遊戲開發商!講真關啲遊戲開發商咩嘢事?無人叫玩嗰啲人唔顧自己嘅人生安全去玩,所以千祈唔好沉迷係啲虛擬世界入面.
「課金」
身邊其實有幾位朋友都係從事手機遊戲嘅工作,每次聽到佢哋講啲人有幾咁瘋狂咁課金真係諗唔明.依家係手機課金真係好簡單,幾蚊幾蚊咁,真係玩玩下唔覺唔覺就一百幾十.而點解咁多人會課金?好簡單,真係要快人一步.當然好多遊戲唔一定要課金先至玩得,只不過所需要嘅時間會比起唔課金慢.其實有少少似以前打機,只要有銀彈就可以有無限生命去打爆機!
Originally published at Kenneth Kwok (郭嘉俊).


text:
已讀不回死全家!
第36章 - 36 Unread Messages
我番到屋企嗰陣已經差唔多一點,家姐坐咗喺梳化度仲未瞓,但係睇佢個樣似乎好攰.
電視無閂到,一直開住新聞台.
一見到我行入門口,佢即刻企起身來勢洶洶咁走埋嚟.
我頭先Miss咗佢十幾個Call,一直凝住佢想過嚟打我;一晚之內已經分別俾兩個女仔各打咗一巴,我唔想番到屋企仲要食多一嘢,所以我準備舉起手擋.
「死咗去邊呀?」佢見我護住自己,改為破口大罵:「打俾你又唔聽;頭先上網睇新聞話瀝源死咗人,我又唔知你有無事!」
「而家咪番咗嚟囉…」我輕輕力推開佢,然後行咗過梳化度坐低;其實係我自己唔啱在先,衰在我無乜心情,所以唔想講咁多嘢.
但係家姐無打算放過我,佢坐咗喺我隔離,90度轉過嚟面對住我.
「頭先張允行打嚟同我講…」家姐清咗一下喉嚨之後繼續講:「…同我講佢鍾意我?你哋搞乜嘢?玩我呀?」
允仔…打咗俾家姐表白?
唔知點解我聽到之後覺得有啲搞笑——條友自從第一次上完嚟之後,成日都問我何晞媛有無男朋友,又成日想借啲依上嚟睇佢,但係每次嚟到都唔敢同我家姐講嘢——我諗起允仔啲柒事,情不自禁咁笑咗出聲.
「笑咩?何晞賢你唔好——」家姐見到我咁笑法,以為我哋真係夾埋玩佢,就諗住發我脾氣——
但係當佢見到我笑到流眼淚嗰陣,就無再講落去.
「允仔頭先死咗,你睇新聞話瀝源死咗人,九成就係講緊佢同埋我另一個同學.」我笑住咁用手背抹走啲眼水:「所以我諗佢唔係玩你;佢係想臨死前認真一次.」
佢聽到我咁講,唔知俾咩反應好,但係似乎Feel到我無講大話.
「同埋,Billy尋日上完嚟,同我哋番咗學校之後都死咗喇.」我繼續講:「臨死之前我仲同佢因為某啲事嘈咗幾句,撐得好行.」
家姐聽到我咁講,似乎消咗氣,又或者可能佢本身就只不過係喺度扮嬲;佢坐咗埋嚟,俾我挨落佢膊頭度喊.
我自從小學畢業之後,都未試過喺佢面前咁樣喊法,我知道家姐一定有好多問題想問我,但係佢都無出聲,淨係一路輕輕力拍我背脊.
唔知過咗幾耐,我開始收聲,家姐先至敢用把我十幾年都無聽過佢咁溫柔嘅聲線嚟問.
「話俾我聽…其實你哋之間,發生咗咩事?」
我知道佢真係關心我,但係好可惜,我唔可以同佢講.
對住佢搖搖頭之後我捽捽自己對眼,就起身行番入房鎖埋門;我有啲驚家姐會敲門叫我出嚟同佢講清楚件事,好在佢無.
我將自己同楊悅盈部電話開番鈴聲,校到最大聲放喺枕頭邊.
完全無心情瞓覺,我連衫都無換就趴落床,拎番自己部開咗LYFS個Page嚟睇.
無幾耐我合埋眼諗住閉目養神一陣.
然後唔小心瞓著咗.
留言
未有留言


text:
今日印尼東加里曼丹省省長盃繼續開波,由上季印甲降班分子Persiba Balikpapan主場對Sriwijaya FC,雖然有主場之利,但因為印尼乙組唔容許有外援註冊,所以Persiba Balikpapan係以全印班出戰,而Sriwijaya FC雖然唔係以最強陣容出擊,正選只有柳鉉口一位外援,不過人腳上差太遠,都足夠吊打人腳幾乎同上季唔同嘅Persiba Balikpapan.
一開波Sriwijaya FC就控制戰局向主隊強攻,Persiba Balikpapan只能靠反擊嘗試偷雞,比賽強弱懸殊,但Persiba Balikpapan今日有位球員表現非常好,佢就係門將Fajar Setya.
Sriwijaya FC今日有好多次中龍紀錄,不過差唔多畀Fajar Setya撲晒,連12碼都救埋,只可惜去到80分鐘因為出迎失誤失波,最終Persiba Balikpapan輸一粒.
Fajar Setya本身喺印尼唔出名,今年22歲但早前一直效力乙組球隊PSIS Semarang,係球隊根據地Semarang(三寶壟)土生土長嘅人,不過由2014年起佢只係球隊第三選擇,同時佢係一位建築工程教育系大學生,上年畢業後佢冇即刻轉行,選擇繼續踢,可惜PSIS Semarang升甲冇帶埋佢,但二月初Persiba Balikpapan就邀請佢試腳,好快仲簽埋約.
雖然佢只有168cm,但今日展現出強勁彈跳力,可惜始終太少上場冇乜經驗,出迎時間甚至手勢都係怪怪地,不過會唔會得一場貨仔真係天知道.印尼足球現今最弱一環係門將,兩個職業聯賽嘅門將數目加埋唔少,不過正正路路嘅我自己覺得好少,好多印尼門將反應都幾快,但狀態幾乎都係飄忽不定.
現時被公認最優秀嘅印尼門將係Persija Jakarta嘅Andritany Ardhiyasa,呢兩年佢係比較穩定,但間唔中以為自己係甘波斯,試過出去界外玩波出事,另一個被公認優秀嘅仲有Arema嘅Kurnia Meiga,佢身型就Fit,曾經幫印尼隊救唔少波,但呢一年沉晒,而接班人方面,Satria Tama呼聲好高,但有時會發波瘟,唔知Fajar Setya又會唔會彈起呢?


text:
中環麵鮮醬油房周月 - 周月個麵世界級?
Entry posted by leotse ·
152 views
成日都聽到周月黨吹到周月個麵真係世界級,就算唔係世界級,全盛時期嘅周月都係世界級,咁我個人就有啲包拗頸嘅,吹到咁大反而無太大衝動去,不過我又間中會去PMQ,周月又喺樓下,不去不去還須去啦.
門外已經有餐牌可以睇到有咩沾麵同拉麵可以揀,不過定價$91真係有啲奇特,係因為加一後可以齊頭一百蚊?
雖然周月係第一次去,但姐妹店沾麵真中我係去過嘅,果邊同樣都係店內製麵,個麵又的確幾好但其他就普普通通,下場係執笠.本家嘅周月就開咗幾間分店包括修羅場老銅,不過去老銅食覺得不合期望的話,肯定會有周月黨出嚟話食中環本店先叫真正食過周月.
好啦入正題,雖然我一條冷食,但都係要等位嘅,無計佢攞米芝蓮之前已經係排隊名店,等十五分鐘我已經算快了.餐牌用刻字木板做版皮,重量感十足又有型格.雖然已經決定叫周月沾麵300濃湯凍麵,都睇睇仲有咩可以揀,除咗炸雞餃子飯類呢啲拉麵店常客,都有香港好少好少見到「油麵」,即係日本版嘅撈麵.排隊人多所以預咗出餐唔會快,不過香港人都習慣咗等,十零分鐘小事啦.
終於等到,第一時間試下咩叫世界級嘅麵,300g睇落出其多,其實係麵底有個筲箕,咁洗麵水就唔會浸住啲麵而係滴落碗底.世界級麵條呢⋯⋯結實,雖則都算彈牙但真係有啲硬身,同埋碱水味明顯.咁其實我喺劣食大國王都倫敦都食過自家製優質沾麵條仲要彈牙而無碱水味⋯可能我食嘅唔係全盛時期嘅周月啦,所以個麵唔係世界級啦,well咁我靚仔果期都有女同學話我都算係靚仔嘅⋯⋯
溏心蛋雖然睇落好熟,不過都仲有少許溏心嘅,八成熟口感自然就結實,少許醬油味,無驚喜.
輪到沾汁,同沾麵真中係同色水,所以我都算食過半次.個沾汁就係醬油同魚介嘅組合,味道唔會太偏重醬油或魚介任何一方,可以同時飲到沙甸魚乾同醬油嘅味道,其實唔錯.而同魚介豬骨沾汁比,最大分別係呢度味道帶醋酸,應該係加咗沙甸魚醋或昆布醋,食慣魚介豬骨湯底嘅人如果無心理準備,可能第一啖就會嗆親,因為酸味都幾強.只係浮面果浸油都真係幾犀利,可以反光添.另一重點係⋯唔熱喎大佬,我連沾都未沾過喎?或者呢個係專登我唔知啦,神山都係標明佢沾汁係六十度嘅.
叉燒就幾多肥膏我鍾意,滿滿嘅油香夾雜濃郁嘅醬油味,口感亦都軟熟,可惜就數量太少.
筍乾,硬身得嚟無渣,喺醋酸強嘅湯底下都無浸到過酸,但應該會軟身啲掛?不過筍乾對我而言係最可有可無嘅配菜,無所謂啦.
最後加返啲湯割,佢地用嘅係雞湯,熱湯一兌⋯終於似返啲樣,第一啖雞湯味出先,然後慢慢醬油味會滲返,只係個湯仍然凍得好快,香味亦隨之變弱.
我唔知全盛時期嘅周月有幾世界級啦,咁周月其實係翻兜得過嘅,不過如果周月有米芝蓮,我諗日本會爆出一堆米芝蓮拉麵出嚟,麵屋一燈(日本)都無米芝蓮喎…
價錢:$100


text:
我都唔記得同唔知道點解自己會聽Bjork,就同NIN一樣,唔多清楚對方底細,就係覺得自己鍾意而追,純粹出於一份音樂愛好者直覺,亦好好彩冇估錯到.佢成名時成十年前,讀緊中學未太識聽音樂,對音樂的興趣同知識限於動畫,打機同超級機械人大戰配樂及主題曲(機戰都叫做有份導我聽metal,全部歌熱血加metal到爆!),只係玩捽碟機而留意及聽電子野,真係聽rock聽metal係到上到中七七出左結他機同打鼓機先,.冇音樂雜誌上網又未盛行(果陣仲係撥號收兩三蚊個鐘Pnet年代,56K已經係高科技黎喇),即使想搵野聽都唔係想知就知話有就有咁簡單,不過佢隻《Homogenic》紅到我都知道,因為音樂一如以往地超凡出眾,同造型及MV驚為天人,可以話佢「嚇死人」就係由呢隻碟開始.但細個唔識野亦冇乜多錢消費,同唔似而家互聯網上一上話晒你知應該/要聽乜,聽野真係自己聽過聽真再揀,所以一次有緣開電視撞到Moby上David Letterman,除左令我開始迷上呢個騷連追幾年加英文進步,仲令我再加認真研究音樂,對比Bjork《Homogenic》之深層意識,我選擇左世界大同的Moby《Play》.
「題外話:之前有個疑惑,成世人買第一隻外國CD係邊隻?有兩個疑兇,分別係因為David Letterman之Moby《Play》,同因為一部韓國捽碟機首《Y.M.C.A.》之VILLAGE PEOPLE精選.經過年來思索,我相信應該係Moby《Play》.」
當時揀Moby,除左因為《Homogenic》「潮完」,因為佢出碟時Konami先剛剛出出捽碟機,果陣會考都未到,大佬打怪獸儲經驗值升level都要時間啦,玩緊捽碟機時有關心音樂動向但未至於咁認真,要到Moby出《Play》先叫做升到識聽歌的level 1,果時已經讀緊A-Level,隔左起碼年幾,以前未識聽野自然邊樣最新最潮就係果樣,同埋少媒體途徑搵音樂資料,見到佢上David Letterman玩《Play》首single《Porcelain》(就係後來Nokia廣告歌同《迷幻沙灘》預告片曲加插曲),迷到爆(「迷」包括「迷上」同「迷幻」),一次行HMV見到特別版仲要「減價$98」(年少無知,大過左先知道原來咁平因為係台版,同之後仲有再一個孖碟特別版出...),就買左做我呢世人第一隻外國碟了.至於Bjork要到隔多幾年上埋教院開始再認真研究音樂先追番,其實只係聽左好短時間.香港地傳統,就算係舉世知名歌手或樂隊,除非係近年出最新作,舊碟一律難搵,即使去到大舖如HMV,但Bjork就係大名到全線HMV執得晒,但咁出名咁大,佢頭四隻碟全部淪為HMV減價清貨定期死貨甲乙丙,從舊到「二百蚊三隻」古老時期到而家「一八八兩隻」都見到.最新兩隻碟自然係正價啦.但睇個趨勢,相信等多一兩年,下場大同小異.香港地音樂文化及工業特色也.
十幾年黎出左激多精選EP soundtrack remix之類,多到慣左鍾意一個artist一隊band一追追全線的我都怕,執晒六隻大碟就停手唔敢亂黎.佢唔係band亦唔係rock or metal,但會咁迷佢因為有格,造型時裝從來唔係我會留意重點我只聽音樂,但確未聽過有多少歌手唱或歌同佢相似.或者因為聽metal影響,素來對歐洲小國音樂單位極具興趣,而佢來自冰島,完全冇認識聽個名覺得似《康泰帶你遊花園》會帶你去遊兩遊果d北歐山林國土.
「冰島除左Bjork,我只識得SIGUR ROS.」
兩者音樂都係超然脫俗幾達非人仙境,可能係冰島音樂特色?
「似乎要研究研究喎.」
同出名在身為一個歌手,佢把聲係根本唔適合唱歌果隻,又沙又拆唱功亦唔高一d都唔靚,完全唔專業再加神經質有份唔知刻意還是無意的不穩定,但係不正常的音樂就係要加番把不正常的聲音先可以成功,加上一直以黎佢都係自己寫歌寫詞,同搵到好多猛人明星台前幕後all-star班底製作,可能因為自己寫完唱番,d歌全部好夾佢把聲,甚至換左第二把聲或換一把靚聲,反而唱唔出理想中意境.至於佢玩乜我都唔知,籠統講係電子,你要夾硬分類我層次未夠唔識分,見過較pro的叫法係IDM,即係智慧型舞曲,但因為雜得離奇加自成一格,我只當成「唔係用黎跳而係用黎聽的電子野」,亦即我鍾意果種電子野.第一隻碟《Debut》覺得較普通,係「有點特別」的「普通電子野」(翻譯劉Sir文,解「有點特色的偏跳舞音樂」),第二隻《Post》大致格局相似但「聽」之成份如旋律,編曲及純節奏以外再加進化,第三隻《Homogenic》真正黎料實驗迷離得多,亦明白當年點解隻碟可以咁紅咁大迴響,但個人最愛仍然係第四隻《Vespertine》,唔止古典迷幻仲要帶點灰,咁「gothic」所以鍾意,只係你知劉Sir鍾意果d冇幾多有好下場,所以呢隻碟無論大小唱片舖見到呢隻碟長期減價或平賣最平見過$48咋二手舖更加常見,劉Sir在此僅對Bjork致歉.幾年前出第五隻《Medulla》,一開始笑爆:
「a cappella.」
睇頭四隻碟走勢,寫歌應該會越黎越複雜或憂怨,點知玩野到調轉全人聲,接近零樂器只用男女老幼人聲sample再合成剪接成歌,成到名出到名入到主流歌手冇幾多個夠料夠班同夠薑噉樣完全顛覆自己大改歌路,得佢可以自己鍾意點玩就點玩想幾實驗都得,可想而知地位幾高藝術性幾強 - 但咁世界殿堂級都要HMV六七八十一隻求清貨,香港地多麼有文化.癲到如此地步,07話出第六隻碟《Volta》,事前唔會估得到會點玩索性等佢出左先算,點知變番「正常」,冇上隻碟咁飄渺隨意歌曲較完整,但又可以同以前唔同,因為舊時追求低調甚至灰,今次睇封面Bjork包到自己成粒萬樂珠都知有幾開心,首首歌夠喪夠玩野夠high乜都玩連中樂都玩埋,人老左音樂反而後生左吹脹,好似鍾意呢隻多過晒前五隻添.再聽埋dsoundtrack同remix,可能會當佢(女)神咁拜.
「我想搵番《天黑黑》隻soundtrack呀!有佢同RADIOHEAD Thom Yorke合唱喎!單一首已經夠照啦!」
有專家問:
「劉Sir,點解你身為metal友,唔聽metal走去聽魚蛋歌?電子野黎喎唔係metal喎!」
「知唔知勁多美加同歐洲metal友視Bjork為神明?知唔知佢係SOILWORK歌佬最愛歌手及創作人之一,平時佢著Bjork tee仲多過著band tee?」
well,扮唔知算啦,噉樣聽metal會開心d.
佢出碟完全唔急,每隔兩三年先黎一隻,《Volta》07,下隻計番應該2010左右.同樣無必要去估會玩乜野會變成點,太過遙遠,當務之急係今晚28/2/08有Bjork live.主辦單位宣傳係「闊別十年再臨香江」,真係黎過都唔知,十年前即係九七九八,仲係玩緊捽碟機傻仔一個,難得遇到大駕光臨(07&08真係一反常態地Q多演唱會!),只係不願不願還需願,而家逢係外國歌手樂隊黎香港開演唱會,地點必定係機場亞洲博覽館.
「一場MCR話晒你聽我有幾唔妥個場.」
上次搭車去亞洲博覽館成個半鐘,落車入到去剛剛好開場,今次反而似第一次黎博覽館睇NIN甚至更早,一個鐘唔使就到左時間鬆動.不過現場多人到我以為幾乎遲到,黎過三次,只有今次係周圍都有人甚至多到山海果隻,睇黎Bjork號召力真係好大,當中一半係外國人,又整體又一半係女性.
「所以劉Sir成日叫你地唔好聽metal囉!聽metal真係冇前途架!」
三場演唱會剛好試晒三個場:NIN細場,MCR中場,今次Bjork大場,某程度上睇到三者江湖地位,同間接睇到metal真係冇前途同唔入流.博覽館大演唱會分$780同$480兩個價位似乎已成慣例,上次MCR買平飛中晒招,只係價錢相差實在太遠,今次都係$480入場算,大佬加埋車錢五百二架喇!行行企企七點十入場,大展廳只開一半比預期中細,見出面仲係成村人諗住實有位,點知入面已經排到四五六行,加埋出面咁多人,相信塞得爆半場.
「最過癮,係見到疑似某個行家,呵呵.」
同MY CHEMICAL ROMANCE好唔同,今次入場冇幾多靚仔,全部都係老野同勁多外國人&囡囡,所以好多情況如專家遍地,只係香港人對roadie歡呼同係唔係都影相的習性始終戒唔甩,叫做今場冇咁嚴重囉,尤其影相真係嚴打得犀利,而老一輩心態唔同後生(就係唔係單為「一睹風采」),好多都係影一影就算,甚至完全唔影,入黎都係聽歌睇表演嗟.大牌係唔需要opening同要等耐少少,所以今場話八點開始,企到八點七八先正式開騷,個場佈置到成個中世紀嘉年華噉,巨型錦旗同城堡式旗幟處處,好似圓桌武士時代同AD&D入到矮人或精靈村落個情景,但見到d旗上面印住雀呀青蛙呀動物甲乙丙(點解冇魚蝦蟹?),反而令我諗番起當年小學教常識教靚仔識動物d教材.台上極多人,歌手以外仲有一支全女班十人銅管樂團,兩個電子,一個鼓手同一個keyboard,男果班睇落好正常keyboard佬仲要著晒西裝上台,但女果班真係著到古歐洲噉款夾晒舞台設計,而Bjork本人由頭到尾都係一套衫冇換過(初時仲諗住會玩好多花款),不過佢演唱同台風,加全場走黎走去跳晒舞,就係想做到果份民族部落feel.只係舞台同意念有潛質但未發揮盡,燈光之外最盡只玩到激光,起初諗住會有大量舞台效果玩埋視像,音樂咁藝術咁實驗,加埋video表達得更完整嘛.
選曲覆蓋相當全面,每隻碟幾首名曲大部份有份,當然玩唔晒啦金曲實在太多,但我想聽我鍾意大半有玩就夠,雖然有幾首好想好想聽live冇表演到有點遺憾.在電子音樂世界裏鼓佬永遠係最得閒果個,琴佬手琴真係好好好好勁,兩個電子佬你唔會知佢地做緊乜甚至有冇做野有時玩到似打緊NDS,隊銅管先緊要嘛,因為好多歌本身極多層次同用交響編曲,黎到live除非全播帶否則好難忠實重現,所以改用銅管代替keyboard,有可能係刻意一直以黎Bjork好鍾意寫歌時加管樂,所以live都要搵番隊有新意之餘更好睇更有排場,只係唔係每次銅管替代交響或弦樂都咁成功.講表演Bjork係個民族舞版Axl Rose,唱估佢唔到地唱得好,同CD一樣之餘狂叫狂嗌都keep得住把聲,係去到臨encore先開始唔夠氣唱唔好
,但台風補救番晒.頭半選曲較遜色,多數慢歌靜歌集中前半,仲要係一次連出幾首果隻有時靜局過頭,有現場觀眾甚至覺得難捱,正如你接唔接受到一首歌除左唱之外接近零伴奏,亦即聽歌手清唱三分鐘?好多人唔得,所以唱時完全唔知做緊乜,完左之後「唱完架喇?」詫異一番.雖則話係電子,但再深入風格其實好雜,你想知一隊band表演會玩乜,聽聽set場時用乜歌試音就知,今場由舞曲到低調電子到和風爵士都有,你都知場表演唔會係普通野大路野同唔會正常.
「其實知唔知你睇個表演者玩乜音樂,入場前有冇做定功課?」
好多歌改編曲改得我好開心,有玩主題中古feel,夾埋銅管隊有時甚至玩到似睇/聽BLACKMORE'S NIGHT夠過癮,亦因音樂本身性質更多亙動位跳舞位rave位,但自然冇人郁 啦香港地嘛,甚至台上想台下做乜可能都唔多明.後半快歌同名曲多番,重點係《Army of Me》,好多人識同鍾意因為係佢成名作《Post》第一首歌,同埋係佢最易聽最可親一首single格式舖排最正路,但我鍾意唔係從電子角度出發而係metal角度,根本就係industrial metal,相信勁多聽Bjork的metal band同rock band同我一樣一聽已經想cover,
「可惜我地JAZZTALLICA係玩jazz唔係玩metal啦.」
正場最後一首唔記得左咩名亦懶查,首歌係玩音牆怒炸,成支銅管隊玩得最開心就係呢part吹到爆(CD都是這樣的),玩到超metalcore又係夾band的話一聽已經想像到點樣將首歌metal(core)化cover(按現在專家口吻的講法,唔稱呼為「post-metal」會唔會俾人笑?)(同,你明點解外國咁多metal友會當Bjork神噉拜未,當我見好多香港metal友仲當流行曲同非metal音樂係「魚蛋歌」時?),玩完一句釘橋立即閃入後台,完得相當突然.例牌地要匿埋一陣先再出黎壓壓場,因為「北京今年辦奧運」,應景地唱左上屆奧運主題曲《Oceania》,初時幾驚唔唱因為出自唔玩樂器玩人聲之《Medulla》,現場環境所限似乎刻意地避開呢隻碟d歌唔多玩,雖然台上仲有支十人女子團但似乎佢地只會吹唔會唱,所以呢隻碟d歌全部改晒編曲成電子版,聽落冇乜癮,但《Oceania》新版本來用choir模擬交響,現場改成銅管同鋼琴,新版好似仲正過CD特別琴佬鋼琴精彩,算《Medulla》現場作品最成功一首.之後玩埋《Declare Independence》,新碟《Volta》最high一首,台上噴埋紙碎成個$780區都係白色,又係話咁快就玩完完埋場,正正十點鐘走人,近個半鐘唔算短啦都,整體亦滿意過MY CHEMICAL ROMANCE,但未達NIN.MCR&Bjork大家都係分兩區,但前者個平飛區同個台隔到黐線咁遠,加上音響差,買平飛真係灰得好緊要.唔知俾人投訴得多吸引經驗,定還是唔同場唔同做法,今次平飛區比上次前一半睇得清楚,加上開場後有人走(咪就係上面詫異「唱完架喇」果班,噢又令我諗起睇另一隊冰島野SIGUR ROS時坐我前面兩個阿叔),我又攝下攝下,搵到個靚位成場睇得晒成個台實屬難得.音響亦大改進,只係有趣在睇band演唱會往往係低音遮晒其他野,今場電子show反而中高音得,唱同銅管最出keyboard其次,低音同電子成日一劈唔夠清,已經好足夠架喇其實,朦朦地(又未至於太朦)夠現場感嘛.個場分區間隔合理,加上貴飛區近爆晒唔會兩個區中間勁大段真空,聲靚場好加人多,終於唔存在「睇人睇演唱會」感覺.只係正場同encore都係一玩完台上全部人即時高速走佬,躬都冇鞠個就唔見晒人完場左都唔知(似每日六點我放工喎),雖然有才華有舞台魅力,但好似趕收工冇乜心留耐d玩多d,印象分扣左少少.我諗冇乜人計較卦,見個個走時都好開心,個場亦爆到兩個區都幾近企滿,走時要同人迫出去,相信絕對多人過MY CHEMICAL ROMANCE,市場唔同嘛,睇Bjork都係老野,有錢使肯使錢果班,MCR係靚仔靚妹,你覺得邊個市場大d易賺d好賺d?
十點鐘完場亦就晒時間,搭埋車返到屋企幾個字先十二點,始終第二日要返工日子,遲過十點完場就會搞到好夜.全場騷算滿意啦,只係同我理想仲差少少,我希望可以玩得更癲同多d實驗野好似NIN,最正自然係《Army of Me》同《Oceania》,但記憶猶新,反而係差唔多首首歌完左都要講果句
有趣有趣.


text:
陸羽仁對樓巿睇法最大嘅問題,就係唔識分貴與平,搞錯咗方向.基本上我們冇人質疑"唔應該買貴嘢","買樓應該量力而為","唔好買貴","唔好超出自己嘅能力買樓" 呢啲阿媽係女人嘅基本嘢.
陸羽仁錯嘅地方就係對於大陸樓與香港樓是平是貴的基本判斷嘅錯誤.佢只係睇到大陸GDP增長,而完全唔提大陸樓其他隱藏成本.陸羽仁唔提,冇考慮嘅大陸樓額外成本有以下:
1) 手續麻煩
買一層香港樓只需要講啱價錢,叫經紀到你家簽臨約,叫律師樓師爺去你office樓下簽正式買賣合約,叫銀行按揭部職員去附近老麥簽按揭申請,基本上2個月後就可以收鎖匙.但係你去買大陸樓,要簽臨時合約,匯首期上大陸,開大陸銀行戶口,做公證,親身申請水電, 做按揭申請,簽批出按揭,國土局備案,登記等等.起碼要搞十次八次,絕對係比買香港樓手續繁複,你聽陸羽仁講去重慶買層一百幾十萬樓要付出幾多時間/洗費成本?
2) 透明度不足
你買香港樓,去中原網㩒下就知道層樓附近最近成交多少.上HSBC網站就做到估價.大陸樓呢?對上一次成交幾時?幾多錢?有冇途徑知呀?有冇咁高透明度,咁開放嘅資訊渠道呀?你會唔會買貴咗嘢呀?
3) 法制唔建全
當你沽一層大陸樓嘅時候,一般大陸人嘅做法就會係去公證行及國土局宣誓以一個較低嘅價錢成交嚟慳稅,銀行嗰邊就以之前傾好的價錢簽約收錢(即係呃政府類似印花稅的稅).作為香港人,你哋願唔願意冒險去公證行宣誓以較低嘅價錢成交嚟幫買家慳稅呢?如果你唔願意,買家嗰方面就會將呢個(額外)稅務嘅成本在出價時扣減.到頭來,多出嚟嘅稅項都係你自己畀.亦即係話你付出嘅成本會比其他大陸人高.
4) 按揭利息高
供層大陸樓起碼六厘利息,供一層香港樓H按唔洗2厘,有mortgage link又有回贈,實際按揭利息低於1厘.供層香港樓放租收3-4厘(尤其三至五百萬新界交通方便樓或村屋),租客幫你供,有銀收,20年後層樓就係你嘅.供層大陸樓,係你供層樓畀人哋住,收番嚟嘅租(1-1.5厘)都唔夠你畀裝修嘅維修保養成本. 亦唔好話佢幫你供樓喇!仲有,大陸樓嘅折舊絕對係比香港樓快很多.唔信嘅話,你去搵間20年嘅大陸樓睇下,然後又睇下一間20年樓齡嘅香港樓,睇下你想住邊間?你就可以預見你將來去中山住一層二十年嘅舊樓嘅退休生活係點好.
5) 二手買賣難
香港樓二手買賣暢旺只要你沽樓嗌價貼市/大型屋苑,一般好容易.大陸樓呢?空置咁多,做到二手市價成交其實唔容易!
6) 朝令夕改
我曾經在深圳買一層一手樓,本來諗住按規矩俾兩成首期.同發展商簽完買賣合約兩個禮拜之後(未上會),政府突然更改首期規定到最少三成.我就要臨時臨急搵多一成首期出嚟.喺香港呢啲情形絕對唔會發生,如果唔係,點會有咁多人喺辣招公佈當日即刻簽臨時買賣合約呀?
仲有,大家有冇留意到耐唔耐就有啲深圳/大陸業主因為校網間區問題就出嚟上街示威?佢哋買嗰層樓本來在名校網內,突然之間可以話改就改.你層樓嘅價值必定受到影響!有呢啲高效率嘅政策更改作風,大陸樓喺絕對比香港樓高風險!
你見深圳樓升得咁勁又想分一杯羹?你先要諗諗深圳咁勁係因為深圳啲原居民聰明啲?還是深圳背後有政策嘅支持呀? 如果習近平五年後落馬,江派又上場,大大力發展上海華北,你覺得深圳樓仲會唔會升得咁厲害呢?
強如陸羽仁嘅好兄弟盧永雄嘅老細煙仔何都押錯注買錯唐英年啦!好彩佢識迷途知返,轉個頭就靠邊站撐梁營,頭條日報業務得以蒸蒸日上!實在係盧永雄及各讀者之福也! 如果煙仔何好似佢條𡃁咁死牛一邊頸,錯咗唔識掉頭,咁就會步蘋果/壹週刊嘅後塵㗎啦!各位網友,大家係咪認為自己對中國政治有超準確嘅預測能力呢?大家知道未來嘅政策走向係點?
7) 買賣交易稅率(類似香港印花稅)高
香港人買香港樓,稅率係比你以香港人身份買大陸樓嘅稅率低.
8) 限購
依家唔係你想買大陸樓就有得買,係有限購. 冇工作證,社保,去廣州深圳等一級城市係買唔到!你去重慶買問下啦,我都唔知得唔得!
9) 套現能力弱
你有層香港樓,如果升值或者供到咁上下,打個電話去銀行,download填份表, 叫個銀行按揭部職員去你公司樓下同你簽約,兩個禮拜就可以有錢到你戶口. 只要有名,有人頭,一間樓變兩層, 辛苦少少加埋租客嘅支持, 好快就可以擁有兩間物業.
大陸樓呢?絕對做唔到呢樣嘢!如果你咁好彩有買家幫你買,你都要先有閒錢將層樓贖回,然之後先可以賣.如果你等錢洗,就要借錢嚟贖樓,然後再賣. 陸羽仁有個做傳媒高層嘅好兄弟盧永雄,唔會唔知道早一,兩年當深圳樓價飆升嗰陣時,有幾多業主賣咗樓,簽曬約,因為樓價升而敲竹腳,唔肯交樓呢? 頭條日報都有如實報導.呢啲民風,當跌市你沽樓又借咗嚿錢贖樓時,如果買方唔遵守合約,你點算好呢? 去重慶慢慢追啦!所以港樓相對於大陸樓絕對係方便,可靠,有彈性嘅融資工具.
10) 資金回籠麻煩
大陸有外匯管制,你賣完層大陸樓揸住幾百萬人民幣,你點樣𣾀返香港?地下錢莊?還是正式經大陸中銀俾高昂嘅買賣差價將人民幣轉港元再轉返香港?你係冇得咁做,因為你嘅資金來歷不明,如果你聲明錢係賣樓賺錢,正式申請資金匯出大陸, 所交嘅稅絕對令你唔會咁做!
講咗咁多港樓比大陸樓嘅優點, 全部都係結構,政策,制度及流動性嘅優點,冇講政治,未講經濟.當然,如果你係一個大陸人,家在大陸,有部分大陸樓嘅缺點就唔係你嘅問題.但我係以一個香港人嘅角度去講出陸羽仁冇同你講,唔同你講嘅事實. 跟住就同大家講陸羽仁搬龍門嘅經濟問題,GDP增長,同埋租金回報率問題.
就陸羽仁琅琅上口嘅GDP增長,先唔敢講其他年份,用2016年數據,大陸嘅GDP增長6.9%就誇啦啦!香港GDP增長1.9%就吹喇叭! 但係陸羽仁冇話畀你知6.9%係用人民幣計算,香港1.9%增長係用美元計算.2016年人民幣相對美金跌咗幾多個%?減一減就知道香港1.9個%相對大陸"6.9%",在2016年香港絕對唔失禮!
陸羽仁成日講到大陸GDP增長好鬼快簡直係一個奇蹟!其實陸羽仁唔識世界經濟歷史都做到企業CEO就簡直係一個奇蹟!GDP高速增長係唔係史無前例呢?睇返之前嘅歷史吖,講增長,唔好話同日本仔比吖,就連香港,台灣都不如!
就同大家講下GDP增長,係"增長"唔係講人均值.大陸依家GDP人均八千幾美金6.9%增長,香港宜家GDP四萬幾美金1.9%增長.香港依幾年嘅增幅當然唔能夠同大陸相比,但係香港當年GDP仲喺八千幾美金嗰陣時,即係廿幾年前,香港嘅GDP增長絕對唔止6.9%呢個單位數增幅,係雙位數呀!再講,廿幾年前嘅八千幾美金即係而家嘅幾多錢呀?計返通脹大陸而家嘅GDP水平只係香港三十幾年前嘅水平.大陸依家改革開放咗30年,仲係落後緊香港三十幾年,但個增長已經從雙位數回落到單位數.唔好話有冇能力去到三萬蚊以上嘅水平吖!就連去到台灣二萬幾嘅水平, 你撳下計數機除一除,就知道要幾多年先做到啦! 仲要假設大陸有能力過埋路易斯拐點,中等收入陷阱,冇咗人口紅利因素,加上而家大陸污染到咁嘅程度,要繼續搞效益一路減少嘅基嚟建谷GDP,可以谷多幾多年呀?要幾多年先追到台灣呀?我都唔同你講香港啦!
PS:我依然相信未來十年中國嘅GDP增長都會快過香港嘅GDP增長.但係唔代表香港一事無成大陸就天下無敵,只不過香港已經成為咗一個經濟成熟嘅地方而大陸嘅基點依然細,增長相對容易!
正式返嚟討論咩叫平,咩叫貴.如果買層大陸樓收1厘息即係100倍PE,呢樣叫平.買層香港樓收3-3.5%息就叫做貴(2012年一般2-3百萬樓可4厘以上),我唔識認同.啱,大陸嘅GDP增長係會快過香港好多.但係佢呢嗰一厘息,正正就係反映咗大陸依家嘅樓價相對依家嘅住屋消費能力有一個高昴嘅溢價. 因為好緊要,所以要講三次溢價!溢價!溢價!
畀緊六厘以上供樓利息嘅同時而只係收番一厘多嘅租金,即係相對港樓畀一個三至五倍以上嘅溢價去買一層大陸樓,為嘅就只係將來嘅GDP增長.大家認為呢個deal係平咩?畀咁高嘅溢價去買一層大陸樓,其實就係預支咗大陸未來(未有)嘅經濟增長之後嘅價值.學陸羽仁話齋,當大陸嘅GDP增長到一個穩定嘅水平嘅時候,佢嘅租金回報就會上升.但係又Keep唔Keep到租金上升之餘,樓價又持續用1厘去計價?舉例: 今年大陸樓樓價一層一百萬,年收一萬蚊租金.十年後經濟增長3倍然後隱定,可以支持3萬蚊租金.到期時,經濟增長穩定後樓價就唔會以1%去計(陸羽仁話齋),says好似香港咁得3厘.即係話樓價都係一百萬!呢個就係高溢嘅可怕地方,就算你估啱個市都收唔到錢!我已經冇計埋上面10點個港樓嘅結構性,支金流動性優點.所以作為一個香港人,如果能撇開成見去揾一啲低水啲嘅二手樓,呢個投資渠道絕對係畀你唔熟識大陸樓單憑迷信GDP增長嘅情況之下衝上去大陸買樓更為上策.
如果你好似陸羽仁嘅好兄弟盧永雄咁叻叻年薪千萬計,咪揸住100萬衝上廣州/重慶買層大陸樓玩下囉!絕對支持,非常正確嘅投資方法!好叻叻,Yeah!如果你只係得三,幾百萬或手持港樓少於2層,就衝去買大陸樓,我覺得真係要諗諗買大陸樓嘅結構性,政策性,風險性同埋財務上嘅成本同溢價喇!
如果你覺得大陸就好似30年前嘅香港,過多三十年後都會繼續樓價飛升.我可以話畀你知,香港呢二三十年呢樓價飛升,好大程度上係因為人口以倍數計急速增長.香港市場細,只要內部需求提供加埋外來資金參與買少少香港樓,樓價就不得不上.計埋每年大陸人移民來港的人口,香港依家依然都係有人口增長.大陸呢?已經有14億人口,人口紅利已經消失,一孩政策行咗多年後,人口仲有幾多增長呀?空置率咁高,仲會唔會因為內部需求唧高大陸樓呀?某幾個一線大城市仲會,但係你買唔買到呢? 點突破限購令呀? 最多咪聽陸羽仁講去中山呢啲二三線鄉下地方買樓囉!你會攞你副身家嘅百分之幾多衝上去中山買呀?
再者,有冇可能有咁龐大嘅外來資金走入大陸去買貴大陸樓呢?講你都唔信啦! 所以講嚟講去,除咗一線城市,大陸樓仲有得升都係因為濫發人民幣,A股搵笨買不得,資金冇出路等造成囉! 你去樟木頭,常平睇下啦!啲樓賣咗廿幾年,而家啲樓升成點呀? 我有個親戚,十幾廿年前買層常平別墅,五十幾萬人民幣而家升到100萬都冇,連埋人民幣升幅有兩倍,係咪好叻呢?如果當日買香港樓,淨係收租都唔止呢條數啦!在常平搭和諧號有位坐,三個字一班車,半個鐘唔使去到廣州東站啦!廣州核心區呀!唔使聽陸羽仁講去到廣州南以外番禺中山呢啲咁偏僻仲要迫地鐵粒半鐘,仲要食正大陸改革開放最勁嗰20年,升覆都只不過係咁,仲要未計折舊,呢啲唔係貴係咩呀?
所以話,如果你覺得大陸GDP增長快就可以撇除其他不利因素,唔買香港樓攞副身家去買大陸樓而喺香港租樓,幫人供樓二十年. 咁你不如去伊朗買樓啦!伊朗2016年GDP增長有16%,係大陸嘅3倍呀!大陸嘅3倍呀!GDP3倍呀!加上伊朗信奉回教,生仔又多,買咗伊朗樓包你會發達!
以上嘅觀點全部都係基於我呢十年內買賣大陸樓同香港樓嘅經驗實戰.陸先生好耐冇買過樓啦,佢仲以為依家首期一般畀三成.其實一千萬以下嘅樓首期係畀四至五成首期,如果做按保600萬以下要畀一或兩成首期.三成首期呢個其實係一個騎騎呢呢冇乜人做嘅數字啦! 七仔絕對冇漫罵,冇針對個人,只係針對論點!如果網友鍾意睇(唔需要同意) 就算小弟文筆唔好,小弟都會繼續寫點樣買香港樓同點樣買大陸樓賺錢.
多謝收睇,完~~~
http://blogcity.me/blog/reply_blog_express.asp?f=5YTPBH5B812303&id=884836&tm=48980.15


text:
偷天情緣
《偷天情緣》(Groundhog Day)係美國哥倫比亞公司喺1993年出品嘅英語電影之一,屬於奇幻式嘅愛情喜劇.
電影資料[編輯]
制作[編輯]
出品機構:
- 哥倫比亞電影公司 (Columbia Pictures / Tristar Pictures)
導演:Harold Ramis
編劇:Danny Rubin
主演:標.梅利(Bill Murray),安迪.麥杜維(Andie Macdowell),基斯.伊利渥(Chris Elliott)……等.
簡介[編輯]
劇情講述一個乞人憎嘅電視天氣報導員,因一次去到第二個地方採訪時發生嘅奇遇,令到佢嘅人生觀點從此完全改變.
劇情大綱[編輯]
有一個叫做菲爾(Phil)嘅電視天氣報導員,佢為人自私自大,成日覺得自己懷才不遇,而且又口不擇言,所以佢身邊嘅人都覺得佢好乞人憎.
有一次佢被派去賓夕凡尼亞州(Pennsylvania)嘅一個小鎮普蘇塔尼(Punxsutawney)採訪土撥鼠節;呢個鎮有個習俗,就係每年二月二日冬天就嚟過嘅時候,鎮民都會喺呢日聚集埋一齊,睇吓一隻又係叫做菲爾(Phil)嘅土撥鼠會唔會出嚟「講嘢」,如果佢會叫,即係冬天好快過去,而春暖將會降臨,相反如果佢唔叫,即係冷天可能重會持續一段時間.報導員菲爾聯同美麗女導演麗塔(Rita)同埋攝影師拉利(Larry)三個人一齊嚟到呢個小鎮,喺菲爾下塌一間旅館之後,佢嘅奇幻旅程就正式開始.
第二日,即係二月二日土撥鼠節嘅正日.呢一朝早,菲爾床頭嘅收音機鬧鐘準時六點響起,輕鬆嘅民謠帶住菲爾去梳洗換衫,然後開始一日嘅工作;當菲爾同女導演三人做晒嘢之後就諗住走,點知因為天氣報告話外圍天氣開始變壞,離開普蘇塔尼嘅路已經俾大雪封咗,於是菲爾就被迫要留多一晚.到第二朝瞓醒,個鬧鐘搭正六點響起,而收音機裏面亦響起同一首民謠,菲爾發現電台主持講嘅嘢同前一日一樣,佢以為電台播返前一日嘅錄音帶,不過佢都覺得奇怪,於是伸個頭望出窗口,見到又有人流向住土撥鼠節嘅會場進發.佢出門口之後,所遇到嘅人同埋事都曾經發生過,土撥鼠節個會場又係有好多人;菲爾見到女導演同攝影師,點知佢哋又係講返同一樣嘅開場白,菲爾喺報導緊嘅時候越諗越亂,於是劈低支咪走咗……自此之後,菲爾週而復始咁過住同一日,一到六點就紥醒,一樣都係土撥鼠節,而佢跟本唔知點先可以脫離.有一個土撥鼠節,菲爾終於發咗癲,於是諗盡方法尋死,但係佢呢頭死,嗰頭紥醒又係朝頭早六點鬧鐘響起嘅時候,又係播住同一首民謠,又係土撥鼠節.
期間菲爾有啲鍾意美麗女導演麗塔,於是發奇想,想喺一日之內令女導演對自己改觀,搵機會同佢上床;喺每一日都係同一日嘅情形之下,菲爾利用無限嘅時間一啲啲咁去了解麗塔,但係始終都冇辦法取得麗塔嘅完全信任,就算有一次麗塔俾菲爾說服陪佢喺間房度等天光,到第二朝床上一樣剩返菲爾一個,一樣係回復返土撥鼠節.最後菲爾明白到,與其冇方法要人鍾意自己,不如令自己嘅每一個同一日都過得充實同埋有意義,等到萬一可以脫離框框會有個新嘅未來,於是佢利用無限嘅時間去學咗好多唔同嘅手藝同自己增值,同埋因為佢已經好熟咁知道每日喺邊度會有咩事發生,佢亦會積極咁週圍去幫嗰啲要人幫嘅人;不過當中都有個小遺憾,就係佢唔可以阻止其他人生命嘅終結.
喺某一個土撥鼠節,菲爾感動人心嘅現場報導,令到在場所有專注聽佢講嘢嘅人都大拍手掌;而喺呢日嘅夜晚,麗塔去到鎮上開早春慶祝會嘅社區會堂,只見到菲爾喺舞檯度彈住一手輕快兼且熟練嘅鋼琴,之後人人都爭住向佢打招呼,成為咗席上最閃耀嘅人;原來一日嚟佢幫過幾個女人架車換呔,所以幾個女人都走埋嚟多謝佢;佢幫過一個食嘢啃親嘅肥佬吐返粒核出嚟,於是兩公婆又走嚟多謝佢;佢鼓勵咗一對心大心細想結婚但又唔放心嘅情人,於是呢對準新人又嚟多謝佢…….到到慶祝會嘅壓軸環節,就係由鎮上面嘅女人出錢競投王老五共度良宵嘅慈善項目,菲爾一上檯就個個爭住開價要投佢,而麗塔唔知點解之下就傾盡成副身家競投,終於俾佢投到菲爾.
兩個人離開咗社區會堂,菲爾用好紳士嘅態度去對待麗塔,陪佢傾計,重喺條街度整咗個好靚嘅冰雕頭像送畀佢,令到麗塔大為感動,重接受咗菲爾嘅示愛,不過菲爾只係發乎情止乎禮,冇再進一步向麗塔要求;當晚麗塔去到菲爾嘅宿舍,兩個人喺張床度傾傾吓大家就瞓著咗……
六點鐘,收音機鬧鐘又再響起,菲爾慢慢掰開雙眼,心諗又要預備土撥鼠節嘅一日,點知一隻懶洋洋嘅手打橫撳熄咗個鬧鐘,菲爾唔敢相信自己眼睛,但係呢隻手已經暖暖咁抱住菲爾,手嘅主人就係麗塔;菲爾彈起身伸個頭望出窗,見到出面陽光襯住一片白濛濛嘅雪地,街上面亦靜英英咁冇晒湧去睇熱鬧嘅人……菲爾已經跳出時間嘅循環,土撥鼠節終於過去!
菲爾嘅人生觀完全改變,而有情人亦都終成眷屬.
主要出場人物同埋演出者[編輯]
- 菲爾:標.梅利(Bill Murray)
- 女導演麗塔:安迪.麥杜維(Andie Macdowell)
- 攝影師:基斯.伊利渥(Chris Elliott)


text:
唔知而家嘅學生仲有冇寫紀念冊依回事,因為科技實在太方便,加個FACEBOOK就可以隨時睇到人地嘅動態.但紀念冊最特別嘅地方,就係在於可以畀大家用仍然係一班最熟悉嘅同學嘅身份,去寫出到你最真實嘅感覺,依種功能FACEBOOK有排都冇可能取代到.雖然你可能會問「寫左又有幾可會睇?」,但有時就係唔覺意咁搵返出黎,睇返果下先有一種回憶嘅感覺.
如果唔係我要換張書檯我都唔會執哂所有嘢出黎,亦都唔會搵到依本已經封哂塵嘅小學紀念冊.其實紀念冊我有兩本,我都唔係好明自己點解要比兩本紀念冊同一班同學去寫,但剛才打開望返,好多個本來已經冇乜印象嘅名又記返起黎.我最鍾意睇嘅係最後一項嘅心底話,睇住個個同學喺度寫低對我嘅感覺,叫我唔好唔記得佢,第日結婚記得請佢去飲,叫我唔好再做隻水母(冇錯,我小學花名係叫水母,但我都唔記得點解),真係有一種好懷念嘅感覺.望住好多女仔用唔同顏色嘅原子色筆去寫,油埋顏色,仲要畫埋隻水母出黎寫到靚一靚,又望到有個男同學原來自細就想做個變態佬,興趣係做愛,最後畫左個應該係女人嘅裸體出黎,其實當中包含嘅感情比而家用緊嘅FACEBOOK要好好多.
寫紀念冊依個行為我只係做過一次,中學已經冇人再做依樣野.加上我最後果年係全男班,大家最後一日都係影張相講幾句粗口就算數.唯一比較慶幸嘅係中學果陣興死亡筆記而我又買左一本返黎玩,大家都好比心機咁係果本殺唔死人嘅筆記上面寫住啲老師同學點樣慘死法,我諗再過多排拎返出黎望都應該仲有排笑.
科技進步係件好事,但人情味同友情依啲感覺科技永遠都比唔到我.睇住FACEBOOK上面嘅野都唔及我睇返紀念冊上面嘅咁大感觸,因為FACEBOOK你只係睇到大家最近嘅生活近況,但係紀念冊上面所寫嘅一切,都係嗰一位同學對你最真摯感情,只係屬於你同佢之間嘅記憶.


text:
近幾年好多人都迷上咗《黑鏡》系列,編劇筆下各種令人無語嘅幻想世界,其實只係將現實世界嘅奇怪現像放大畀觀眾睇.不過,其實日本早喺90年代起就有類似嘅劇集!!《世界奇妙物語》呢個系列你有冇睇過?(注意下面劇透〜)
2009年秋季特別篇 - 自殺者回收法
被國家認定為因無謂理由選擇自殺嘅人,會被國家救返同回收,利用自殺者去執行一啲危險性極高,例如捐出全身嘅器官,試驗新藥嘅效力,取替被劫匪挾持嘅人質等嘅任務,用佢哋想放棄嘅生命造福其他人.
觀眾對呢集有好多種唔同嘅解讀,最多人覺得係講緊生命嘅可貴,但有人覺得係講人有權去決定自己嘅生死,就算自殺都唔等於可以畀條命其他人任用,亦有人覺得係講世界係畀班聰明人玩晒,唔聰明嘅人只係可以畀佢哋控制同利用.編輯就覺得偶到唔順利嘅時刻不如搵人好好傾下,幫手分擔下心情又好,諗下解決方法又好,因為過咗呢一關之後仲有好多其他人生嘅好事等緊你,唔應該因為只佔生命小部分嘅痛放棄以後其他嘅美好人,事,物.
1999年秋季特別篇 - 選擇錯誤的男人
主角志村係個做乜選擇都會揀到唔好運嗰一邊嘅人,例如排隊買飛會揀正慢啲嗰條隊,搭𨋢會揀正逼啲嗰一部,就連老細畀晒提示佢個客鍾意啲咩叫佢去買嘢討好個客都會揀錯,搞到自己零業績事業一敗塗地.後來聽女朋友嘅建議去揀同自己意願相反嘅選擇後,人生竟然一帆風顺,事業更創到高峰成為咗公司嘅副社長.到最後忍受唔住決定忠於自己嘅選擇,結果失去晒之前累積返嚟嘅嘢.
人生每一刻都充滿住選擇,揀食乜,揀做啲乜,揀邊間學校...全部都係要去做選擇,如果要強逼自己違背意願去選擇咁過人生,咁人生仲有咩意義,唔可以依自己意思去選擇過自己嘅人生,又點會真正過得開心?
2016年春之特別篇 - 美人稅
因為國家財政緊張決定徵收美人稅去重振庫房,由政府評鑑去決定女性要交幾多嘅美人稅.屬於藝人級別美貌嘅女主角要交20%美人稅,經過一番努力更成為要交30%稅嘅頂級美女,但都因為要交過多嘅稅而令佢入不敷支,繼而決定扮醜逃稅,結果被執法人員拉咗去坐監.到刑滿出獄嘅時候發現自己因為唔再屬於時代定義嘅「美人」,唔洗再交美人稅而崩潰.
其實編輯覺得靚就真係唔只有單一嘅標準咁狹窄嘅,唔洗去盲目追隨呢個時代嘅眼大,鼻高,V面,因為你永遠唔知「靚嘅標準」幾時會變,下次變嘅時候係唔係又要整容?既然標準會不停改變,不如保留住父母傳畀我哋嘅五官,留住自己嘅個人特色咪仲好〜
另外編輯都推薦2012年嘅《拼桌戀人》同2005年嘅《美女罐》,有興趣睇埋其他喺Youtube搵一搵就有啦〜


text:
鄧家彪 係膠人,上鑊欠資郵件事件都睇得幾清楚,只不過,更膠嘅事陸續有嚟,佢想搏大家佢好似好關心社區咁,點解 鄧家彪 話因為車多所以擠塞,結果呢啲阿媽係女人嘅言論,被人恥笑,佢堅係傻的嗎?你唔駛提醒阿媽必定係女人.
香港咁車多 鄧家彪 有份
香港搞到咁車多,其實 鄧家彪 呢啲保皇黨係絕對有份.
首先,喺德國住城市嘅人一般唔養車,唔係泊車貴,唔係Autobahn貴,而係公共交通服務好到無必要,但依家工聯會同 鄧家彪 支持乜嘢狗屎垃圾交通服務?九巴工潮 鄧家彪 彈出彈入嘅表現,同埋一向支持政府起唔等駛基建政策,咪表露無遺囉.如果唔係乜嘢都鐵路優先,巴士司機待遇係好,啲路線唔係你班土共區議員堅持保留站站停路線,啲人駛鬼買車,養架車好好玩呀.香港已經係世界上其中一個最車主不友善城市,有部分買車可能為show-off,但有部分人買車,講真係被迫,唔通日日侷住攞自己啲錢進貢俾九巴班白痴管理層,同信工聯會信到傻咗嘅奴隸司機呀?
跟住,如果香港Uber合法,其實都未必咁多車,需要私家車便捷服務,乜都call Uber 得,而養緊車嘅人,如果有時間,亦可以透過Uber攞番油錢同養車費用,係一種car sharing嘅概念嚟.如果Uber合法,條街又少咗一堆車喇,但係班保皇黨同工聯會中人,喺Uber問題上乜嘢立場呢?要保護果班炒的士牌嘅中國黑錢金主囉,到依家Uber喺香港發展大受限制,咁呀,唯有買車喇,明知塞都要揸出街㗎,就係咁嘅情況.
我可以話俾 鄧家彪 聽,因為你班仆街土共支持港珠澳大橋一類垃圾建設,啲中國車係咁湧入嚟,未來仲多車,啲垃圾中國司機嘅車多到你做香港司機想打人添,要解決車多問題,唔該第一件事係 鄧家彪 輸咗選舉,跟住土共呢班友可以嘅話唔該切腹.唔好同我講乜嘢粉嶺公路要加條點點點嘅路,無錯公路要起,不過起咗第四條海隧解決紅隧塞爆廠問題先,同埋,如果工聯會仲係同九巴蛇鼠一窩,公共交通水平依舊垃圾,解決塞車,係等到2047都未搞掂.


text:
今個星期小編會帶大家到筷子基一帶,尋訪附近的特色商舖美食,準備好未,我地出發嘍!
筷子基由上世紀二十年代開始填海,最初係一幅狹長嘅土地,睇起來就好似一對筷子,所以叫做筷子基嘞.後來繼續通過填海工程將該區與新橋,沙梨頭連埋一齊,算係澳門半島比較新的區域,加上近年建成不小屋苑,一落樓就可以搵到各種唔同嘅食肆.
點心專門店
澳門嘅茶樓一般都係朝早或者中午時段先會提供點心,如果想係其他時間整番兩籠又唔想係便利店叮嘅話,呢間點心專門店就啱曬你嘞!
清爽嘅黑木耳配合麻辣嘅調味,係好好嘅開胃菜!
腸粉口感煙煙韌韌,好過癮呀.!
陳村粉都好QQ呢!
最後又點少得糖水呀?
惹味韓式燒烤
近排韓風吹至,韓式炸雞,韓式料理等等都開到成行成市,呢間食韓式烤肉嘅舖頭,見到啲肉類烤得香噴噴又Juicy又惹味,唔覺唔覺一陣就清曬枱啦,好滿足呀!
除咗烤肉,個爐仲可以煎雞蛋,腸仔,蔬菜,想食乜嘢,任君選擇!
仲有韓式卷飯添~
Fusion風café
呢間fusion café主打美意法式嘅多國風味,融合唔同嘅特色,最啱識飲識食嘅你呀!
最後當然唔少得甜品啦
香濃芝士撻
雖則已經食到好飽,但一行入附近呢間甜品店就聞到濃濃嘅芝士香味,食甜品嘅胃已經瞬間ready.撻皮鬆脆兼有香濃嘅牛油味,一啖咬落去,流心嘅芝士就即刻流出!好幸福啊~~
抹茶控嘅你千奇唔好錯過lee度嘅抹茶芝士撻,濃郁嘅抹茶味配搭香濃嘅芝士,又喺另一番風味~ 減肥嘅事就忘記它吧
只要喺商戶門口見到Lee支旗仔,就代表商戶有參與活動啦!
筷子基一帶部分商戶
(信息來源:澳門經濟局 )


text:
雖然仲有十幾日先至情人節,但有啲事情必須準備咗先嘅,禮物要預早買定,餐廳就更加要早啲卜定啦!特別係啲坐享靚景嘅餐廳呀!雖然話就話同愛嘅人食飯,鹹魚白菜也好好味啫,但呢啲特別日子都係要花下啲心思,食好西都食靚景嘅,呢度有6間餐廳,唔同菜式唔同地區唔同價位都有,應該點都有間啱你啩(當然前提係首先你要……).
珀麗灣德國菜 沙灘旁望青馬橋 Oma's Kitchen
圖:Your Marvellous Angel N,candicebb
呢間喺珀麗灣嘅德國菜餐廳,有室內都有室外座,室外除咗同沙灘接近零距離之外,仲可以望住青馬大橋嘅夜景嚟食飯,好鬼靚!平時呢,佢哋就休星期二嘅,但情人節搭正星期二就當然有例外,照常營業啦~ 當晚餐牌淨係得set menu,龍蝦湯加沙律,而主菜就五揀一,三文魚扒呀烤雞呀Ribs呀之類都有得揀.
價錢:450/位,另收加一
尖沙咀歐洲菜 鬧巿綠田園 城市匯
圖:JannisT
唔係淨係得海景先叫靚景嘅,如果你嘅伴侶係大自然系,閒時都鍾意親親草地嘅,呢間喺尖咀嘅餐廳就應該幾啱喇.有室外露天座位㗎,仲要係綠油油嘅「草地」嚟呀,唔使去到郊外都可以有野餐feel~ 至於嘢食方面,前菜同湯就梗有啦,主菜就一係食牛,一係食龍蝦,而甜品就應該係大部分女生都會冧嘅玫瑰香檳白朱古力mousse呀!仲會一人送一杯意大利汽泡酒(Prosecco)添~
價錢:$599/位,另收加一(2月7日前預訂有優惠:$549/位)
山頂美國菜 俯瞰香港夜景 阿甘蝦餐廳
眾所周知,山頂係睇香港夜景嘅勝地之一,咁位於山頂嘅餐廳當然就係佔盡優勢啦.早啲卜位可以坐到窗邊位就正喇!情人節嘅menu前菜有香煎帶子配紅菜頭草莓沙律同椰菜菜烤蒜湯,而主菜就喺炭燒和牛牛腹肉,龍蝦海鮮意大利飯同烤燉橙香豬腩肉中間三揀一,再加多個甜品.
價錢:$688/位,另收加一
銅鑼灣鐵板燒 直望維港 嘉門鐵板燒
年年情人節都食西餐,不如今年轉下食鐵板燒啦,呢間喺銅鑼灣嘅餐廳上年年尾先開㗎,望到維港夜景已經好正,仲要係冇落地玻璃隔住,可以直接望出去呀!九道菜套餐包括咗3款刺身,香煎鵝肝,和牛炒飯等等,特別要提嘅係宮崎A5和牛同法國藍龍蝦呀!前者牛味重,油脂分佈平均,入口即溶;後者係餐廳嘅招牌菜,龍蝦肥美多肉,仲要配埋龍蝦醬,好juicy好香.
價錢:$2380(兩位),另收加一(另加$488可配香檳,紅酒及梅酒各一杯)
銅鑼灣靚靚甜品 高貴紫格調 紫
圖:車媽媽
同樣都係上年年底先開嘅日本餐廳,老實講望出去嘅銅鑼灣海景係相對上冇樓上嘅餐廳咁闊,但係佢勝在內部裝修夠氣派,以紫色為主調係幾有格調嘅,而且每道菜式上碟都係砌得靚靚的,影相呃like一流.講返情人節嘅menu,9道菜,鵝肝,刺身走唔甩,重點係有鐵板燒蘇格蘭蟶子皇伴紫薯茸,蟶子彈牙爽口,而甜品士多啤梨雪葩就更加係保持一貫視覺系嘅路線啦.
價錢:$ 1,488/位,另收加一
尖咀西餐廳 露天維港景 Harlan's
介紹完喺港島望嘅維港景,當然係要講埋尖咀嗰邊望㗎啦.尖沙咀The One高層,露天座望維港,成個景夠晒開揚.個套餐都幾吸引,又帶子又鵝肝龍蝦海膽,仲有乳鴿Risotto等等,全部都係香港人最愛!
價錢:$2988(兩位),另收加一
文:Kar
(一個人開飯)系列:
情人節系列推介:
期間限定!最Sweet主題甜品指南
一個人喺旺角食乜好?
一個人喺觀塘食乜好?
一個人喺銅鑼灣食乜好?
一個人喺尖沙咀食乜好?
一個人喺荃灣食乜好?
隨時接收最新資訊
讚好OpenRice專頁!


text:
匯豐最終都係要加最優惠利率,其實呢次 加息 幅度已經十分溫和,八分之一厘,表面上好似無乜嘢,但匯豐開始 加息 ,不單有心理作用,而且有部分已經好脆弱嘅投機者同企業,好大機會走數,只不過依家係死得慢一啲咁解.
加息 終於開始
匯豐定呢個 加息 幅度,當然唔係要追番港美息差,因為如果真係追息差,恐怕至少要加息半厘先得,依家係連0.25厘都唔敢加,因為如果加得太勁,就會好快造成大量嘅Default,依家唔係加按揭利率上限,而係加最優惠利率,好多用緊浮息嘅借貸,好似樓按,的士,小巴等等,都會立即加repayment,每一千萬嘅借貸,就算還款期30年,都要每個月要還多一千銀,大家諗吓的士,小巴呢啲,仲唔出事?依家0.125厘都可能出事,0.25厘就一早爆咗,匯豐依家已經極為小心翼翼,免得十月都立即大爆發,至少仲有少少時間俾人沽售資產,或者進行資產重組,至少唔會因為流動性不足,立即就default玩完.
只不過,應該唔捱得好耐,首先,美國仍然會加息,加多0.125厘,或加息加得好快,所以始終都會屍橫遍野,我講句難聽啲,就係你明天先死,但仲都係會死.匯豐未必即刻死,因為我相信匯豐會同債仔傾偈,恆生會大鑊好多,因為香港嘅債仔,仲會同你銀行傾偈搞有秩序還款,中國果啲就係睬你都傻,實會快速惡性資產轉移,仲會向西方國家走,所以匯豐 加息 會加速支爆過程就係呢個原因,本來香港相對低息,好多中國人嚟借錢順便走埋錢出去,否則唔會有乜內保外貸,依家呢啲內保外貸資產,隨時變成香港銀行界嘅噩夢,匯豐都尚且如此投鼠忌器,就更加唔好講做得大量呢啲借貸生意嘅中國國有行,如果你有錢喺中國國有行嘅話,我嘅忠實建議就係三十六著走為上著,依家唔走就真係堅走得摩無鼻哥,因為果啲內保外貸資產一定爆鑊甘,我真係十分之懷疑香港存款保障制度嘅實質承受能力.
其實一早都應該會睇到呢個局面,未來幾個月,應該係十分之難睇,等到明年農曆新年,我都唔知香港銀行系統係乜世界.


text:
人類嘅同理心唔係天生,而係靠後天培養,所以小朋友缺乏同理心,唔會為別人著想其實好正常.一般而言,越有同理心嘅小朋友就越樂於助人,而呢種小朋友都會具備較好嘅社會適應能力同人際關係,有助於將來嘅發展.到底點先可以培養出有同理心嘅小朋友呢?
1) 多與孩子討論情緒與感覺
當小朋友見到父母抱住年幼嘅弟弟或妹妹,都會出現忌妒嘅情緒同行為,呢個時候如果父母冇作出適當處理及安撫,將小朋友嘅忌妒解讀成生氣,就有可能令到小朋友區分唔到忌妒同生氣,導致將來小朋友感受別人情緒時會出錯.
建議父母平時多啲同小朋友討論,溝通,幫助佢哋去區分各種情緒同感覺,同理心嘅表現過程必須先觀察對方嘅言行,然後解讀對方嘅情緒,最後先能夠表現出同理嘅行為.因此,如果父母經常同小朋友溝通,表達情緒,佢哋自然會識得分辦各種感覺,從而理解其他人嘅情緒行為.
2) 父母以身作則,成為孩子的榜樣
正所謂「言教不如身教」,父母親身示範總比講道理來得有效.現今父母,好多都成為咗「低頭族」,大部分時間都喺度玩手機,缺乏親子溝通互動,令小朋友覺得被忽略,某程度上會造成情緒上嘅起伏同不安.當小朋友嘅情緒唔穩定,又點會將心比心咁考慮其他人嘅感受?
3) 從遊戲中互動,學習同理他人
有啲小朋友嘅自我中心意識較強,建議家長不妨透過角色扮演遊戲,令小朋友學習站喺其他人嘅立場思考.例如,畀小朋友同公仔進行角色扮演遊戲,令佢哋有機會轉換唔同嘅角色,可以練習以其他人嘅立場表達感受.
父母亦可以運用繪本幫助小朋友標示感覺,例如描述離家嘅焦慮或者同父母分離嘅感覺等,透過講故事嘅方式去助小朋友標示各種感覺,從而培養同理心.
4) 多讓孩子接觸人群
父母應該畀多啲機會小朋友接觸人群,例如帶小朋友去公園玩,當佢觀察到其他小朋友因為玩唔到某遊樂設施而難過時,父母就可以幫小朋友描述呢種感覺:「我諗嗰個小朋友冇得打韆鞦一定好唔開心」,藉住日常生活中嘅經驗,引導小朋友同理別人嘅情緒,當小朋友日後遇到類似情況,就可以運用過往嘅經驗去表現出同理行為.
資料來源:華人健康網


text:
(網上圖片)
有時,人最大嘅問題,係唔夠自信同唔夠自律.
做投資,無自信嘅,分析完一大輪之後永遠都唔會肯買野;而無自律嘅,就永遠都唔會理出面係咪立立亂都會係咁買野賣野,亦唔會set止賺止蝕位,或者set左但點都唔會跟隨.做運動,無自信嘅無論大好機會wide open無人守嘅中距離你都係唔會肯投籃,抬上面有個半chance機會嘅hard shot黑柴你係點都唔會肯打,左手邊線無人推落底你都只會cup停後傳永無推大位射波;而更大獲嘅係,無自律嘅你次次玩完之後,宵夜都係去食打冷,雞煲,飲藍妹又睇骨妹,返到屋企你老婆問你做咩野運動,搞到成兩點幾先識死返嚟,下次都係唔放畀你去做運動嘞.你好唔開心,下次見到阿明阿基,問起你點解果日明明歐聯約左一齊睇,點解放飛機呀?你唔通話,上次因為返屋企遲左所以被老婆restricted左人身自由咩?無自信,無自律嘅後果,係好多時連自重都無埋,無左自我尊重,就連帶個結果都被影響埋.
無論你做得幾好幾差,幾盡心用力或者有幾hea都好,世界總會有人like你buy你,果種鍾意,亦會衍生出hater或者大量hatersssss嘅存在.大帝James可能係MJ年代之後近年最堅勁揪嘅nba球星,誠哥可能係本地最有國際視野同政治觸角嘅一代商家,C朗美斯係近年嚟最有競爭力同主宰比賽能力嘅足球員,Donald Trump係美國優先政策最忠實嘅執行者,黃子華係近十幾廿年將stand-up comedy通俗化地道化最成功嘅一位表演者,佢地一樣會有hatersss,甚至乎連群結黨嘅攻擊,鋪天蓋地嘅謾罵,與事實未必相符而又情緒化嘅批判.
到果陣時,你可能會質疑,懷疑自己嘅能力,信心開始動搖.當然,你亦可以繼續死頂,直到情況改善為止.有一次,幾年前,我做左功課,分析左一個行業,睇好呢行其中一間幾有份量嘅公司,當時佢$4.2我買左一大注,之後,行業負面新聞不停嚟,不過,我認為公司基本面唔單止無變,仲應該會愈來愈好,發展愈來愈穩定,於是趁佢$3.2果陣,入多一注,將平均成本拉到$3.66,而其間呢個時期,仲收左兩次加埋成2毫子嘅股息.之後,一年之後,佢開始開車嘞,一路升,爆到去九蚊左右就回氣,我驚青嘞,於是$8.8同$8.92全部賣晒.可惜,回完之後,佢繼續去,爆到去差唔多$19先識停,宜加都係十零蚊上落.未睇最終結果果陣,我為自己睇中投資獲利而充滿信心;但當睇到最尾嘅結果,我卻為自己掌握唔到最好timing少左成十蚊嘅出貨機會而失去信心.另一次,近排嘅,2017年,新經濟股當炒,其中有條蛇,IPO果陣時有些少微甜頭,所以,佢回到差唔多果陣,我就入左貨嘞……結果?大家知,心照,心知不妙,心如刀割.陳奕迅有首歌,cry in the party,再接下來就要收拾了.我呢?就crying in the market,總有段情,落入這種困局.
無錯,人最大嘅問題,就係唔夠自信同唔夠自律.但係,當你太有自信果陣時,就會變左自負;而沉迷自信嘅結果,就係會唔記得左自律——對自我的紀律.失敗嘅禍根,就果刻開始種下嘞.咁點樣平衡呢?就係,間唔中要中吓招,訓練吓反應,提醒吓自己,無論幾成功都好,自己唔係神唔係king,歐聯三年霸都好但係西甲始終差啲,東岸點勁都好但係西岸有隊野叫勇士頂住晒,國內點強勢都好出面有個霸權叫美國壓住晒,2017年超級順利但過完2018年Q1你先發覺原來輸係唔可怕,贏完先輸都唔可怕,贏完輸突然後信心盡失企唔返身先大獲呀!
問題.天天都多


text:
究竟男人定女人會諗起性生活多啲?
性生活其實為人類嘅基本需求,而我哋同動物嘅分別就喺會做之外總會諗,大家其實絕對唔會驚訝就喺女人會比男人諗少啲,但喺事實女人又諗少幾多呢?研究指出女人有時嘅諗法可能比男人仲誇張!
最近睇咗一個喺2011年好有趣嘅研究,當中包括涉及283名年齡喺18到25歲之間嘅男女學生,由美國俄亥俄大學嘅心理學家進行.研究需要佢哋為期一週記錄每日諗起幾多次想「搞嘢」嘅諗法,而當中得出結果非常有意思,絕對可以深入咁了解男人同女人嗰大腦究竟諗𡁵乜! 心理學家發現女人每日大約會諗到18.6次性生活,而佢哋醒著嘅時候每50分鐘就會諗一次.另一方面,男人基本上每隔28分鐘就會諗性生活,結果幾乎喺女人嘅兩倍.研究中亦都有女人得分最高,而佢可以一日就諗超過140次關於性嘅諗法,亦即喺每7分鐘就有一次,相信呢嗰個別例子只能判定為「性上癮」!
其實講起性行為,男人同女人都會幻想同前度再次發生性關係,而結果往往估你唔到就喺有59%嘅女人會諗起,而男人只喺得48%,研究得出一個結論就喺女人往往會俾男人更難Move On去下一段感情,而男人就比較容易繼續接受「新挑戰」,所以好聽啲講就喺女人會比較長情同念舊,唔好聽就喺可以「掟煲唔掟蓋得閒打番場友誼賽」,所以兄弟們加油俾心機啲,睇實隔離嗰位唔好亂諗嘢喇!
(783)


text:
更多
2018-08-30 80 瀏覽
自從好友轉到去新蒲崗工作,不時所送嘅小手信都喺嚟自該區,睇番吓,新蒲崗區嘅食評都喺多得佢.今次,趁住一班好友相聚,佢所送嘅曲奇(再搭件蛋糕)又喺出自該區嘅小店「J&A Cake Shop」,睇個膠袋,就知喺街坊餅店嚟.綠茶曲奇 $15包裝以簡單嘅軟膠盒蓋住,因為唔喺好受得力,拎到返屋企都有啲壓爛咗.其實,啲曲奇嘅唧花做得幾靚,唧成貝殼形,線紋清晰,只喺綠茶味唔算好濃,而較大問題喺曲奇嘅質感太鬆散,拎起手大力少少都整爛,入口唔喺脆身,又唔喺軟腍,唔太似食曲奇,反而似咬落一堆粉嘅感覺.斑蘭三角蛋糕 $6.5個蛋糕嘅色澤碧綠得好緊要,而且,拎上手都幾墜,不過,食落真喺無乜斑蘭嘅香味可言,但若果唔理個味道,件蛋糕本身喺做得非常鬆軟,好有回彈力,只喺跟「斑蘭」一詞有落差.因為喺朋友送贈,自不然唔知道小店嘅環境及服務喺點,但單價就由老友提供,當俾大家有個參考.雖然,今回嘅曲奇及蛋糕好一般,但喺,好友嘅心意完全接收晒,多得啲老友不時送啲曲奇俾小弟,先可以將呢個系列嘅食評得以延續.
包裝以簡單嘅軟膠盒蓋住,因為唔喺好受得力,拎到返屋企都有啲壓爛咗.其實,啲曲奇嘅唧花做得幾靚,唧成貝殼形,線紋清晰,只喺綠茶味唔算好濃,而較大問題喺曲奇嘅質感太鬆散,拎起手大力少少都整爛,入口唔喺脆身,又唔喺軟腍,唔太似食曲奇,反而似咬落一堆粉嘅感覺. 斑蘭三角蛋糕 $6.5
個蛋糕嘅色澤碧綠得好緊要,而且,拎上手都幾墜,不過,食落真喺無乜斑蘭嘅香味可言,但若果唔理個味道,件蛋糕本身喺做得非常鬆軟,好有回彈力,只喺跟「斑蘭」一詞有落差. 因為喺朋友送贈,自不然唔知道小店嘅環境及服務喺點,但單價就由老友提供,當俾大家有個參考.雖然,今回嘅曲奇及蛋糕好一般,但喺,好友嘅心意完全接收晒,多得啲老友不時送啲曲奇俾小弟,先可以將呢個系列嘅食評得以延續.
張貼


text:
真係唔想再喺大學canteen見到強國學生
依家香港啲大學,尤其夜晚啲part time課程,大部分都係強國學生報讀,搞到校園烏煙瘴氣,我真係唔想再喺大學校園見到呢班「未來專才」.
上堂啲騎呢嘢先唔講住,單係canteen,已經可以感受到班「非本地學生」(教育局用語)嘅氣燄.
上得夜晚堂果啲,多數都係日頭返工,夜晚進修果種.如果係香港人,多數放工趕到canteen,快趣食完就上堂,絕大部分都斯斯文文,盡量安靜.
相反班專才,個個都唔使返工咁,晨咁早霸晒啲大枱,十個八個圍晒喺度用京腔高談闊論,大聲講更大聲笑,搞到成個canteen嘈過街市.大佬,我哋放工趕嚟上堂咁辛苦,只係想上堂前安安靜靜食個快飯唧,咁都唔得?
以前大學canteen到夜晚就好少人,依家拜各類自資課程所賜,夜晚都勁多人,想搵個位坐都難.但專才們好多時都10個人霸晒成張16人大枱,咁人哋圍晒圈咁,我哋啲港燦仲好意思搭枱咩!結果港燦席往往4人枱坐足6個人,而專才們則有位擺袋又可蹺住腳,手搭住另一張椅嘅椅背,好悠然咁談論世界大事,真係見到都眼火爆.
不過最令港燦大開眼界嘅,係專才們嘅品格.依家大學canteen多數人都會自己食完自己拎個盤去回收處,但會咁做嘅專才,我見就少之又少.撩完牙將牙屑向地下吐嘅情境我就見得多.我亦見過捧住餐嘅專才將阻住佢去路嘅椅一腳踢開,呢啲都係好衝擊港燦價值觀嘅行為,多謝專才們讓我們免費上國情教育.
至於排隊買飯打尖果啲,咁講真,話晒都係專才,又唔會好似迪士尼旅客咁強行攝入嘅,不過人多時借位攝吓攝吓就梗有.另外就嚟排到時即刻呼朋喚友一齊點餐,最終一個人排隊但買十幾份餐果啲,就更加係家常便飯.
最後,我只係想講,我哋香港人咁辛苦,花咁多錢去進修,除咗為自己前途,唔少人係真係想享受一下大學生活.但係當逼車逼人逼到去大學時,一入校門就好似返咗大陸咁,你叫香港人點樣可以無怨氣?


text:
拜約納 必去景點及拉代拉海灘附近酒店推介
拉代拉海灘附近酒店預訂
神秘優惠價幫你慳更多
即時揭開神秘優惠價,慳得更多
拜約納必去推介 - 拉代拉海灘
想去 拜約納 自由行?等 Hotels.com 帶你玩盡 拜約納拉代拉海灘 啦!留意我地文章,話你知去拜約納 有咩必玩必食必買推介.仲有旅遊貼士,提你有咩需要注意,包你玩得開心又盡興!除此之外,我地仲會介紹埋拜約納拉代拉海灘 附近有咩酒店,等你更加容易計劃行程,慳返酒店來回景點嘅時間.
拜約納拉代拉海灘 自由行
去得拜約納拉代拉海灘 自由行最緊要一定係揀啱日子去.一啲熱門景點例如,拜約納 嘅 拉代拉海灘,喺旺季嘅時候通常人流都比較多,所以識揀一定揀淡季去,一來人比較少,二來有某啲景點嘅門票會比較便宜.如果真係撞正旅遊旺季,咁大家前往嘅時候,就要注意交通情況同埋有無人流管制措施啦.
拜約納拉代拉海灘 交通
想去拉代拉海灘 暢順無阻濟,最好就係出發前,睇清楚拜約納拉代拉海灘 附近嘅交通情況,仲有各種前往方法.記住要搵多一兩條後備路線,因為慎防出左交通狀況,都可以即刻轉用其他路線前往,咁就唔會miss 左個景點啦.如果你去嘅時候係撞正旺季,咁就要睇下有無交通同人流管制措施,以防去到無車搭又或者遇上塞車情況啦.
拜約納拉代拉海灘 必食必買攻略
拜約納拉代拉海灘一直都係旅遊熱門地點,去到拜約納拉代拉海灘,除左觀光之外,當然要搵下當地有咩必買手信帶返香港俾朋友啦!但買手信嘅時候,都要睇清楚物品嘅出入境條例,浪費左錢送唔到禮物事少,觸防法例就事大啦.除左必買手信,當然要留意有咩必食推介啦!大家最好出發前做定資料搜集,咁就唔會到時浪費時間臨急搵餐廳,又可以食到好野啦!


text:
更多
2018-08-12 1899 瀏覽
未有錢飛去韓國惟有係香港食住韓國野頂住個種想飛既衝動雖然小既話呢餐係韓流襲港(其實係主打日韓系)=P同時都有唔少多國菜前菜冷盤除左煙三文魚,巴馬火腿多左韓式粉絲同小魚仔呀@@刺身方面有吞拿魚,八爪魚,阿根廷七寸長大蝦,三文魚帶子,海膽,希露魚同赤貝原先仲有長蟹腳同麵包蟹不過有時食野比較懶,今次無食 =P因為今期仲有每人有一盅韓式人參雞湯<3盅野真係好新鮮,好熱 (哈)好彩有人送過黎翻一翻湯底真係有枝參係底,無呃人架仲真係有雞同米飯係下面十足搬左個韓國廚房黎另外,都提一提飲品都竟然有個韓式紅棗茶意外地,連飲品都可以玩埋一份今次話得玩日韓風當然都自己砌返碟黎食食一開始試左炸日本生蠔先入口竟然會種蠔既鮮味湧出黎原先諗住炸蠔通常都應該用次一等既蠔意外地炸蠔都唔馬虎之後試左個日式墨魚咀感覺有D 似以前係火炭大排檔食過個種係有少少咬口,又幾過癮既感覺日式飯釀燒汁魷魚筒食入口會首先食到燒汁既甜度另外夾埋木魚入口口感同味道又多左少少層次韓式牛仔骨我呢D 衰人都係鍾意食個蘿蔔因為蘿蔔會吸晒牛他骨煮個汁加埋個肉汁同本身既蘿蔔既甜味之後去食下個雞軟骨棒 @@呢個幾正,一個人食左幾條將雞軟骨打碎做棒棒
惟有係香港食住韓國野
頂住個種想飛既衝動
雖然小既話呢餐係韓流襲港
(其實係主打日韓系)=P
同時都有唔少多國菜
前菜冷盤除左煙三文魚,巴馬火腿
多左韓式粉絲同小魚仔呀@@
刺身方面有吞拿魚,八爪魚,阿根廷七寸長大蝦,三文魚
帶子,海膽,希露魚同赤貝
原先仲有長蟹腳同麵包蟹
不過有時食野比較懶,今次無食 =P
因為今期仲有每人有一盅韓式人參雞湯<3
盅野真係好新鮮,好熱 (哈)
好彩有人送過黎
翻一翻湯底真係有枝參係底,無呃人架
仲真係有雞同米飯係下面
十足搬左個韓國廚房黎
另外,都提一提
飲品都竟然有個韓式紅棗茶
意外地,連飲品都可以玩埋一份
今次話得玩日韓風
當然都自己砌返碟黎食食
一開始試左炸日本生蠔先
入口竟然會種蠔既鮮味湧出黎
原先諗住炸蠔通常都應該用次一等既蠔
意外地炸蠔都唔馬虎
之後試左個日式墨魚咀
感覺有D 似以前係火炭大排檔食過個種
係有少少咬口,又幾過癮既感覺
日式飯釀燒汁魷魚筒
食入口會首先食到燒汁既甜度
另外夾埋木魚入口口感同味道又多左少少層次
韓式牛仔骨我呢D 衰人都係鍾意食個蘿蔔
因為蘿蔔會吸晒牛他骨煮個汁
加埋個肉汁同本身既蘿蔔既甜味
之後去食下個雞軟骨棒 @@
呢個幾正,一個人食左幾條
將雞軟骨打碎做棒棒,但又保留左口感
另外個薯仔都好好食,有少少香草味
甜品竟然預左我地玩窩夫 x movenpick
呢個都算幾細心
但個晚唔係好想食雪糕
羅左個蛋撻同心太軟
再沖埋紅茶送 = ]
張貼


text:
做facial 做到皮膚敏感加濕疹
-
Catalogy last edited by
之前幫襯間美容院試做個電動微針療程. 因為之前從未做過呢啲會有傷口既療程, 上網睇人話會流血又敏感咁, 有啲驚就同美容師再三詢問會唔會有呢啲問題, 個美容師就話係電動微針呀, 枝針好幼架, 唔會好似之前啲人手微針咁會出血敏感呀咁, 我見佢之前幫我做啲普通facial 都OK, 就幫襯佢試做左.
試做完之後, 佢就係咁游說我幫佢買療程, 我認我衰耳仔軟, 但個心又十五十六, 所以只係俾左deposit. 收左錢後個美容師無同我講有關之後既護膚程序, 直到後黎我先喺其他地方得知原來做完係唔好用水喉水洗面.
就喺做完個facial 兩三日開始, 我塊面開始甩皮, 尤其係下巴個位, 咁我開頭以為係轉天氣, 我本身塊面係乾性會出油嗰啲, 我就以為係並普通甩皮, 就keep 住保濕同敷mask. 但情況無改善, 都係keep 住甩皮同紅紅地. 跟住維持左呢個情況成三個星期, 我終於頂唔住, 走去睇醫生, 醫生話我係皮膚炎, 我再睇埋皮膚科, 就證實左我係濕疹. 我成世人幾十歲, 都未試過有濕疹, 屋企人都無人有試過, 嗰一下我真係呆左唔明點解.
醫生話有機會係食錯嘢或者其他刺激, 但嗰段時間我無食特別既食物或者之前唔食或者未食過既食物, 醫生話有可能係佢啲工具唔乾凈都有可能引起刺激.
咁我就同間美容院講番我個情況, 開頭佢地唔肯認, 講到好似係我講大話咁, 我真係好唔開心, 我個樣己經到咁, 你仲要話係我講大話. 後黎佢肯俾番第一次睇皮膚科既錢俾我(幾百蚊), 但俾我嗰時又俾我聽, 話我係特別例子, 其實唔應該賠俾我, 講到我隔咁耐先同佢講係屈佢食死貓咁.
咁我都算, 我其實唔係要佢賠償啲咩俾我, 我只係想退番我俾左嗰啲錢 (我成個療程係未用過的, 之前試做係另外分開俾錢), 佢竟然話唔肯退, 話之前俾錢嗰時張單上面寫住無論任何情況下都唔可以退錢. 我認係我無睇清, 但個美容師都由頭到尾無提過呢一點. 咁我話無得退錢, 咁我可以轉買產品掛? 佢竟然話唔得, 只可以轉其他唔同療程, 仲話俾左既deposit 要喺三個月之內決定轉咩療程同俾埋尾數!!!! 大佬呀你奶過一次嘢你都唔會重覆去奶啦! 我重點會再去嗰度做facial 呀?!
仲有由第一次有濕疹到宜家已經兩個月, 我啲皮膚都係時好時壞, 基本上有睇電視新聞都知, 濕疹係好難斷尾, 有時可能幾日, 有時可以幾十年都會發, 佢做美容, 應該喺呢方面好清楚, 但居然提出呢三個月既要求, 根本一啲同理心都無, 哄我俾錢買療程嗰時就得得得, 到有事嗰時就乜都唔得!
令我最嬲既事就係, 嗰個美容院負責人同我講 "黎得做facial 既梗係想開心, 我地都係想你開心架". 根本就係超級諷刺! 我宜家就係俾你地搞到唔開心呀! 成兩個月塊面又紅又甩皮, 咩都唔食得, 連出個街都驚會出汗都會驚感染個傷口. 正常生活都打斷哂, 唔想見人, 連鏡都唔想照! 佢地就話知你將責任推得一乾二凈!
宜家我只可以去消委會投訴, 我唔係要賠咩錢, 我只係想還番個公道俾我.
我分享出黎只係想俾各位sis 做個警惕, 出去做facial 嗰時要小心, 呢個世界有好多人只係掛住賺錢, 但我就只得一塊面, 甚至可能連健康都賠埋. 俾錢之前真係要睇清楚問清楚. 出事以黎我有keep 住影相, 用黎做證據
嗰間美容院位於尖沙咀, 細細間得一間, 隨時執左咩都無得賠.
各位sis唔好幫襯佢, 我唔想再有受害者.


text:
東羅塞福 必去景點及新梅多蘭茲市場附近酒店推介
新梅多蘭茲市場附近酒店預訂
神秘優惠價幫你慳更多
即時揭開神秘優惠價,慳得更多
東羅塞福必去推介 - 新梅多蘭茲市場
想去 東羅塞福 自由行?等 Hotels.com 帶你玩盡 東羅塞福新梅多蘭茲市場 啦!留意我地文章,話你知去東羅塞福 有咩必玩必食必買推介.仲有旅遊貼士,提你有咩需要注意,包你玩得開心又盡興!除此之外,我地仲會介紹埋東羅塞福新梅多蘭茲市場 附近有咩酒店,等你更加容易計劃行程,慳返酒店來回景點嘅時間.
東羅塞福新梅多蘭茲市場 自由行
去得東羅塞福新梅多蘭茲市場 自由行最緊要一定係揀啱日子去.一啲熱門景點例如,東羅塞福 嘅 新梅多蘭茲市場,喺旺季嘅時候通常人流都比較多,所以識揀一定揀淡季去,一來人比較少,二來有某啲景點嘅門票會比較便宜.如果真係撞正旅遊旺季,咁大家前往嘅時候,就要注意交通情況同埋有無人流管制措施啦.
東羅塞福新梅多蘭茲市場 交通
想去新梅多蘭茲市場 暢順無阻濟,最好就係出發前,睇清楚東羅塞福新梅多蘭茲市場 附近嘅交通情況,仲有各種前往方法.記住要搵多一兩條後備路線,因為慎防出左交通狀況,都可以即刻轉用其他路線前往,咁就唔會miss 左個景點啦.如果你去嘅時候係撞正旺季,咁就要睇下有無交通同人流管制措施,以防去到無車搭又或者遇上塞車情況啦.
東羅塞福新梅多蘭茲市場 必食必買攻略
東羅塞福新梅多蘭茲市場一直都係旅遊熱門地點,去到東羅塞福新梅多蘭茲市場,除左觀光之外,當然要搵下當地有咩必買手信帶返香港俾朋友啦!但買手信嘅時候,都要睇清楚物品嘅出入境條例,浪費左錢送唔到禮物事少,觸防法例就事大啦.除左必買手信,當然要留意有咩必食推介啦!大家最好出發前做定資料搜集,咁就唔會到時浪費時間臨急搵餐廳,又可以食到好野啦!


text:
2008年東京春季賞櫻+溫泉之旅(第八天) – 中目黑 (完)
2008年4月2日(天晴,氣溫12~18度)
行程:新宿 _ 中目黑 _ 新宿 _ 成田空港 _ 香港 _ 澳門
今日係東京之旅嘅last day,因為係下午六點半機,所以仲有半日時間用,不過因為想去嘅地方都去左,而且對腳又累,所以今日只係去左中目黑睇櫻花,之後就係新宿D百貨公司行下等夠鐘坐巴士去機場.
由新宿去中目黑要坐JR去惠比壽轉地鐵,由酒店出發計大約要20幾分鐘時間架.其實中目黑冇咩特別野睇,今次去都只係去睇下目黑川兩傍嘅櫻花,不過真係好靚架.
係惠比壽轉車果陣影
目黑川似條水渠多過條河
目黑川上有好多條橋,係影相嘅好地方
由橋上影嘅中目黑櫻花,好靚啊
目黑川兩邊D樓都好正架,聽講好貴
由於我地早出門,所以去完中目黑返到酒店都仲未到10點,仲可以去食返個酒店自助早餐添,雖然唔好食但都冇理由浪費啦.酒店規定11點前check-out,雖然check-out之後可以寄存行李,不過因為費事又要行返去攞,所以我地都決定攞埋行李走,剩返兩個幾鐘時間就係小田急百貨同京王百貨裡面渡過,因為機場巴士車站就係京王百貨出面.
如果拖住大件行李,坐巴士真係比電車方便架,一來巴士站係路面,唔洗好似坐電車咁攞住行李上落樓梯,二來機場巴士站係新宿駅西口果邊,由新宿太子去西口條路闊D,人又少D,好行好多,如果坐Narita Express,就要去新宿駅東口,果邊人又多路又窄,拖住喼行都幾麻煩架.
係小田急百貨同京王百貨,都係行下佢地個食品部,因為D食物真係好吸引.
係京王百貨買嘅北海道海膽蟹肉便當,盛惠1,200円,好味
係新宿京王百貨出面嘅Airport Limousine Bus車站,去成田空港嘅車次好密架,每15分鐘有一班,而且每班車都會有位剩,所以就算去到先買車飛都冇問題.我地之前已經買左飛,去到果陣仲未到時間,不過因為啱啱要開出果架車仲有位剩,所以我地就決定早D去機場,就咁結束8日東京箱根之旅啦.
去到機場仲有樣野要做,就係去返入境時買Narita Express車飛果間JR Counter,攞返Suica Card嘅按金,每張有500円按金攞返架,不過最好用盡佢先,唔好蝕底啊.
因為要經香港搭船返澳門,返到屋企差唔多係第二日零辰一點半架啦,由上機場巴士起計,差唔多用左12小時先由東京返到澳門.


text:
噚晚原本只係諗住煲芋頭番薯糖水,但諗諗吓又想整埋湯丸,因為好耐無食,心思思好想食到黏黏糯糯嘅湯丸.入到廚房,望吓望吓個芋頭,又突然間諗起早前上網睇到好幾個芋圓食譜,咁擇日不如撞日,反正都買咗芋頭,就整芋圓啦!
材料:
芋頭 200 克
木薯粉 80 克
水 適量
- 芋頭切片,隔水蒸熟後用叉壓爛成芋蓉.
- 將木薯粉分三次加入,用叉邊拌邊壓入芋蓉內,形成麵包糠狀.
- 逐少加水,慢慢攪拌成不沾手粉糰.
- 粉糰分成 4 份,分別搓長成幼條狀,之後切粒.
- 煲滾水,將粉糰粒放入,煲至翻滾並浮面即可.
今次買到個好粉嘅靚芋頭,不過都幾乾身,所以
都加咗唔少水,但上網見到台灣人整時
係完全唔使落水都可以搓成糰.
製作比想象中容易,即使雙手及玻璃
砧板無先灑粉都完全唔會黏.
我諗我會比較鍾意啲芋頭唔好壓得咁爛,
有番少少芋頭粒咬到會好食啲.
Notes:
- 基本上芋圓係用芋頭加澱粉製成,所以可以選用各式澱粉,如薯粉,粟粉,番薯粉
等,而用木薯粉製作嘅芋圓會比較有彈性,即使凍後都唔會變得硬身.
- 拌粉糰時,水嘅用量係受到澱粉嘅吸水量,芋頭嘅含水量,以及天氣濕度所影響,
所以必須逐少加入直至能夠拌成糰,若果一下子加多咗水的話,可酌量加入澱粉.
- 做好嘅粉糰粒可以撒上少許澱粉,每粒粉糰都沾上粉後就可以放入冰格保存,毋須
解凍即可直接放入滾水內煮熟.


text:
「七年」
七年其實唔係一個短嘅日子,而過去七年真係過得好快!快到好似琴日咁!到底過去七年入面自己做咗啲乜?其實真係唔知,淨係知道每一日都係為咗兩餐而奔跑!有時彷彿自己好似停留咗係七年前!或者我係一個任性嘅人,只要決定咗就唔會返轉頭,但係就係因為已經過咗七年,又係時候回顧自己嘅狀況!究竟自己有無真係向前行?究竟係唔係同預期嘅有分別?
「決定」
七年前嘅今日係我離開娘家嘅日子,而決定離開一個工作咗七年嘅地方,其實真係有啲唔捨得,因為咁多年嘅付出好似一下子被抹掉,又要由頭做起!自己係娘家短短嗰七年入面,由一個每日淨係更新公司網站嘅死?仔,到可以有機會管理一個三百人嘅團隊,其實我相信我對比同年紀嘅朋友已經算係超額完成.不過七年後嘅今日就好似原地踏步!
「成就」
其實我最慶幸嘅係自己離開娘家七年,所留低嘅仲仍然存在!一班親手培訓出嚟嘅團隊,各有各嘅成就!雖然已經過咗七年,但係竟然仲有老闆記得我嚟個有前無後,打死罷就,無大無細同唔跟規矩做嘢嘅人.不過七年過去,究竟我又留低咗啲乜?再過多七年,我又會唔會為自己所做嘅嘢自豪?我嚟一刻真係唔敢講.如果你係過去七年認識我嘅話,唔該麻煩你話比我知,過去七年我做咗啲乜值得我自豪!感激感激!


text:
糖糖入到嚟,就即刻捉佢陪我去飛一轉太空山先,計計吓我都有成兩年幾冇飛過,今次再飛真係好刺激呀~
哈哈...我地入到幻想世界,第一時間就去拎糖啦~
之前問左CAEMEN知道六點左右就會有DUFFY出嚟影相,所以飛完太空山之後,我地就即刻走去排隊,等左大半個鐘左右啦,不過DUFFY真係好靚勁鐘意呀~
之後我地就分頭行動,小肥肥就去睇夜光巡遊,我同糖糖就入大街酒店嚇鬼.雖然依間鬼屋前幾年都入過兩次,都知道啲佈置係一樣,都唔恐佈,但都唔知點解到入屋前都好驚,不停捉實糖糖.不過入到去就完全係兩回事,真係一啲都唔驚,只係覺得好好笑,因為啲鬼鬼佢地主要工作都係指引你繼續行,唔多嚇你呀..哈哈哈~
玩完鬼屋,之後我地就匯合返小肥肥,同大街啲鬼鬼影相.同佢地真係影左好多相,仲好好玩添~
同大街鬼鬼玩完,繼續去探險世界嚇鬼,依度啲鬼個樣雖然係恐怖啲,不過都係一樣唔會嚇人,只係同我地影相呀~
當我地行到去旋轉木馬附近,剛好放緊煙花,我地停低睇左一陣,啲煙火真係好靚,同地我嘅距離好近,好震撼.我地都一致覺得依個位置睇煙花係比城堡前睇仲正呀~
我地繼續周圍行,見排米奇嘅人唔多,所以又排埋一份,陪糖糖影米奇(其實係我想影就真..哈哈哈)~
好快就嚟到最後一個活動,就係同糖糖入新嗰間馬戲團鬼屋.我地排左半個鐘左右啦,就入到去玩~
之前都睇過啲朋友仔講話依間鬼屋完全冇料到,一啲都唔驚.不過可能佢個主題係冇頭關係,所以感覺都真係唔係咁好,佢地負責扮鬼啲工作人員係唔多嚇你,不過佢地SET左啲機關就好嚇人,同埋成個環境都好有迫壓感.我原本係同糖糖平排行,行行吓我地躲左佢後面,唔敢睇嘢,因為真係驚驚地.唔好話我,就連平日勁大膽嘅糖糖出到嚟到話驚,咁你就知啦!
玩埋依個鬼屋,時間都差唔多,迪迪尼到開始趕人,就連我地想再入SHOP行到唔俾,所以我都都走啦!
今日真係玩到勁攰,成日都好似只係行行行,排排排,可以話得返半條人命.雖然係咁,不過真係玩得好開心呀!
嚟緊我應該好快會再入嚟多一次,因為要帶小小豬入嚟影相嘛,不過到時就應該只係玩日場(夜場...當然唔啱小小豬啦!).今年啲南瓜佈置咁得意,所以我都好期待同小小豬入去影靚相呀!


text:
各位行山隊友及有興趣參加既朋友:
來緊2009年, Hiking100fun 第二個行山行程訂於下周六 1月24日.由鹿頸起步,經鹿頸村上尤德亭,鳥瞰南涌,鹿頸及谷埔,遠眺對岸沙頭角及鹽田港貨櫃碼頭.尤德亭是一座兩亭相連,呈八角形的中國傳統涼亭,由於前港督尤德經常到此郊遊,故建此亭以示紀念.
回程由另一面落南涌,途經屏嘉石澗及香港最大的壺穴區嘉龍潭.抵達南涌後,海邊建有天后宮,攝影發燒友可以遠打鴉洲 — 香港全大的鷺鳥聚腳地,但經驗所談,無 400mm 都打唔到鴉洲上的鷺鳥,只可以偷拍近岸覓食的鷺鳥.
全程由星級領隊方中信帶隊.有興趣參加當日行山既隊友或朋友,請儘快或於下個星期四的下午5點正前於指定網站報名,新朋友如想參加,可以直接 PM Rookie 或小弟.
行山路線: 鹿頸尤德亭,嘉龍潭
行山日期:1月24日 (即下個星期六)
集合時間: 正午12點
集合地點 : 鹿頸小巴站
起點: 鹿頸
終點: 鹿頸
行山時間: 約2小時內
地道美食:BB 開心茶座
Photo by Alex :
團長後記:
係2009年1月24日亦即年29既上午11時左右, 我地一行5架車共20人由上水馬適路開車入去鹿頸, 於十幾分鐘車程內便到達鹿頸既公共停車埸同 nomed 及 Alexchrome 會合, 之後我地便係附緊既 BB 餐廳食咗個 quick lunch, d 咸雞同牛腩麵都唔錯, 而有 d 入鹿頸之前巳食早餐既隊友亦試咗該店幾出名既豆腐花, 大家擾攘一輪吹水唔沬嘴, 等 Alexchrome set 好佢支 Gitzo 腳架影兩幅團照後, 我地呢個 22人既行山團隊便向尤德亭出發.
開始時幾過一些村屋及老屋, 拍友如 Michael, Gundam, Boris 等巳謀殺唔少相機內既 memory, 隨後我地既行山團隊又例牌好自然咁分咗成前, 中, 後, 3 小隊呢個隊形, 行最快既, 係 fr888, lhk, 佢老細同埋佢 d 女仔 friends 啦, 而包尾既就係韋信, cckeric同埋 小弟, 雖然當日天陰陰, 但沿途視野都可以望得幾遠吓, 正當人哋巳差唔多上到尤德亭, 我地尾隊既 cckeric 就仲係到一路上斜路一路大唱波兒 ~~~ 波兒 ~~~ 波兒 ~~~ 搞到連韋信都唱埋一份, 激到 Gundam 個女都頂佢地唔順, 不過咁! 佢個女亦不甘示弱, 唱晒成首波兒出黎串你地班廢柴!
途中小弟發現 Gundam 害人終害己, 佢比架 5D 佢個女一揸手, 之後佢竟然要買返部 400D 比個女玩, 係南丫島攞支 100 2.8 黎毒我?
約下午兩點, 所有人都到達尤德亭, 靚仔韋信又攞暗器出黎毒人, 幫我同佢位女性朋友影咗張合照, 朋友相呢?
之後眾人話提免不了又係影相, 唔影相嗰 d 如 lhk 同佢女同事等就係到玩手機, 大家又影兩幅團照後, 便向香港最大既壺穴區嘉龍潭前進.
途中阿6又同 Gundam 個女玩差謎語, 當經過一個直升機場時, E7A 好興奮咁啦咗波籮上去影合照, 而 Michael 同 Ruby 兩個人亦好搞鬼咁影咗幅倒雞眼大 close up, 你兩夫妻真係好鬼 Sweet 啊!
無 幾耐之後, 我地終於到咗落去嘉龍潭既入口, 由於落去嘉龍潭既路存在有一定風險, 所以 Gundam 一家人, lhk 既老細同3位女性朋友, nomed 及 cckeric 等都留係入口外, 而小弟同 Alexchrome 就帶頭做敢死隊開路, 隨後有 E7A, 波籮, lhk, 女同事, 阿6, 阿7, 韋信, Michael, Ruby 等等跟住落去嘉龍潭.
由於小弟係上次探路落去嘉龍潭時唔小心比樹枝整傷咗兩隻手指既原故 (其實係傷到食指同中指都冇咗一忽肉仔 ), 所以呢次落去嘉龍潭時分外小心, 幸好所有隊友都安全落到去嘉龍潭睇嗰幾個奇洞.
落去嘉龍潭時既情竟就費事講啦! 不過我要贊吓阿 7 同韋信, 呢次你地又有進步了!
離開嘉龍潭後, 我地一行 22人平平安安咁行返去鹿頸既公共停車埸, 而由於小弟要趕返去食團年飯, 所以便同 nomed, 韋信既女性朋友, lhk既女同事, 及幾位女隊女先行離隊, 出返九龍再過海散水!
Report Pencil!
領隊後記:
領隊後記:話說團長車晒o的女走之後 餘下十幾人經商議後去左大尾篤既 BB 小廚食 tea. 之後我同 Gundam 就以拓海既速度往沙頭角方向走 ,『其餘』既人就經汀角路出九龍….
點知係沙頭角公路見到妄煮既車左搖右擺咁趕上黎,我隨即搞低隻窗問:『你去邊啊?你做乜跟我返上水啊?』妄煮成個 樣,九成唔知自己嚮邊處 .最後帶左佢出返粉嶺公路,真正結束是次活動


text:
2016年5月31日 星期二
激光脫毛價錢: MediLASE 最新學生優惠即係點?
身邊朋友見我有做激光脫毛, 就不停問我 激光脫毛價錢, 其實我就係MediLASE個到做左激光脫毛, 以我所知: MediLASE會不定期咁樣推出不同既優惠, 每次優惠都不同, 而且佢地既激光脫毛價錢2016 年中暫時都未有更改, 而家D物價通脹得好離譜, 佢都未加價, 不過, 佢地最近有新一輪宣傳攻勢, 好凌厲咁, 遲D會唔會跟住加價就唔知 ><“””
MediLASE激光脫毛學生優惠
成日都喺啲blog 同埋MediLASE facebook見到佢地推出啲MediLASE激光脫毛學生優惠, 以前啲師妹 ocamp既freshmen會講老字號嘅dermes, 但我見到呢一年嚟, 佢地講緊激光脫毛MediLASE, 反而少提咗dermes, 問其中一個師妹典解, 佢話呢啲係科技野, 好似買iPhone咁梗係買最新款, 做激光脫毛都一樣. 呢啲就係新一代的心態, 咁佢地見到我都喺MediLASE做激光脫毛, 仲反咁問我有關既優惠.
MediLASE學生優惠話到明係比學生架啦,緊係唔會好似普遍人去JOIN咁貴先啦,其實真心覺得做學生真係幾好,時不時都會有大大小小唔同的優惠,我呢d老鬼有陣時見到MediLASE學生優惠可以平咁多, 真係好羨慕.不過就成日都限時推出,過咗就唔知有無下次架啦.如果你有全日制大專院校既學生證, 又有朋友本身係MediLASE member既話, 就可以叫佢介紹入去做, 個promotion 比起在職人士抵好多呀!
激光脫毛MediLASE價錢 vs 彩光musee價錢
但MediLASE就算有學生優惠,都唔會平得過musee.激光脫毛 MediLASE同彩光 musee兩間其實係唔同性質既, 因為MediLASE做激光脫毛,而musee係做彩光, 所以我諗musee多數吸引唔係太了解咩係激光脫毛既學生妹, 而MediLASE就真係岩一D想徹底脫毛既人囉,所以MediLASE價錢一定係高D架啦.
一般黎講呢, 彩光光源比較弱同分散,只可以打進皮膚表層,去除外露的粗毛, 但皮膚深層就接觸唔到, 所以彩光脫毛就做唔到徹底既效果!其實大家俾錢出去, 都係想一勞永逸, 希望唔好再受毛毛既困擾, 所以我都建議大家花多少少錢, 去做激光脫毛! 如果想知道激光同彩光分別, 就去返我之前既文章到睇啦.
2年累積20萬正評
令我最意外既係MediLASE只係成立左短短2年(其實我係睇住佢d分店愈開愈多既第一批客戶),已經累積左20萬正評,係facebook時不時就見到有朋友share係MediLASE做完treatment既感受同效果,之後仲見到好多IG女神原來都係MediLASE做treatment,有晒信心保證啦!!
一聽到有MediLASE學生優惠PRO Test,就緊係即刻share個優惠比我地,我D仲讀緊書既表妹們全部都登記哂!有興趣就要趁快啦!不過我強烈建議大家應該登記左 MediLASE既PRO-TEST, 係免費架, 目的係
1. 俾大家知道自己合唔合適做激光脫毛2. 俾自己感受一下MediLASE激光脫毛療程係咪真係OK先JOIN
始終未試過, 又點會知邊間係最好呢?
有用連結及着數
訂閱: 張貼留言 (Atom)


text:
除左博多之外, 黎福岡旅行一定要黎天神. 天神真係一個好神既地方, 佢直情係集原宿,表參道,澀谷同銀座於一身. 你想行大商場買名牌咩? 佢有三越同大丸; 你想買潮牌或者平價MK衫咩? 佢有天神コア; 你想搵啲隱世精品小店咩? 上幾集介紹左名牌Vintage店 J&MARMIE vintage select 比你. 所以你想黎天神行? 一兩日係唔夠行架!!
為左方便解釋, 我地睇左地圖先.
1) 天神地下街: 地圖靠左垂直既粉紅色範圍, 大部份係時裝店, 小量食肆及甜品鋪
2) 天神コア (TenjinCore): 天神地下街右手邊的一個商場, 全部係潮流野, 仲有109MENS添.
3) Solaria Stage / Pacro / 三越 / 新天町: 天神地下街左手邊幾個商場
天神地下街
如果你係由博多搭地鐵黎既話, 只要喺中央口出, 就會黎到天神地下街中央廣場.
地鐵站出入口同天神地下街係呈十字型的. 比埋個地圖你睇.
大家可以CLICK張相黎放大睇. 由右至左計係 西一番街(上方) / 東一番街(下方) 一路行到去最左手邊就係 西11番街同 東11番街. 而天神地鐵站就大約喺 2番街同 3番街之間. 呢個地下街有幾長呢? 大約有600米長, 即係由太子行去旺角咁上下, 你都咪話唔遠.
大家睇相都知我黎到既時候已經乜都收晒喇. 所以要黎天神行要預時間, 我未黎之前都無諗過條地下街咁長. 呢度時野唔錯架, 一啲都唔OUT.
另外, 呢條天神地下街另一個好處係四通八達. 好似東5出口可以通去天神コア. 西5同西6出口都可以去Solaria Stage. 而西7, 西9同西12a都可以去天神三越. 最後東9出口可以去大丸.
天神コア (Tenjin Core)
天神駅周邊(三越 / Solaria Stage / Solaria Plaza / Iwataya / 天神屋台)
行完天神コア, 我地過條馬路去另一邊, 即係Solaria Stage / 三越既方向繼續Shopping.
睇過上幾集既朋友, 都會記得喺三越同Solaria Stage之間紅色箭咀呢條街行入去, 係有好野既.
穿過去之後, 你就會見到Solaria Plaza, VIORO同Iwataya (Iwataya旁邊仲有間LV添)
想平民少少既, 有呢條新天町, 入面係好似平似啲乜通物通咁賣平民野, 不過呢啲鋪頭 (例如手提電話鋪) 未必岩遊客. 不過小食鋪可以一試.
繼續直去, 向一蘭拉麵方向進發, 後面係好似表參道咁既隱世小店. 我隨手影左少少相比大家參考下, 有興趣既, 自己搵啲小路行入去逛下, 可能有唔錯既收獲.
正所謂白天一個世界, 夜晚又一個世界. 夜晚既天神最出名係乜? 當然係屋台啦. 不過最好view既屋台, 梗係我上次介紹比大家既中洲屋台啦.
喺天神地下街 (既地面) 馬路既兩邊都有幾檔屋台, 呢幾檔都幾多人幫襯, 不過上回講過, 個個黎到都話屋台太貴又唔好食. 加上呢度坐街邊, 連View都無. 想試既朋友都係去中洲屋台啦.
交通指南
點樣黎天神就係人都識架喇, 由博多搭地鐵黎都唔駛10分鐘. 搭¥100巴士黎又得.
離開天神的話, 去博多既地鐵尾班車係00:14. 所以大家可以放心行街.
福岡篇相關文章:
註: 本文地圖取材自谷歌地圖


text:
而家要搵到一份工作你鍾意做仲要福利好,而做夠幾年之後唔想走嘅工係好難嘅事.如果要再搵到一個有錢但唔孤寒,又體恤員工嘅老闆就難上加難!
范冰冰(范爺)2007年成立工作室之後,2011年接受訪問就話3年嚟無一個人離職.一班員工咁願意留低原來係因為老闆非常闊綽,佢嘅員工每年花紅除咗有6至7位數字人民幣之外,佢仲另外會加碼贈送出國機票,桌上型電腦,筆記本電腦及手機等等.
最誇張嘅係當有員工話要結婚,佢一出手就包咗30圍酒席,再加送禮金飾品.另外一位跟咗佢10年嘅員工結婚仲成棟樓送埋俾佢,之後范爺仲霸氣話今後我哋工作室女仔嘅婚禮佢會全包.范爺做事真係不同凡響.
范冰冰除咗完全唔擺老細款之外,佢仲經常同一班員工打成一片.好似前排佢喺微博大晒員工聚餐嘅相片,除咗叫到成枱都係嘢食之外,原來佢當日明明要趕飛機,不過仍然抽空同員工食飯,可見佢哋感情真係好好.如果佢見到員工因為工作要瞓梳化或者瞓地板,佢都會心痛到流眼淚,唔講仲以為睇緊劇集.
而好老細最高境界就當然係唔領功啦!上年范冰冰憑電影《我不是潘金蓮》獲得第64屆聖塞巴斯蒂安國際電影節最佳女主角嘅時候,佢就高調表示要將所有功勞歸功於團隊,仲大讚佢哋唔係宇宙無敵工作室,而係喺佢心目中嘅最勇往直前的勇士.
如果你遇到一個咁靚,咁闊佬,咁完美嘅老細,你又捨唔捨得走呢?


text:
我都唔明點解我會睇,但除咗中間大概有一星期冇睇之外,我全劇睇晒.我講真,每睇一集,我都覺得自己嘅智商降低咗(至少)一度.
朋友之中,不乏對歷史頗有研究嘅文人雅士.朋友A話太平公主應該喺李隆基登基不久後就被賜自盡,有乜可能鬥到38集?仲有唐朝皇帝件龍袍根本唔應該係黃色嘅;朋友B話劇中人冇可能著紫色衫,因為紫色喺當時係極難提煉嘅顏色,即使你富可敵國,都未必可以奢華到用紫色造衫.然後我望住每格畫面嘅色彩雜亂度同飽和度都勁過五星戰隊嘅《深宮計》,已經疲勞到冇心機深究佢忠唔忠於史實,我淨係覺得望一眼都又俗又攰.
仲有啲對白.每次聽到啲藝人話「今次拍古裝劇最大嘅挑戰係要背啲好文縐縐嘅對白,好難背呀~」,我都心諗:咁係你中文差啫.身為一個演員,你向人sell自己嘅賣點唔係你嘅演技,而係你嘅背誦能力,你唔覺得自己好可悲嘅咩?但今次唔同,我對《深宮計》嘅所有演員寄予深切同情,因為劇中每一句對白,都唔係正常人會講嘅,regardless你係古代定現代人.
以下引述內地一位好可能比香港人更愛睇港劇港產片,而且有好多讀者嘅blogger「Sir電影」所quote嘅劇中兩段「非人對白」:
//千古帝王,含冤而死,奸佞亂政,何以安息,為鬼為蜮,無影更無形,佛口蛇心,無恥更無情.//
古裝劇講古文我明,但有必要個個演員講每句對白都好似成語閱讀機咁嗎?而家講緊conversational嘅對白呀,唔係文言文背誦battle呀,無論一段文字有幾精雕細琢,如果放錯語境,就係一段華而不實嘅文字.何況,邊個話書包拋得越多就代表語文能力越高?越會玩字嘅人,遣詞用字往往越俐落簡潔.
//大吉大利,你睇我步履如風
就知道我哋司設房時來運通
雜草都變成蔥
連日來大家辛苦啦
休息好再繼續衝//
//都係因為章尚宮領導有方
我哋先會發亮發光//
除咗書包多到軋死你,劇中仲極頻繁地出現上述嘅押韻句,開心場口押,傷心場口都押,最記得有幕講到娜姐周秀娜嘅角色被害到小產,醒返之後同佢兩個好姊妹講嘢都仲係句句押韻!大佬呀你哋唔好咁痴線啦,我真係睇到好尷尬呀,有冇人話我知瘋狂押韻嘅用意何在呀?!
核突美指同痴線對白都算啦,你啲劇情可唔可以當觀眾係個正常人看待呀?例如有幕講李隆基嘅父皇李旦懷疑佢有謀朝篡位之心,於是召佢上殿對質,正常套路你都會expect至少有一番唇槍舌劍,理應係高潮位嚟啦,但實際劇情(翻譯咗做廣東話之後)大概係咁嘅:
旦:你講!你係咪想將朕取而代之!
基:兒臣不敢呀父皇……
旦:你講大話!你從小就文武雙全,係治國之才!好啦朕決定禪位於你~
完!What the fuck have I just watched?!
仲有另外一幕,講到太平公主好唔happy,於是扮被自己嘅亡夫上身,走去連環摑咗好多個女角好多巴;佢嘅死對頭皇后見佢玩到咁大,於是扮武則天上身,走去摑返佢,而呢場鬧劇嘅解決方法,係由謝雪心飾演嘅尚宮大人,向佢哋撒米……
到底要飲到幾大,先度得出一場咁on9嘅戲?《溏心風暴》都冇咁無下限啦吓話?而家你套劇賣嘅係權鬥呀,係一子錯就命都冇嘅權鬥呀,唔係阿姐今日唔likey就求其搵人撩交嗌嘅八婆戲呀,學「Sir電影」話齋,咁嘅屎橋,如果放喺《甄嬛傳》或《金枝慾孽》,拖得到一集咩?
但問題係,咁嘅垃圾,我睇晒.唔止我睇晒,有好多人都睇晒,有啲真心覺得好靚好正好睇,有啲好似我咁,邊鬧邊一樣要睇.點解?
我諗起大約十年前睇過嘅一套舞台劇.
十年前,TVB仲未被戲稱為CCTVB,不過節目質素已經開始為人詬病.當時林奕華同詹瑞文就針對呢個現象,合作創作咗一部舞台劇,叫《萬千師奶賀台慶》.本來,我對林奕華冇乜認識,對詹瑞文冇乜愛惡,但某日我因為當時工作需要,如常閱讀各大報章副刊時,讀到一篇林奕華為宣傳此劇而做嘅詳盡訪問,當中佢提出一個核心疑問:點解香港人咁鍾意邊鬧邊睇TVB嘅呢?
我都好想知,尤其是我當時仲係TVB嘅員工,感覺更加矛盾……就係因為呢個中正我紅心嘅疑問,我被吸引入場.除咗三個鐘內不斷睇到詹瑞文用比TVB師奶劇演譯方式更低質更空洞嘅所謂演技係咁扮女人唧你笑,套劇根本冇意欲或能力去回答佢自己拋出嚟嘅核心疑問.到底係林奕華眼高手低,定係詹瑞文沽名釣譽(why not both?),我唔知,但呢套劇袋咗兩樣嘢落我袋:1) 凡係詹瑞文演出嘅劇作,永不入場;2) 未被解答嘅疑問,我從未遺忘.
當我邊鬧邊「聽」住《深宮計》離晒大嫂嘅劇情,同時隻手同對眼又喺度轆緊望緊部電話嗰陣,我好似突然明白《深宮計》及所有低質反智劇嘅功能:睇唔出佢哋有問題,佢哋就係最粗淺最易入口嘅大眾娛樂;睇得出佢哋有問題,佢哋就係俾你喺網上口誅筆伐嘅呃like對象,係你放工後只求放空大腦嘅出氣袋,甚至麻醉藥.美日韓陸劇各有深度,但膚淺惡俗永遠最有市場,劣幣驅逐良幣係不變常態.Love it or hate it,反正你已離不開.
對TVB,上一代香港人或者尚且有點難以割捨嘅情意結;但對年輕一代而言,「我唔睇TVB嘅」已經係一種代表進步與正義嘅有型態度.一間壟斷市場嘅電視台,理應同香港市民同呼同吸,但事實係佢對口味斷層視而不見,對北望神州無比積極,因為反正我幾仆街都好,我拍乜出嚟都總有大把人睇.社會撕裂,唔只存在於不同政見之間,仲一直存在喺電視台與觀眾之間,只係HKTV出現之前,我哋尚未醒覺得咁徹底而已,而絕望盡頭,就往往只餘麻木.
然後我麻木地等到第38集玲玲姐終於客串出現.除咗讚佢造型幾靚,同埋笑佢帶埋助手千里迢迢飛去橫店,就只為飾演一件句句串人(兼又係死都要押韻)嘅八婆之外,我都唔知自己做緊乜.


text:
好似點上妝個樣都好暗啞
-
COUSEN last edited by
我成日都好羨慕啲韓國女明星皮膚咁白咁好, 好似識透光咁,
但係我就無論搽幾多美白霜, 敷幾多mask,
點唔曬太陽, 搽幾多防曬, 塊面睇落都係好暗,
已經試過用埋調色base先上妝, 但係好似點上妝都冇咩用,
有時出街出得耐照鏡都感覺塊面好灰灰沉沉, 冇咩氣色....
-
Ching last edited by
灰灰沉沉好大機會都係粉底問題,氧化左就係咁
-
tunnybaby last edited by
人地韓國好多女明星都打美白, 當然白啦, 黑底係好難變白咖, 唔好諗啦, 放棄啦
-
fance last edited by
其實可能係你長期化妝, 落妝又落得吾乾淨累積咋? 落乾淨啲, 定期去下角質試下先啦
-
Anonymous last edited by
tunnybaby said:
人地韓國好多女明星都打美白, 當然白啦, 黑底係好難變白咖, 唔好諗啦, 放棄啦
吓? 美白針? 唔洗咁誇張啊?
唔通真係要去轉韓國先搞得掂?
-
kake last edited by
Anonymous said:
tunnybaby said:
人地韓國好多女明星都打美白, 當然白啦, 黑底係好難變白咖, 唔好諗啦, 放棄啦
吓? 美白針? 唔洗咁誇張啊?
唔通真係要去轉韓國先搞得掂?
同意吖,吾好甘心急先,我自己以前都唔識點先叫落妝落得乾淨,係後來買左nu skin新出個部lumi spa洗面機先知我平時洗面落妝有幾吾乾淨,同埋佢有得去埋角質同彩妝,用左一排我feel到我皮膚無之前甘暗,有返光澤,樓主可以試下


text:
最近公司請咗個女sales,基本上佢係一人之下,萬人之上,直屬腦細們,聽講佢好猛料,做過好多大公司,業積好好,即係好跑到數.外表細細粒粒,笑得幾甜,講嘢高八度,好嬌嗲,女腦細話男人最受呢套,迷迷下就好易落搭傾得成生意,女老屎忽話淨係佢同人打招呼同自我介紹都已經睇得出佢好老練.
「Brenda 你好,我係Eva 呀,今日第一日返工,以後請多多指教.」
講完之後甜笑同主動握手,看似簡單,但佢做得好自然,加埋佢自信嘅眼神,真係有個勢喺度.個人覺得佢都幾夠薑,因為佢由第一日返工開始,每日都會遲到大概十幾分鐘,返到嚟仲要慢條斯里咁化妝,跟住嘆早餐,閒閒哋都用咗粒幾鐘,勁就勁在無人夠膽投訴佢.
佢郁啲就話要請假,大概每個星期一日,去廁所又去勁耐,搞到其他同事焗住去第二層嘅廁所,食飯時間又唔跟大隊,話約咗朋友要早啲食,總之唔跟規矩,自由奔放,直情係一隻無腳嘅雀仔,完全係唔休做咁款,或者做得top sales 就根本唔驚比人炒,東家唔打打西家囉,總之自己有料就無有怕.
sales 幫公司搵到錢就大晒,所以基本上個個同事都會比佢點,應該話會盡量配合佢,而佢叫人做嘢都好客氣,男同事都比佢搞到暈陀陀,大部分女同事就對佢敬而遠知,經常喺背後話佢係奸妃,份人好假又專害人.可能我職位唔高,對佢無乜威脅,所以佢暫時都對我都好nice,有時仲會教下我嘢.
做Sales 仲有一個共通點,就係好吹得,有時交低啲project 畀佢,佢都會將個話題帶到無雷公咁遠,原本十分鐘嘅嘢講咗成半個鐘,我唔係介意同佢吹水,但係其實我呢啲小薯仔真係好多嘢做,唔似得佢,淨係出去食飯見客.
「其實望真啲佢都唔係好靚啫.」
「你睇!佢有肚腩㗎!」
「著到咁性感肯定又想姣腦細啦.」
身為女人,就會知道女人真係可以好mean,受男人歡迎嘅女人係甚少可以同女人相處到,只要佢做錯一件事就會一沉百踩,唔知佢可以喺度做幾耐呢?


text:
不良關係斷捨離!5步將生命中唔需要嘅人物移除
人與人之間有好多種關係,有啲關係keep住喺度只會帶來負能量,久唔久頂心頂肺,但係講到「斷交」又做唔出.其實有時「分」唔會比夾硬「維持關係」難,只要搵啱時機.
1. 搵感覺好嘅時候
就算嗰個人同你勁唔啱嘴形,都唔好揀大家嘈到臉紅耳熱嗰陣時反臉,咁只會留返好多壓力俾自己日後去孭,去諗,最好等大家無乜嘢嘅時候做個了斷,例如大家有合作關係嘅,平心靜氣咁同佢講「大家各自發展」,並祝福佢.
2. 適當解釋
如果對方反應平靜,想你解釋或想解釋佢自己,俾佢問/講,但盡量保持對話精簡,免生枝折;但係如果呢個人傷害過你,而佢根本就知自己做過啲咩又多多藉口嘅,就無謂多講喇!
3. 徹底block
你可以唔再容許呢個人留喺你生活裏面,但佢仍然係存在嘅,如果見到佢啲fb status,Whatsapp message會影響你向前行,就block晒佢,唔好再俾啲唔再重要嘅事阻住你好好生活.
4. 唔使介入第三者
做咗決定就let go,唔好左諗右諗折磨自己.如果你哋之間有啲common fd,唔使同佢哋解釋自己個故仔咁多,亦唔使佢哋take side,總之嗰個你唔想佢再involve喺你生活裏面嘅人已經離開咗,你只要過好自己生活就好.
5. 原諒
無論你覺得自己喺呢段關係裏面未夠盡力又好,乜都好,最重要係你要懂得原諒自己,接受自己未能扭轉局面,接受自己唔可以原諒對方造成嘅傷害.


text:
之前整豆漿乳酪時,咪話明白點解有啲食譜會加粟粉,而且絕大部份人都會加工成希臘乳酪,都係因為成品比較稀,質感欠奉,所以我都嘗試將佢製成希臘乳酪.
呢個希臘乳酪製作方法並非只係適合用豆漿整嘅乳酪,傳統用牛奶嚟整嘅乳酪都可以同樣加工㗎!
咁嘅質地先似番啲樣嘛!!
要製作希臘乳酪其實都好簡單,只需將咖啡濾紙,
抹手紙或煲湯袋放入篩內,然後用任何容器
承托住個篩,將乳酪倒入,加蓋蓋好,
放入雪櫃讓液體慢慢濾出即可.
當乳酪過濾到自己認為合適嘅濃稠度時就 OK 㗎喇!
過濾出嚟嘅液體係乳清 (whey),但豆漿乳酪過濾出嚟嘅又
係咪同樣叫法我就唔太清楚喇!乳清內同樣含有乳酸菌
非常之有營養價值,所以千祈唔好倒咗去呀,
可以用佢嚟整包餅糕點,或者直接飲用
都可以,味道有點似飲用果醋.
過濾好嘅乳酪就係希臘乳酪喇!你睇,即刻變得非常 creamy,
充滿質感.做好之後記得留番起少量做種,咁下次再整時
就可以用嚟做起種喇!如果長時間都唔會整的話,
可以先放入冰格保存,到用時放回下格
解凍就可以,菌種照樣工作㗎!
將香蕉及溫室青瓜切粒,加入希臘乳酪拌勻,加少量
自家製 marmalade 調味,再加上 cereal,
就係我今朝嘅健康早餐喇!


text:
終於都戰利品篇
今次買得最多既仍然係Mancent同Marcus,係大阪日日都去Big Camera買玩具,
我地今次係大阪係住心齊橋既Cross Hotel,
係酒店大概行4個街口就到Big Camera, 同Big Camera係收9點所以食飽飯都會去行下睇下玩具,其實Big Camera除咗買玩具平,
我見好多人買Thermos同象印壺平香港30%度.
好喇唔講咁多,睇下今次買咗d咩先.
呢d就係Mancent同Marcus既玩具有d係Big Camera, 環球影城,麵包超人館
下面呢d係用咗同著咗會涼浸浸,梗係買返小小啦!
呢到就係我今次買嘅衫,返到黎先發覺好多條子,大家如果去開日本,
記得去Earth music 因為d衫真係平香港好多
呢d係永勝既
下面呢2件tee好抵, Beams半價2000円一件
呢d就係今次買既食物手信,大部分都係綠茶
呢d就係我買既水壺
買咗顏色筆同油顏色既薄
我浄係係薬房買咗好小野,因為Mancent同Marcus既玩具已經大半喼,
都唔敢買太多.
好啦...叫終於寫晒咁多日既日本大阪親子旅遊
之後就要寫日本親子旅遊-東京篇啦~
====旅行仲有呢幾篇blog,總有一D啱大家====
大阪 20 個適合小朋友玩的景點
1. 大阪海遊館 / 天保山摩天輪
2. 大阪環球影城
3. 大阪 Kid-o-Kid
4. 大阪兒童樂園 ( Kids Plaza Osaka )
5. 扇町公園
6. 大阪市立科學館
7. 大丸百貨 Tomica 組合工場
8. 大阪生活今昔館
9. 天王寺動物園
10. 大阪城 / 大阪城公園
11. 大阪歷史博物館
12. 道頓堀廣告牆
13. 本町 阿卡將本舖
14. 阿倍野 Q's Mall 阿卡將本舖
15. 池田日清泡麵發明紀念館
16. Big Bang 大阪府立大型兒童館
17. 甲子園 KidZania 兒童職業體驗樂園
18. 奈良東大寺鑽洞,餵鹿
19. 和歌山電鐵貴志川線
20. 和歌山淡神社
若果想知道我地日本親子之旅仲有咩好玩


text:
謝安琪,欣宜齊齊「落水」撐維港泳!
復辦第5周年嘅本地體壇盛事「新世界維港泳」將於2015年10月18日喺維多利亞港舉行!今年將有2,500位大小健兒參賽,為咗鼓勵全城齊撐呢個屬於香港人嘅體壇盛事,泳總同新世界集團與創作單位AllRightsReserved邀請咗香港唔同界別嘅人「落水支持」,拍攝一系列「拉埋大家落水」水底照,好似謝安琪阿Kay,欣宜,香港首位職業西洋拳拳擊手曹星如,施永青及打機達人達哥等,當中達哥係拎住個遊戲機嘅手制架!
小編覺得呢批相當中最有美感嘅,就係阿Kay嗰張啦!以人體彩繪造型拍攝嘅Kay笑言自己較「囂」,加上脂肪多,肌肉少,好難「沉住氣」停留喺水底拍攝!
而本身好鍾意游水嘅欣宜就以美人魚造型登場,佢話由於無咗兩隻腳嘅輔助,移動時好困難,小編聽到都覺得辛苦,真係要俾啲掌聲欣宜呀!
謝安琪(阿Kay)
鄭欣宜
曹星如
達哥
港隊女飛魚歐鎧淳
施永青
港隊男飛魚
如果大家都想親身去睇呢場屬於香港嘅體育盛事,可以睇睇以下嘅資料呀:
日期:2015年10月18日(星期日)
時間:上午8時30分
賽道:賽道由鯉魚門三家村公眾碼頭游至鰂魚涌公園公眾碼頭,賽事全長1.5公里
備註:大會同時於終點鰂魚涌公園安排嘉年華會,大家觀賞比賽後可與參加者,家人朋友一齊參與各種攤位遊戲架!


text:
看看在北京 Walmart 找到的一本教日文的書,比起香港人用通勝學英文簡直有過之而無不及!
Monthly Archives: February 2007
再講一次,唔係 Debian Linux,係 Debian GNU/Linux
前幾日去開王府井書店,見到有本書叫《Debian Linux系统配置与管理》.云云 Linux 書海裏有本專門寫 Debian 的實屬少見,所以特別易搵.二話不說,梗係第一時間拎嚟睇吓,睇書我好留意作者,一睇,原來作者係信息产业部软件与集成电路促进中心 (CSIP),喺北京搞過 Linux 的人都知道 CSIP 係信息產業部下面嘅一大 linux player,個 linux lab 人就唔係好多,但喺 server 就多到用唔晒.講眞,睇見作者係 CSIP 我就即刻打咗個突,心唸既然佢哋都寫到 Debian admin 嘅書,咁我都可以寫 kernel hacking.內容就唔多講喇,想學 Debian 的話都會有用嘅,不過唔該搞清楚個 distribution 個名先好寫書,係 Debian GNU/Linux,唔係 Debian Linux 呀,大佬.


text:
「零售」
乜嘢叫做新零售?其實簡單嚟講只不過係想網上零售同實體零售結合一齊,而當中所包括嘅人力資源,貨品,倉庫,物流等等.當然電子商務係未來嘅發展空間仍然會非常之快,而現時好多發展得快嘅行業例如旅遊相關嘅係主導,因為客戶最終所購買嘅產品同服務都有一個特定嘅標準.只不過有好多行業仍然有好大嘅發展空間,而實體店提供一個平台俾客戶去感受同了解產品嘅功能同質素.
「概念」
新零售係通過技術,數據同創新去拉近消費者同品牌之間嘅關係.傳統嘅零售業如果再唔改變嘅話其實好快就會被淘汰,原因係就算由傳統實體店成功轉型但係實質上只係將線下嘅業務轉移去另一個平台,因此整體業務其實未必有大嘅增長.雖然網店係可以面向一個更大嘅市場,但係如果無一個好嘅營銷嘅策略,其實真係好難拓展新市場.最終亦都係逃唔過被淘汰嘅命運!
「營運」
當然聽落新零售唔係一啲新嘅概念,到最後依然係講緊業務嘅點樣轉型去迎合新嘅消費模式.傳統零售雖然唔會完全被取代,只係慢慢係度衰退.唔講太遠,大家睇下蘋果,三星,索尼等公司,近年佢哋都推行實體體驗模式.消費者可以去到佢哋嘅實體店測試實體產品,但最後消費者可以選擇立刻購買或者之後再係網店購買.所以講到尾新零售係一個舊酒新瓶嘅一個營運模式而已.
Also published on Medium.


text:
男人的浪漫,就係投注站內互相取暖——成班麻甩佬聚埋一齊睇波.
每一個賭徒背後可能都有一段蕩氣迴腸既故事.冇家庭負擔既人,「成份糧毆落去博首期.」,賭波賭馬買六合彩當堂變得好勵志,今個月唔得咪下個月再黎過,波膽位置Q單式複式六合彩乜都得,返工既錢點都冇可能成家立業,倒不如訓身馬會,姻緣同物業靠自己博返黎;有家庭負擔既人,找曬數之後仲有錢剩下,就去馬會博一鋪,搵返餐下午茶嘆下都好.
以前我唔明老豆點解咁鍾意買馬買波,我只記得以前好鍾意老豆去投注站睇波.十八歲,個個人屋企都應該有電腦,但我冇,除左去圖書館借電腦用,就係去網吧,個個人去網吧for打機,我去網吧for睇波,因為馬會只會最盡播到十一點半,佢地一收鋪我老豆就返屋企,而我就會去網吧睇波.
其實我唔習慣去投注站睇波,果頭直情係香港粗口交流既聖地.成班人一齊睇波,一齊屌到飛起,買左大既人屌柒個前鋒點解唔入,買左細既人屌柒個龍冇撚用守唔住,強隊輸俾弱隊就俾人屌踢假波,強隊贏弱隊贏得少就俾人屌垃圾,總之馬會班人乜都屌一餐,如果唔係為左睇波,我認真唔想去投注站.
每次睇完波行返屋企,老豆一支啤酒,我一支可樂,一齊行返屋企,後尾我先發覺,其實老豆睇波純粹為左陪我,為左能夠同我多D話題,而我當時卻冇留意到呢一點.
人行錯一步真係冇得返轉頭,老豆輸到大耳窿上屋,每當我放工返到屋企都見到有差佬,而老豆最後申請左破產,搬走左,但我依然keep住去馬會睇波,好想睇睇波,突然老豆響身後面拍拍我膊頭,同我一齊飲啤酒返屋企.
以前好反感馬會班阿叔成日屌鳩球員,但當我去得多投注站,對佢地既厭惡程度漸漸減退,其實佢地睇波除左激動D同粗口橫飛,好多人都冇乜野,而且熟絡左大家都會有講有笑,一齊睇波一齊吹水.聽耐D,不乏高人高見,更有人講得頭頭是道,令我刮目相看.
投注站內,聚集最多既並非賭徒,而係寂寞既人,渴望靠賭波開心下,渴望同人吹下水,至於贏幾多,輸幾多,此時此刻根本唔係最重要.我漸漸感受到,「同是天涯淪落人,相逢何必曾相識」,有人屋企冇錢裝收費電視,有人屋企住太多人要出街蒲,有人屋企根本孤零零,但共同點係鍾意睇波同賭波,於是大家就聚於馬會內,明明企係度冇櫈坐,明明冇花生冇啤酒,但大家一樣睇得津津有味,成班人三唔識七但係齊齊睇波講波,呢種感覺其實好好,最重要係,呢度冇階級,冇歧視,冇紛爭,大家都為左可以睇場波.
香港地生活,每個人都有各自既難處,尤其草根階級,錢又冇,人又有返咁上下年齡,的確冇咩娛樂,唔賭,人生真係冇曬娛樂,當我們譴責D人爛賭既時候,係咪應該呼籲大家好好關心屋企人,多d關心屋企人,或者佢地就唔會借賭消愁,有屋企人既支持同關心,有時候其實遠勝於贏錢.
每個人都有自己苦衷,其實真正睇通睇透既人,反而係班賭徒,因為唔賭,人會變得好dry,當人生再冇也刺激,咁生同死其實只爭在有冇合埋眼.賭,雖然唔好,但其實只要適可而止,賭,某程度可以成為生活既動力,買個快樂咋嘛,你估邊個唔知十賭九輸咩.
雖然依家有左電腦,我得閒都會去馬會睇波.熟絡左,感覺有人情味好多,睇波仲會搭曬膊頭,份外親切散場後冇多餘既說話,有緣下次再聚,雖然唔算係朋友,但次次見面都會吹下水互相慰問下,我認為,人好多時候只不過需要別人一些關心而已,就已經足夠,唔使話你請我食飯我請返你食飯既.唯一令我感傷既係,我已經冇機會同老豆一齊去馬會睇波睇馬,而佢爭既債務,我都幫唔到幾多,如果可以,我寧願短幾十年命,去換取我地屋企冇發生過任何事情,而我仲可以同老豆一齊佢投注站睇波,一支啤酒,一支可樂,兩仔爺有講有笑.
PS:賭,適可而止,過癮過咪算,唔好沉迷更加唔好重注.


text:
美國最近又出招對中國,呢個香港人以為同自己無關,但其實係有關,就係美國收緊對中廣核嘅出口管制,唔准美國公司向中廣核出售民用 核電廠 技術,如果你覺得呢個同香港無關,咁你錯喇,呢次隨時搞到核電廠都可能有營運問題.
核電廠 有唔少美國技術組件
大家要了解,Framatome雖然依家係EDF佔大股,日本三菱佔細股嘅公司,但呢間公司嘅法文原名已經話俾大家聽呢間公司嘅起源,Franco-Américaine de Constructions Atomiques,中文譯就係法美核電建造公司,本來係為推廣Westinghouse嘅壓水式反應堆技術而設立嘅公司,所以有好多技術本來係涉及美國,甚至本身要攞美國能源部許可,一如CFM-56飛機引擎,以至好多美國GE嘅飛機引擎,都係因為涉及唔少美軍資助開發嘅技術,所以CFMI係美國註冊公司,同埋涉及美軍技術嘅部件要由通用電氣喺美國組裝(當然後嚟知道根本唔係國家安全問題,係法國佬想收美國飛機關稅,呢役後就唔敢).依家Framatome仲有唔少技術係美國分公司負責開發,所以美國能源部唔准Framatome出口技術,設備同部件到中國,我相信中國有 核電廠 可能有營運上問題.
另一方面, 中廣核有唔少旗下 核電廠 係用AP-1000核反應堆,果堆反應堆技術喺Westinghouse手上,而唔准出口新技術,或唔俾出口許可,我睇中廣核仲可以用AP-1000嚟做乜,所以呢次中廣核係勁大鑊,無計喇,鬼知中廣核走去起海上移動核電廠,呢個簡直係南海挑機行為一部分,因為有啲南海嘅海島基地,可以用呢啲海上核電廠提供電力,核電可以提供嘅高輸出能源係其他能源做唔到,咁美國唔郁你中廣核就奇喇.
大家要記住,特朗普喺貿易戰上,南海問題上係堅做嘢,講得出做得到,代價反正唔駛佢俾,係納稅人幫佢找數,所以如果中國持續玩嘢,當美國無到,美國大把牌你打,土耳其都搞到頂唔順投降,埃爾多安隨時自己都要仆街嚟換取美國唔好玩咁辣,中國有乜條件死頂?


text:
林振強生前有篇文,話女人其中一樣最奇怪買嘅電器叫咖啡機.當然,我個人其實認為 Espresso 並唔係多餘電器,因為一部 Espresso 機可以抵抗地產霸權,嘆咖啡真係無必要去Starbucks呢啲昆水嘅地方.只不過,香港用 Espresso 好易壞係事實,因為啲代理同電器鋪,都係唔負責任,從來唔賣 Espresso 機必須嘅清潔劑:Descaler.
Espresso機 Descaler 香港難搵過登天
喺德國,啲水礦物質十分之豐富,基本上你買樽裝水,根本ARD啲節目嘅研究,其實成份同你水喉水無分別,所以德國人一般買Sodastream自己加氣入去,慳錢兼無咁嬲.啲水礦物質豐富,問題就係水裡面啲礦物積喺部 Espresso 喉管度,咁大家都知 Espresso 靠都係喉管同埋個泵製造高壓水,咁多礦物積喺水管度,唔壞就難.但德國 Espresso 陣亡率,遠遠少過香港.因為德國由雜貨店到電器鋪,全部有賣叫 Antikalker嘅清理藥水,即係一般講 Descaler .你可以買生產商嘅配方,但買另一啲牌子其實都得.你聽聽話話每個月 descale 一次,基本上部機表現就一流,無乜問題發生,所以喺德國,咖啡機未陣亡過.
但香港就慘,你想照說明書講買descaler,一方面啲descaler貴到hihi,香港嘅價錢根本係唔合理,但唔合理都算,都要用㗎,更大問題係,果啲descaler成日無貨,無錯,無貨,你去豐澤,百老匯買唔到,你問dealer訂呀,等幾個月都未必有.結果你買比歐洲價錢貴好多嘅 espresso 機(果啲喺歐洲其實係cheap型號而已),用完幾個月就不幸陣亡,跟住你揼心口,然後乖乖繼續光顧Starbucks,甚至要資敵幫襯Pacific Coffee.
所以 Espresso 機喺香港,根本係怪談嚟,香港可以引進一啲歐洲式生活,但完全無相應嘅嘢跟住入嚟,香港呢個城市,真係離奇古怪得令人難以置信,香港人辛苦搵錢,真係唔知為啲乜.


text:
TVB歷年來的五大絕招!你又記得幾多?
記得細細個,電視劇有好多絕技都令你摸不著頭腦!
雖然唔明,但又好似好勁!
當中你又記得幾多? 今日就重溫一下!
第一招:風火山林
來自《撻出愛火花》!
屬於霆鋒初出道作品,故事好青春,霆鋒一邊打柔道一邊追女仔!
仲喺元華身上學識埋風火山林呢招必殺技!
之後一場師徒對決,都仲記憶猶新!兩個都用風火山林!
兩個最後都係一齊撻落地!
第二招:七重天
《桌球天王》除咗有支倚天Cue同屠龍Cue,打到個波識著火之外,仲有一招七重天.
七重天即係白波可以撞足七個咕邊!咁就咩角度嘅波都打到!
不過好多有打開桌球嘅朋友,都話白波真係冇可能夠力撞足七邊!
但算啦,反正《桌球天王》走浮誇風格,連賽制都唔跟現實~
加上桌球玩雜耍一幕仲紅到去外國!
所以唔好睇得太認真!
第三招:冷凍之手
你都估唔到一套平平實實嘅《情迷黑森林》,都有好多絕招出現過,
包括馬德鐘嘅冷凍之手,同胡杏兒嘅母親之手.
不過呢招算係有少少少少根據,
起碼講出嚟唔算太唔科學,有機會成真!
第四招/第五招/第五招:破冰轉身/片石轉身/擾流泳法
講到必殺技,又點可以冇呢套神劇份呢?《戀愛自由式》!
又係青春劇,當時女主角仲係bobo,Stephy,傅穎再加唐寧,
男主角係蕭正楠,Bosco同黎諾懿!
青春還青春,但依套嘢啲必殺技就真係過晒火位!
包括彈到九樓咁高嘅「片石轉身」;
同埋無拿拿可以玩埋冰震技術嘅「破冰轉身」!
最後一招「擾流泳法」,用水流擾敵似乎有返少少可能.
但泳池水流本身偏穩定,
加上如果你領先緊,對手靠近你,分分鍾你啲水流會幫佢加速!
所以與其諗點擾亂人!不如諗點游快啲啦!
雖然TVB嘅必殺技有啲令人哭笑不得,
但都真係我哋嘅集體回憶!
而且有得笑下,輕輕鬆鬆食啖飯,
其實都唔錯呀!


text:
皆,お久しぶりです.(各位好耐無見)
2018.02.20 6歳
經過咗2年都有生日蛋糕食之後,喺上年年中hime已經講定今年生日都要有生日蛋糕,仲要指明要食芝士蛋糕!
其實佢唔知到我仲差緊佢パパ上年同今年個生日蛋糕未整.(笑)
知道呢個囡鍾意食cheese又鍾意食cream,於是今年個蛋糕滿足晒佢兩個願望.
上年個生日蛋糕雖然hime都食得津津有味,但係我哋一致認為檸檬汁太多有啲酸.
於是今年改改佢,同埋由18cm改到15cm份量,New York Cheesecake轉做再芝士味出啲嘅Baked Cheesecake.
但因為就唔啱時間無去到烘焙舖,只可以喺supermarket買盒雪印嘅cream cheese.
無用到KIRI/ELLE&VIRE嘅cream cheese,少咗份鹹味個蛋糕真係會失色好多架.
下次整一定要早早買定盒放雪櫃先得.
呢個蛋糕做法可以靠膠刮同隔篩就可以,所以我都坐喺餐枱整,而hime就全程喺我隔離睇住我整佢個生日蛋糕啦.
到個蛋糕出爐之後,一放喺枱面攤涼時佢已經表現出好想即刻食,仲好清楚個蛋糕係屬於佢嘅.
亦因爲已經係第3年有生日蛋糕食,同蛋糕嘅合照就越嚟越爛難影.
今年無乜邊張係影到佢係望鏡頭嘅,每當佢發現叫到佢去蛋糕隔離原來阿媽係拎相機而唔係開餐時,佢就唔耐煩,見無得食就會行咗去⋯⋯
今年個生日蛋糕hime非常滿意!
我地一共分咗5日?去食,每次食嗰陣hime都有份一齊食,食到咀lam lam好滋味.
仲講定下年個生日蛋糕繼續要cheese cake添.


text:
30
3
1
港鐵元朗站 A 出口, 步行約7分鐘 繼續閱讀
電話號碼
92880353
營業時間
今日營業
09:00 - 22:00
星期一
全日休息
星期二至日
09:00 - 22:00
付款方式
Tn01025391 等級3 2018-10-01
241 瀏覽
如果有朋友問我元朗邊到早餐好食 我一定會推薦呢間餐廳 基本上我朝早踩單車經元朗既話都會黎呢到食brunch 佢地早餐時段去到12點 可以訓到自然醒再黎食個靚早餐我黎親都係叫煙三文魚egg benedict 只係38蚊 呢個真係良心價 出面食起碼都60-70蚊 如果想再豐富d就可以加8蚊加條腸 再加8蚊又可以多個芝士牛角包 不過今次叫左錯 事關佢menu寫加8蚊'加/轉' 牛角包 我就講左轉牛角包 原來轉既意思係將egg benedict個包轉牛角包 大家記住要講'加'牛角包 繼續閱讀
cshisze226 等級2 2018-09-03
284 瀏覽
星期六係元朗搵野食,見呢到比較少人排,賣相好似唔錯所以黎左呢到食!男朋友嗌左個貴d $98既all-day breakfast,我就叫左個帶子松露意粉成個賣相都好唔錯,坐窗口位有日光晒落黎影落去幾靚下.只不過黎到時見到呢盤野有少許覺得唔係好值(?)試左最期待個Benedict egg先,男朋友試左將煙三文魚分開食.... 個蛋係無味既,醬都係無味要同個三文魚一齊食先有d咸味... 但真係對佢有d失望因爲真係純粹無味, 你係評論唔到.. 要好認真先食得出佢有奇奇怪既甜味(?)而其他配料就正正常常,無特別出色亦都唔難食(但覺得自己係超市買料都整到)而個意粉就不過不失,原本以為會有兩粒大帶子,黎到係d疑似罐頭細細粒既帶子.其實都可以既,味道唔係差,份量都可以.好似六十幾蚊黎講就正常囉.不過就算再黎都唔會叫呢個食.總括黎講我就覺得正正常常.想快食個午餐都可以黎食下既. 繼續閱讀
Cas. 等級2 2018-08-07
370 瀏覽
本是短暫家庭日的星期日早上雖知被放了鴿子唯有自己去搵食其實元朗好多鋪頭既開鋪時間都系11點幾12點咁但系因爲我之後要上班一定要趕上12點既巴士所以其實得好少選擇點知比我搵到間我岩食而又已經開左既餐廳我都已經特登早少少出門口因為怕星期日多人出黎食早餐終於身水身汗行到餐廳門口門口都企左好多人 本以為要等唉 香港真系寸金尺土 又一間鋪頭細細既餐廳而可能我系一個人既關係一陣就被安排了座位嚕只於岩我食既野就系....登登登登....就系all-day-breakfast啦($88)真系好豐富架個all-day-breakfast有牛角包炸薯條腸仔炒菇黑松露炒蛋煙三文魚parma ham沙律同生果首先炒菇系用牛油炒 正岩哂我 我多多都食腸仔雖然吳系平時既廚師腸 距系再幼身同長啲既味道都吳錯黑松露炒蛋很香很滑 炒得岩岩好 吳錯可惜既系因爲個set實在太大份我諗住將牛角包拎走返公司食 點知實在太忙個包仲要漏左系公司 所以我無食到可惜下次再comment過啲包!!!!!!薯條又系我favorite 炸得脆口 清哂意想不到既系啲橙竟然系好甜沙律菜可以中和肥膩感parma ham同煙三文魚都系吳錯 仲有少少芝士碎伴碟 嘿 其實都系肥肥既一個早晨全餐最後想講既系我加左杯凍既水蜜桃紅茶($13)不過加$13其實系有啲貴 普通左少少 如果價錢可以平少少就好了其實距仲有其他好多款既早餐 細份啲同平啲既只系我岩岩第一次想試下距個all-day 好似貪心左啲 所以食吳哂之後應該會帶屋企人去encore其他既早餐款溫馨提示距既早餐系到中午12點既咁有時距會因為啲野賣哂而早左出lunch set咁早餐就會無得食架啦 所以吳好咁炆先去到呀 吳系就無早餐食有心機小鋪 撐呀 繼續閱讀
NicoleCheung2417 等級3 2018-07-26
368 瀏覽
今晚做孤獨精心血來潮黎呢度吃晚餐 🍽⭐MOVEMENT⭐睇睇餐牌上套餐價錢都大眾化,合乎我要求餐湯羅宋湯配柚子汁沙律,🥗零舍開胃見好多枱都叫紅洒配美國牛肋條$98@⋯⋯好鬼香,又叫來試下😋 果然真係好好味😋😋豐富好味嘅套餐,值得推介 繼續閱讀
hailey0410 等級2 2018-07-20
308 瀏覽
工作關係有陣時平日放假就會約埋閨蜜喺元朗食早餐,而大部分時間都會揀chef’s movement貪佢野食又好味 又靚 又抵食今日咁啱閨蜜放假,我地說諗都唔諗走去食chef’s movement今次閨蜜揀左benedict’s egg, 我就叫左多士+腸 英式早餐,有沙律,有主菜,有飲品,都係$38,夠飽又多選擇,真係好抵食benedict’s egg嘅味道都同以往一樣咁好味,反而個多士+腸就普普通通元朗早餐黎講呢間真係有水準又抵食 繼續閱讀


text:
轉會窗開左無耐,利物浦買入球員方面快手,原因係因為有球員合約到期即將離開球隊.相信所有人都知道離開利物浦既會係安利簡,呢位德國國腳.根據媒體消息指出,佢離隊最主要既原因係因為自己踢唔到自己想踢既位置.今時今日呢個原因去離隊相信令到唔少人都好意外,現今足球上選擇離隊既原因多數係因為薪金唔夠又或者係同領隊不和,但安利簡就只係因為追求自己最理想既位置而離開,小編就認為球員可以分為兩類,一類就係永遠都踢死同一個位置,另一類就好似我地陣中既占士米拿咁,係唔到既時候可以根據領隊既需要勝任唔同既位置,呢類球員可以話係十分萬能.
雖然安利簡仍然未公佈自己既下家,但係多家媒體都表示佢已經同意甲既祖雲達斯傾掂數,有報導指出佢同老婦人簽約5年,而份合約價值2500萬歐元.岩岩上文都講過啦,安利簡自己有自己想踢既位置,呢個位置就係防守中場.佢本人希望做後防線前的最後一關,做更多中場掃蕩既工作.但係高普就唔同意呢一點,高普認為安利簡更加適合踢8號位,其實高普既戰術三個中場球員既位置都需要兼顧進攻同防守,呢個位置需要球員有好好既體能,除左殺波之外仲需要派牌.安利簡自己就唔想成為一個咁樣既中場角色而選擇離開,呢件事亦都可以話俾大家聽點解高普經常只係用軒達臣﹑占士米拿同韋拿杜姆既組合,比較可惜既係張伯倫係呢個位置上有所起色既時候就受左傷,仲要缺席埋今年世界杯既比賽,可以話係十分可惜.
雖然球員唔滿意領隊所安排既位置,但係安利簡同高普並沒有不和,兩人亦都互相尊重對方既諗法,呢件事可以反映出雙方都做得十分專業,而唔似車路士個邊出現迪亞高哥斯達同干地發生矛盾既問題.安利簡有望加盟祖雲達斯在即,佢同利物浦既合約將會係6月30號到期,而亦有消息指出安利簡已經出現係拖連奴進行體測,祖雲達斯今次可以係話執到個又平又靚既球員.不過利物浦方面亦有名宿認為安利簡係因為錢先離開利物浦,因為安利簡和祖雲達斯簽落既合約年薪高達600萬歐元,係佢係利物浦人工既兩倍.小編就認為錢都有一定既影響,但係相信係前者的因素導致佢離隊既機會比較大.現年24歲既安利簡,係2014年由利華古遜加盟利物浦,今季安利簡一共為利物浦上陣38場攻入6球交出4腳助攻,相信之後都唔會有機會再睇到佢著住利物浦波衫啦.


text:
《年度之歌》
喺感情路上,當女方拒絕對方時侯除咗派張「好人卡」之外,好多時都會加多一句 :「我對你無感覺,Sorry.」
當聽到無感覺時侯,好多人都唔明究竟輸咗啲咩,究竟咩係感覺? 成日聽到有人話 「最緊要「岩Feel!」」而所謂嘅Feel究竟係啲咩黎?
喺人生路上,我地試過暗戀人,明戀人,追求對方,亦會遇上好多曾經同自己曖味過同拍拖過嘅人,有人遇上嘅人可能十隻手指都數得到,有人可能遇上數十個以上不等.
開頭認識到對方,會好想知對方究竟係咩人,好想知佢性格,興趣,背景,熟落咗之後似乎「曖味」係必然之事,再行落去一係拍拖,一係就無疾而終,惡劣啲可能朋友都做唔成.
鐘意人嘅感覺就好似聽歌咁,我相信好多人都試過聽歌聽到上哂癮嘅日子,當你鐘意聽某一首歌嘅時侯,你會不斷重覆又重覆狂Loop首歌,無論電腦,ipod,全部都係行住」單曲循環」,嗰刻你唔聽唔舒服,出街都會哼住首歌Melody,腦海浮現出首歌嘅MV,口中經常唱出副歌頭兩句歌詞(因為唔記得之後點唱),嗰刻你曾經會諗依個世界再無任何歌都可以取代到佢.
你唔會理唱歌嗰條友係邊個,都唔會Care作詞同作曲係邊個,賤人又好,幾衰嘅人都好,你都唔會理,你鐘意嘅係首「歌」,點解鐘意?岩Feel囉! 點解一首歌有人一聽就鐘意,有人聽極都唔會鐘意,就係有Feel都無Feel嘅分別,唱歌條友靚唔靚仔有唔有錢都係Bonus,唔係重點,最緊要係岩Feel! 就好似古天樂曾經唱過」 今期流行」 你唔鐘意首歌但鐘意古天樂,但你聽到首歌都覺得有啲頂難,更何況會跳佢隻舞? (今期流行~~流行追命林琴~~)
Feel,可以Keep幾耐? 問下你自己曾經鐘意到死嘅歌,最近有冇聽返? 當你無Feel嘅時侯,唔好話聽歌,見到張List下一首就係嗰首歌,你即刻飛咗首歌唔播,因為你已經厭,唔想再聽,之後話唔聽唔聽…..可以幾個月, 甚至幾年都可以唔會聽到首歌.
但Feel依樣野好奇妙,好耐無聽首歌時侯,當你聽返,你會感到好舒服,曾經愛上依首歌嘅回憶浮哂出嚟,聽聽下又覺得幾岩自己,亦忘記當初厭倦首歌嘅感覺,好想再一次瘋狂愛上返首歌.
但無可能,因為無理由2018年頒獎禮會頒返2009年嘅歌!? 時代唔同,好多野都返唔到轉頭,只能嘆錯的時間對的人,唯有得閒聽下首」舊歌」回味下,亦概嘆一下所遇上嘅人新不如舊.
大家可能曾經成為過某人嘅「年度之歌」,亦曾經遇上自己嘅「年度之歌」
無奈錯的時間亦錯的人,敵不過感覺洗禮
只能一切在心中,回味那時美好回憶.
年度之歌,你有遇上幾多首?
全年度有幾多首歌 給天天的播
給你最愉快的消磨
流行是一首窩心的歌
突然間說過就過
誰曾是你這一首歌 你記不清楚
我看著你離座
真高興給你愛護過
根本你不欠我什麼
誰曾是你這一首歌 你記不清楚
我看著你離座
很高興因你燦爛過
高峰過總會有下坡
誰又妄想一曲一世 讓人忠心到底????
(年度之歌,謝安琪)


text:
話說U編有個傳統,就係係新年咩都要換新嘅!拿拿拿~記住1月1嘅新年同農曆新年係唔同架,CNY 都要買過啲新野起舊迎新嘛!既然港女日理萬機,人地 schedule 排得好 full 架嘛~點可以冇一本靚靚嘅 schedule 同日記嚟記得每日要做同做左嘅事呢?丫,仲有!小編仲爭咁啲紅色野賀一賀新年,拜年時可以逗多啲利是… 好!而家就帶大家一次過買哂佢地返嚟!
雖然 kikki.K 係瑞典嘅品牌,但係佢地大 brand 都入鄉隨俗,嚟到香港仲有紅噹噹嘅農曆新年特別版!
kikki.K 今年推出左勁百搭 嘅 clutch同你一齊出動逗利是,輕鬆地配搭出唔同造型,去拜年就唔洗愁點襯啦!呢個咁靚嘅新年 clutch 只會係香港嘅kikki.K 限定發售架咋,賣哂就冇架喇~快啲去搶購喇!
除左新年手提包之外,kikki.K 仲準備左每位媽媽都好鐘意嘅利是封同埋新年掛飾(定係得小編嘅媽媽先特別鐘意lol),襯農曆新年之前快啲買定幫爸爸媽媽封利是先!
除左紅噹噹嘅新年 edition 又點少得向來都好受歡迎嘅日記本同文具呢?新一年 kikki.K 以 Escape The Ordinary 系列嚟支持大家突破自己,be creative!
呢個系列主要以簡約嘅幾何圖案為主題,仲有手工印刷嘅白色墨水同銅箔添,佢地嘅日記簿,書枱配件同文具真係簡約得嚟又帶點味道,大家就可以係農曆新年到之前好好佈置自己嘅工作空間喇~
除左 Escape the Ordinary 嘅 collection 之外,kikki.K 仲 crossover Cyril Peupion 推出 Life Essentials 系列,主要以簡單嘅黑白色為主題,話比大家知咩係生活態度喇!
今次U編真係要輕輕一推 kikki. K 嘅農曆新年系列喇~簡約得嚟可以應下節,個 clutch 同利是封都係今年必買 items 喇!專門店已經有售喇~


text:
(真實車評)BMWi3屋企無得充電?都係算啦!
拍車男喺呢個星期都試駕了一些新車,不過基於各種原因未能夠寫車評.思前想後,不如就回帶寫下舊車,不過唔需要擔心,唔係寫幾個月前嘅車,雖然呢部車都出咗好耐,但無幾耐前佢喺香港出咗小改款,而且佢重要係一部電車.你估到?無錯喇,呢部係BMW i3.
BMWi3電能車香港可行嗎?
講BMW i3嘅原因,係想同大家探討下電能車喺香港嘅可行性.你可能會即刻問拍車男「喂阿哥,Tesla Model S通街都係啦,你重講乜嘢可行性?」啱,但大家有無諗過一個問題,Model S咁長的續航力嘅主因係咩.係,就係因為唔夠充電站同充電器,遲下又話會收錢,香港本來係一個非常適合推行電動車嘅地方,皆因地方細,密集,路程短,如果充電站規劃完善啲,政府支援好啲,電能車喺香港嘅未來簡直係一片光明.
但事實好可惜,整極都重未夠.BMWi3第一代的續航力只得130-160km,喺香港呢個充電站未普及嘅城市,點夠用?就咁返工放工都還可以,去遠啲地方,或者多幾個地點玩,你返屋企個程路都或者已經個心滴緊汗,擔心唔夠電.我一直有呢個疑問,帶去問車主,一問之下我就發現自己係幾咁天真.i3嘅車主原來比想像中多,佢哋答拍車男,i3嘅續航力的確係佢哋擔心嘅,亦有試過差啲就無電.但都繼續用,主因係屋企有得充電.睇到呢到,大家明嗎?好似外國家庭咁,家中有得充電先至係皇道!只有家中有得充電,問題其實唔係好大,而且佢哋一致認為續航力只要到200km左右就掂,唔需要好似Model S咁長,用Model S嘅都係因為屋企無得充電.喔!答得幾寸嘴,但又啱喎.
BMWi3實車試踩:靜得驚人!
小改款i3,外形同內櫳係零改動,真係其實改少少都唔怕啦,懶得佢哋呢.官方宣傳,最大嘅改動就係舊電池同續航力,提升了50%電池容量,續航能力由130km增至200km.呢個賣點相當之吸引,由機場去落馬州根據Google Maps大概41公里,即係最多可以來回四至五次,感覺非常唔錯.但若然屋企無得充電,下下去搵位充都煩.車內中控台會顯示就近嘅充電站,去停車場泊車又可以充電,但實在要時間同彩數,玩電能車,今時今日依然好似玩緊自己咁.
我試駕上大帽山,電能車的馬力爽快相信大家都好清楚.但問題亦係呢度,力太大,有時油門唔知用幾多力踏,而且太靜,成日都唔知著咗車未,我有幾次以為自己未著車,系統又會自動因為你唔開車而熄車,都幾煩.再者,太靜,途人都唔知你架車開車,其實重容易有危險.前轆用155/70 R19,尾轆用175/60 R19,係就係前窄後闊,但望落去都好幼,幼到有啲驚,轉彎都要刻意收到好慢,如果唔係驚反車,渣住佢實在要好有耐性,為咗慳電真係去得好盡.不過,BMW嘅操控同軚感實在出色,絕非Tesla扮Mercedes-Benz嘅假舒適可以相比.匹數170匹,250Nm扭力,比第一淡油時唔會有幾大嘅爆發力,好似平時嘅Turbo車咁,維持舒適嘅狀態.
車價$430,000起,電池保你8年,10萬公里,算係咁.但係,你問我買唔買得過的話,我依然都係答你,睇定啲先啦,反正出年個電能車稅務優惠,九成唔會繼續有,咁不妨等到2020年,多啲選擇,技術層面再好啲,充電器多啲先再算.香港地玩車,係活受罪,有得等,不如再等下.
拍車男下周預告:新到車cam 先實測後報告
P.S. 上周第一篇車評出街後,社長話我知反應好好,拍車男喺度先多謝咁多位讀者.我亦知道有讀者希望我講下車cam,放心,貨我已經借咗(有相有真相),但基於要最真實嘅測試,請大家比少少時間我試用下,先可以比個最好嘅評語.


text:
iPhone5同5s周街都見到,但好多時訊號接收得唔好嘅地方傾傾吓電話就實斷線,例如同男友傾得好地地:「喂喂喂…? 聽唔到聽到…? 係咪你果邊收唔到呀?」有時,都唔知對方真收唔到定係唔想同我講電話=__= 想幫自己或男友部電話加條天線收得好啲但又唔想拆機咁大風險?Abosolute Linkase Pro就幫你搵到個最完美嘅解決方法!
呢個iPhone保護殼同市面上見到嘅款外型基本上冇分別,咁點解會可以幫你收訊號收得好啲呢?原來個殼入面收埋咗兩支使用專利技術嘅EMV天線,目的用嚟增強3G同WiFi訊號,而且天線分開兩條,用到果時先拎出嚟,好方便之外,個樣仲十足十上個年代嘅手提電話,是男女生的大熱款式,做聖誕禮物一流,Yeah!
聽講Absolute嘅EMV天線技術原理係將信號指向iPhone本身嘅天線,從而達到增幅效果同埋更加慳電,比起原本嘅Linkase,Pro版設計成頂部係WiFi天線,底部係3G天線,方便得嚟上網同打電話都兼顧得到,唔想成日打打吓電話同打機斷線嘅朋友好應該考慮吓啦!
查詢: SRSWorks (電話: 8113 1148)
定價: $298
Comments
Powered by Facebook Comments


text:
Day2 法蘭克福,海德堡,曼海姆
咁話說我地由Franfurt去ams果程巴士,唔知點解喺香港買極都買唔到,所以要搵fd喺德國買,變左要去Mannheim特登搵佢…
於是我地就喺Frankfurt火車站既Europcar
租左架車,特登去Mannheim,順路去埋Heidelberg.
喺德國駕車,上左highway基本上都唔洗理speed limit lol 基本上每一架車都係地板油咁去,不過記住要超車先好行快線(左線,因為左軚),如果唔係就會係咁比人啄住個尾.
喺Frankfurt駕去Heidelberg,以德國車速黎講,半個鐘至九個字就到架喇.
Heidelberg最出名應該都係佢既舊城區同城堡,但真係唔好意思,我喺舊城冇影相…
至於城堡,可以選擇坐纜車上去,或者好似我地咁行上去.但行上去的話,條斜路都唔易行架主席,要預半個鐘.
上到去冇記錯係要再比錢入,我地3個都係學生,就6歐
入場費+回程纜車.
其實入到個城堡,都係普通一個城堡,可能因為我之後有再去Prague既城堡就覺得呢個無乜特別.最特別我覺得就係佢有個醫藥博物館咁的東西,原來以前外國人都係用山草藥,仲用百子櫃哈哈哈哈哈
號稱全球最大的釀酒桶:
上到城堡較高可以望到成個Heidelberg
睇完城堡,我地就繼續出發去Mannheim.由Heidelberg去Mannheim都係15分鐘到啦~
咁Mannheim呢,我果個喺果邊讀書既朋友就話係個交通要塞,因為比較近法國.
但其實最出名係果度間大學,Uni. of Mannheim商科出晒名,同埋第一架Benz(其實即係第一架automobile)就係喺Mannheim落地. 只不過我地只係留左個evening,食完野拿完我地既車飛就番
Frankfurt,趕我地既通宵巴士去
Ams.
[ 此帖被麥精在2015-07-04 01:52重新編輯 ]


text:
廁探Toiletective
第15章 - 廖啟智
齊戢戢割走嘅一對波,兩粒眼珠,比人亂鳩咁剪嘅頭髮,一隻左手,究竟點解每個死者嘅身體到死果陣都係唔完整架呢?我無讀過犯罪心理學碩士,甚至連高考都無資格考,實在好難理解到兇徒犯案嘅行為同動機.
但我可能就係香港唯一一個同佢曾經有過正面接觸嘅人,如果果個中年男人唔係我幻想出嚟嘅話.我一路諗住呢個問題,一路用個廁所泵緊一個裝滿曬屎,塞咗嘅馬桶.
「喂,屌你老味,今日到你開工呀?」如果做醫生嘅朋友圈係醫生,做律師嘅朋友圈係律師,咁我呢個洗廁所嘅,朋友圈入面就充斥住呢種鍾意去公廁痾屎嘅呀伯.
「係呀,唔通我嚟瞓覺咩?我都唔會問你係咪嚟痾屎啦屌!」粗口係我哋溝通嘅語言.
「我嚟痾尿唔得嘅?係都要窒鳩呀伯!」
「我認得你啲屎味架嘛!」
「屌你,有無咁撚勁啊?尿你又聞唔聞到?」呀伯喺屙屎果陣順便屙埋尿.
「你篤尿一定好黃,尋日完全無飲水,靜係飲咗你最鍾意嘅凍奶茶!」
「乜都瞞唔撚到你!有無睇新聞啊?好多個女仔比人姦殺咗喎,嘥鳩曬!」
「梗有啦,分返件比我就好囉!」我話.
「等陣收工打個飛機就算啦,死咗嘅人好邪架!」
「我真係唔撚明點解要搞到人哋死無全屍!」我話.
「你唔撚明啲咩吖?」
「搞嘢點解要殺人?定係姦死魚會爽啲?」
「少年你太年輕了!篤尿係黃色定係白色,係睇你較咗乜嘢燈,而唔係篤尿本身係咩色架!啲嘢靜係睇識得睇面果浸,就碌柒啦!」
「你講乜春啊?」
「就好似我去公廁痾尿咁,唔通係我鍾意去公廁痾尿咩?」雖然見唔到呀伯個樣,但言談之間聽到佢有半分自豪.
「可唔可以再講白少少?」
「我係想嚟同你傾計啊衰鬼!」
「我係講個兇手啊!屌你!」
「你個腦裝屎架?自己諗啦!」呀伯終於拉水沖廁.
「屌!」隨住一句粗口,個塞咗嘅屎坑突然間通咗,但係我腦入面嘅一堆問題並無因為咁而解決到,我仲係唔知應該從邊度開始去查呢單案.
呀伯痾完尿之後,個公廁又再得番我一個同堆泛黃而且不斷出水嘅尿兜你眼望我眼,潺潺嘅咸水聲就係我工作地方嘅背景音樂.做洗廁所嘅,除咗番工番學同放工放學,其他時間其實真係好得閒,當喺另一邊廂個三粒花李SIR喺度埋頭苦幹要砌我生豬肉嘅時候,我諗我唔可以浪費喺呢個公廁入面嘅一分一秒,只要有心去做,喺邊度都一樣可以查案,邊度都可以做好一切嘅準備.
而諗咗一輪之後,我決定要「公廁私用」,鎖咗公廁入面最尾果個廁格,好似呀伯話齋,呢個廁格表面係一個廁格,而實際上從今日起,就係我查案專用房.
我準備咗一堆A4紙同箱頭筆,嘗試將我一直以嚟對幾單姦殺案嘅認知寫曬出嚟,睇吓會唔會有咩頭緒,雖然我唔知幾單姦殺案係咪都係由一人所為,甚至啲嘢究竟係咪我自己做.
據我所知,暫時發生嘅姦殺案有四單,佢哋分別發生嘅日子係八月廿五號,八月廿七號,九月一號,同埋最近嘅九月十五號,而頭三次行兇嘅時間係凌晨至清早,今次就係下晝,無明顯嘅趨勢可以跟到,亦代表兇手工作嘅時間唔穩定,或者係一個無業遊民.
而四個死者都係女仔,喺西區一帶遇害,年齡介乎十九至四十歲,其中以失去左手嘅吳姓女子年紀最大,亦係報紙入面炒作得最勁嘅一位,因為憑佢嘅外表真係無理由會比人姦殺.
兇手嘅性取向幾乎可以鎖定係女性,職業分別係護理系學生,法律系學生,家庭主婦同埋時裝店售貨員.每個遇害者生前都有被強暴過嘅痕跡,先姦後殺,除咗第一個港大女學生係因為嚇到死咗之外,其他死者都係因為傷口失血過多致死.
四個被拎走嘅部份分別係喺頭髮,眼珠,左手同埋乳房,似乎兇手無任何停止犯案嘅跡象,警方亦無表示掌握到任何關鍵性嘅線索.但點解割咗嘅果對波要係一對細嘅八字波?點解第四單案會隔咗成兩個禮拜?拎走人哋啲頭髮用嚟做乜?點解係都要咁殘忍咁挖走人哋對眼?
「啲嘢靜係睇識得睇面果浸,就碌柒啦!」呀伯嘅呢句說話深深刻咗入我嘅腦海入面,但除咗鳩估,盡可能用現有嘅資料嚟做推測,仲可以做啲乜呢?
我唔係無盡過力,我曾經用我僅餘嘅記憶去返當日叫雞嘅果幾棟舊樓,可惜去到一係就無人,一係就有客到做緊正經嘢,唔通係香港嘅土地問題,人人都無地方扑嘢令我永無翻身之日?
一人計短,二人計長,三個人就變咗諸葛亮,我決定要搵人加入我嘅查案小隊,喺小林有危險,同我比人拉之前,將真相查到水落石出,還自己一個清白.
留言
未有留言


text:
個個都話要投資,放喺度只要越嚟越唔見使,買乜都好,簡簡單單買外幣,叻啲買吓股票窩輪,揑幾手匯豐,長線擺實賺.雞乸隻腳趾甲咁大隻字嘅條款,一大堆成份風險數據名詞,隻隻字都識但加埋一齊唔知做乜春,經紀講完一大餐都係發緊夢,結果講咁耐都係講個信字,人人都係咁買我唔買咪好笨實?銀行強積金寄嚟嘅信近乎密碼,睇晒成份都唔知係賺定蝕;不過,放心,學人話齋:長線擺,賺梗嘅.今日呀咩拍晒心口話樓價只會繼續升,聽日呀咩話邊隻股值得諗諗,身邊總有一兩個人講到自己投資乜都識乜都賺嘅能人,跟佢哋,冇死嘅.
有得賺,又點會冇諗過投資呢.只係強積金同十年前買落嘅儲蓄基金已經夠煩, 日常生活已經夠多濕碎嘢阻礙正經事,所以硬係的唔起心肝去好好投資吓.正所謂:長線擺,賺硬.我唔想一日到黑睇住啲金呀油呀美金呀外幣,然後心情跟嗰條忽高忽低嘅線時高時低.經濟我睇極都唔明,有人可以答我以前文化研究老師問嘅一條問題:世界嘅資源係咁多,用盡就唔會再有增長,點解經濟重可以不斷有增長?樓市點解可以升極重有?中國嘅發展換咗一大堆唔吸得嘅空氣唔飲得嘅水同食壞人嘅食物,呢個係咪增長極都重有嘅原因? 依稀記得嗰時同舊老細做網站,佢話唔相信YouTube,因為可能有朝一日會冇,放喺自己度穩陣啲.確實係唔知頭唔知路,但又冇佢咁好氣嘅我,隱晦話想像YouTube執笠,就好似想像互聯網會冇咗,又或者網上理財失效咁難.老細知我咩意思,乾笑咗一下.而家諗返轉頭,又係咪真係咁難以想像?呢啲係咪叫太龐大,所以唔會死(滔壁吐飛傲)咁樣?過咗幾年,我終於多咗啲啲舊老細嘅懷疑.
好似而家呢篇嘢咁樣,我信谷哥仔會儲存得妥當,重妥當過手寫落本簿仔然後唔知去咗邊,所以我冇留底.但係,谷哥會唔會有一日真係瓜柴,就好似以前萬人空巷嘅猩加咁樣?到時,我又點樣搵得返呢啲嘢?若果面書死咗,我會唔見好多珍貴嘅相,同埋唔少剩係得面書聯絡嘅人.
呢套戲令我心驚嘅地方,係人(包括我自己)對龐大系統嘅信賴,同埋個個都做自己唔做好蝕嘅諗法.所謂嘅沽注,係因為大部份人都唔睇真啲,諗深一層 — 再次包括我.喺睇呢套戲之前,我的確打算要玩下講咗十世嘅投資,但真係乜染都唔撚識.我會好似戲入面嗰啲盲目樂觀笑笑口,睇落無辜其實無知嘅眾生一樣,死咗都唔知咩事.唔知頭唔路追追追,呢啲其實先係沽注一擲.呢個不斷膨脹嘅金融投資市場,其實係點樣煲出嚟.身為經濟白痴,呢種深入淺出得嚟又算生動嘅說教當然好受用;但我環顧上下左右前前後後真真假假,都有太多大到只好信任佢哋嘅嘢,例如電訊公司,例如電郵,又例如東江水.其實,睇完套戲後,我覺得如果唔可以篤穿所有呢啲藉人嘅信任/懶/跟風而為所欲為嘅嘢,其實可能同戲入面紫醉金迷死到臨頭都唔知嘅傻瓜蛋一樣.而零八年金融海嘯證明,傻瓜蛋係大多數,作惡嘅小數總有辦法走甩(而且捲土重來!).
但係,講完一大餐,我都唔知可以由邊度做起.可能第一部係放棄用嚟打呢篇嘢嘅蘋果電腦.


text:
千呼萬喚,亞視終於肯重播《我和殭屍有個約會》,仲要特登整咁大條預告片宣傳,雖然內容相當九唔搭八,但而家亞視好難得有自家製作水準叫見得人架喇,即使只是一條trailer.第一次睇以為會有第四輯,不過當然冇可能啦,其實可以remaster頭三輯已經好好,但當然,又係冇可能啦.
熱門文章
-
唔知係我生得咁健壯定點,居然兩次開刀剝智慧齒都係剝完好似冇剝過,朝早剝完夜晚已經同平常一樣暴飲暴食完全唔使就住,血流半日就停晒止痛藥一粒都未食過,二千五蚊全包一隻又咁好手勢抵到爛啦.點知原來最辛苦嗰嘢係拆線. 之前剝右邊,生得淺,所以四個字搞掂話咁快仲冇手尾.左邊隻生得深好近...
-
年初四晚八三三上 漢 屋企打邊爐 ,臨收檔提過下今個星期五晚一齊去睇《錦衣衛》,點知在場各位得我一個認真,另外兩個完全冇左件事無聲無息放飛機,結果今晚返到屋企又要自己搞掂. 前晚俾麥記所謂「買一送一」昆過一次 ,唔甘心再俾佢呃,今晚決定自己整.點知仲衰. 通常自己屋企整野食,...
-
從來唔明點解電話殼可以賣到咁鬼貴,其實見換咗Nexus 5想試試用皮套,但平極都要六七十,見Yahoo有人放膠套包埋保護貼同郵費先$28,自然是窮撚首選啦琴日過完數今日已經收到.成世仔第一次自己貼保護貼,貼到成劈嘢噉邊位起晒泡中間又有幾粒捽唔走,同個膠套一樣頂住先啦真係去到一日望...
2014年2月21日 星期五
千呼萬喚,亞視終於肯重播《我和殭屍有個約會》
訂閱: 張貼留言 (Atom)


text:
紅葉蟹逅AR秋滋味自助餐 旺角帝京酒店花月庭
M佬出名係蟹痴,無蟹不歡,所以嚟到我同M佬嘅第126,144,000秒紀念日,我哋就去食帝京酒店花月庭近期全新推出嘅「當紅葉『蟹』逅AR 秋滋味.紅葉祭自助晚餐」,海鮮選擇除咗主打嘅蟹之外,連即開生蠔都有,食物種類超多,性價比超高!價錢仲分為唔同時段收費,最平每位大人只係$528,10月31日前用Openrice嘅優惠券,首50位客人仲有優惠添,最平每位大人只係$398.如果你係第51位客人,就記住用恒生信用卡埋單即享低至65折優惠.
呢個「當紅葉『蟹』逅AR 秋滋味.紅葉祭自助晚餐」真係好有心思,場內放滿好多紅葉佈置,真係好有秋天氣氛!而花月庭亦加入AR原素,特別為小朋友帶嚟趣味嘅一餐.
海鮮冷盤
海鮮冷盤選擇有三點蟹,松葉蟹腳,麵包蟹,凍蝦,龍蝦鉗同藍青口等,全部都好新鮮,仲帶有淡淡嘅海水味.我就最鍾意三點蟹,超鮮甜而且多肉!而麵包蟹,最正係蟹膏超多,好幸福呀!
咖喱肉蟹
除咗冷盤,熱葷嘅蟹都有唔少選擇.其中咖喱肉蟹最正,蟹索晒咖喱味,好鬼惹味!
芝士蟹肉烏冬
食完重口味嘅咖喱肉蟹,呢個芝士蟹肉烏冬相對清淡,但就更食到蟹嘅鮮甜味,但最正係索哂蟹汁嘅烏冬,好creamy!
經典馬利蘭蟹餅
我A姐其實好懶食蟹,好彩M佬會主動幫我拆蓋起肉,但當佢沉迷嘅佢嘅咖喱肉蟹同時,呢個經典馬利蘭蟹餅就啱晒我,一絲絲嘅蟹肉,食落一啲都唔油.
生滾蟹粥
估唔到個粥又幾鮮甜喎!即叫即煮,仲可以加上油炸鬼,薄脆,花生, 葱同菜脯等去送粥,食得夠晒層次.
生蠔
生蠔即開即食,廚師仲會幫你清新乾淨以確保衛生.今日有嚟自美國中碼生蠔同紐西蘭嘅生蠔,入口爽甜鮮味,仲有淡淡嘅海水味.難怪長期都有人排隊啦.
刺身
刺身有三文魚,鯛魚,吞拿魚,八爪魚同赤蝦.三文魚厚切肥美,油脂比例非常好,入口嗰種滿足感真係好幸福呀!
火焰蝦多士
時段限定嘅火焰蝦多士,大廚即席烹調,利用火焰將蝦整熟,呢個煮法更能帶出蝦肉嘅彈牙,鮮甜.
火灸波士頓龍蝦
呢個波士頓龍蝦用上白蘭地,迷迭香加上蟹籽忌廉汁一齊燒製,肉厚彈牙,好creamy,啖啖肉.
火灸北寄貝
另一個creamy推介就係呢個北寄貝,通常食北寄貝都係生食,變成熟食後,原來口感更加豐富!
海南雞飯
海南雞飯係花月庭嘅招牌菜!雞肉嫩滑,連皮一齊食都唔算肥,油飯好香,細細一碗啱啱好.而燒味部仲有肥瘦適中嘅叉燒同皮脆肉嫩嘅燒鴨添.
串燒
串燒係另一推介!有雞翼串,雞肉串,豚肉串同粟米等等,帶有微香焦味,仲保持到肉嘅水份.
清蒸海上鮮
大大條魚,好滑又唔算多骨.
日式拉麵
自助餐粉麵檔竟然係日式叉燒拉麵?日式叉燒做得好香,但細心位係有齊溫泉蛋,粟米,木耳,蒜同十幾種配料,打造成一碗最啱你口味嘅日式拉麵.
甜品
甜品除咗有八款味道嘅Movenpick,仲有楊枝甘露,十幾款糕點,果凍,慕絲,布甸,朱古力噴泉,奶凍同水果等.真係要借個胃俾我先得.
焗楓糖合桃朱古力蛋糕
今次「當紅葉『蟹』逅AR 秋滋味.紅葉祭自助晚餐」除咗蟹,呢個焗楓糖合桃朱古力蛋糕就最有紅葉嘅秋意喇!
綠茶雞蛋仔
另一驚喜係有即製雞蛋仔,小朋友就啱哂.
火焰雪山
另一時段限定嘅就係火焰雪山,可惜我今日個胃實在食唔到喇.
飲品
另一個細心位係除咗咖啡同茶任飲,仲有鮮凍檸茶同鮮凍檸水,食飽仲可以慢慢飲幾杯嘆吓.
花月庭 La Scala
地址:旺角太子道西193號帝京酒店2樓
電話:+852 2622 6154
營業時間:星期一至日 06:00 – 23:00
(記住Like同Share畀朋友)
想緊貼A姐M佬嘅吃喝玩樂資訊,快啲Follow埋下面嘅Channel啦!
Facebook:A姐M佬 玩樂日記
Instagram:AandMdiary
Pinterest:AandMDiary
Openrice:A姐M佬
報料或合作:keepintouch@aandmdiary.com


text:
年中到Galapagos群島,興奮準備潛水,諗住可以同海龜與鯊魚來張自拍,想拎部相機出來叉電,點知搵勻個喼都唔見,「粗口(Mute)!又係幾時唔見呀」.不過一秒後就接受咗呢個事實,並無不快,經驗豐富嘅人果然比較冷靜.只係諗起裡面有啲video未copy到電腦,就咁冇咗有啲可惜.
今次唔使請《東方快車謀殺案》作者阿嘉莎,大概已悟出頭緒:喼雖然有密碼但好易估,又試過冇鎖喼短暫行開一陣,估計同上次部iPhone一齊被人偷走(La Paz可能性最高),只係上次掛住搵電話,而冇察覺相機都唔見埋.由Galapagos返Quito第四日,準備去哥倫比亞的朝早,先懶懶閒到hostel附近個細警局報案,諗住佢循例問下細節就會立案,半個鐘應該乜都搞掂晒啦.點知問完第一句已經知有排搞.
hablar ingles?No!
佢唔識講英文,唯有硬住頭皮講西班牙文,大概同佢講咗我唔見相機想報案,跟住佢就話要去之前住嘅hostel問話,OK照去,反正好近,用英文同hostel職員講返件事,佢順便做翻譯講晒來龍去脈畀阿Sir知,之後返去細警局見佢又抄notes又打電話,仲好輕鬆咁撩佩叔傾偈,「嚟幾耐啊?」,「玩到九月你咪好有錢?」.我心諗你得閒快手整張報案紙畀我啦.點知轉過頭佢就同我講,警車嚟啦,要跟報案中心嘅另兩位阿sir上車.
啊!乜頭先唔係報案咩?咁麻煩,霎時間有啲後悔來報案.anyway,就咁上咗警車,開咗成半個鐘遊車河,忽然醒起自己從來冇搭過警車,諗諗下又覺得都幾有新鮮感.
上到報案中心有另一位阿Sir接手,原來頭先嗰兩位只係負責車人,返去就開始睇YouTube片.另一位阿Sir都係唔識英文,不過睇落好有經驗,一坐低就開Google Translate,用電腦翻譯問發生咩事.嗰下其實好想笑,Google Translate原來可以用來報案,忽然好奇未有呢樣嘢之前嘅遊客點報案?
最後當然冇笑啦,話晒阿Sir個樣好認真,用咗半個鐘喺Google Translate一來一往一問一答,又打去hostel再問詳情,佢一路寫report一路滿臉疑問,終於問點解過咗十日先報案.嗯問得好,因為之前懶得報案,臨走一日先想起.
最後拎到張報案紙時,時間已經過咗差唔多兩個半鐘.報完案準備走時,阿Sir示意會車我返hostel,呢下又幾窩心.沿途經過巷仔都有好多人望住我,可能以為捉到亞洲毒梟,見慣大場面嘅佩叔,唯有微笑揮手回禮.


text:
兩個星期前又收到跆拳道呀sir嘅考帶信,
好似啱啱先考完黃帶冇幾耐又咁快考??!!
呀sir預先錄咗段片比我哋同小朋友練習,
叫咗小檬好多次佢都話唔使,自己識哂.
開始大個,要俾佢知道有啲野佢自己要上心,要緊張.
如果佢真係唔使練習都識哂,就恭喜佢,叻仔.
如果唔係,考唔到,都係一個好好嘅失敗經歷,等佢上吓寶貴嘅一課.
到考試當日朝早,我又再開一次段片俾佢睇,
好平心靜氣問佢最後一次,我再講佢知
1)如果你而家唔練習,到時候考試唔識,其他小朋友有練習識哂就考到帶,
可以一齊轉帶,你就自己一個考唔到,唔開心
2)而家練習一吓,盡自己能力,同其他小朋友一齊考到帶,一齊開心!
考唔到自己都盡咗力,唔使唔開心!
小檬唔使兩秒就話而家練習,呢招果然唔使勞氣乖乖練習.
(不過我諗唔係個個都適合呢招)
到會場喇~
妹妹豬同哥哥打吓氣先, yeah!!
準備
妹妹同哥哥難捨難離
師公訓話一輪後,就開始考試.
第一次都又喺門口裝吓佢,今次已經唔會..哈哈
我哋離開會場之後就上咗去圖書館.妹妹豬第一次到圖書館,
開始識睇書,周圍攞書,揀啱之後又坐好睇,
初頭都可以定定地靜靜地睇..
不過到後來睇到開心都會笑或者講野
都擔心俾人話.於是快手借啲書就走人.
終於等到哥哥考完試!!!!
入到會場,急急腳去搵小檬,
又好似戰後失散重逢一樣,好開心
比咗個簡單擁抱之後就企返喺到聽呀師公講野
師公叫啲小朋友考完試要自己睇吓手冊嘅成績,
唔好人比咩你都唔知.
有啲小朋友開始睇雖然唔知道佢地識唔識,
不過小檬郁都冇郁..??
有啲傑出獎牌頒咗之後,就解散.
一睇手冊上面嘅result,
pass 冇剔, fail 都冇剔
吓?咁即係唔pass??? 考唔到???
唔通就係咁小檬知道自己唔得就唔想再揭嚟睇??
檬爸拖住妹妹豬係後面應該未知我心裡面咁多疑惑.
希望小檬唔識聽咩叫"唔會唔pass果喎"呢句,
如果唔係第時仲唔肯練習!
我拖住小檬去搵其中嘅助教
問...手冊上面冇剔pass係咪即係唔pass呀?
助教話: 吓,唔會唔pass果喎!!
吓..咁嘅咩
(咁嘅咩係我深圳同事明句,話親佢做錯野就話"咁嘅咩?!")
助教好快去剔返俾返手冊我哋 PASS~
一家人當然都到齊恭喜小檬哥哥啦!!
妹妹豬好似知道發生咩事咁好開心咁同哥哥影相
兩個又喺笑到攬埋一舊
妹妹豬幾o爹哥哥
點解突然間扁咀?
咪就係因為媽咪想同哥哥單獨合照,
妹妹知道冇份就扁咀仔喇
小檬哥哥好擔心妹妹唔開心,喺咁望住佢氹佢
so sweet~
突然變咗o錫媽咪
成功合照喇!!!小檬小檬叻叻豬~
其實我都唔知係咪真係個個都會一定考到,
不過總算係一啲考試嘅經歷,
順利過關,我都當係小檬叻叻架喇
尋日上堂頒帶喇~
歡迎黃綠帶小檬!
多多指教!!!
跆拳道升級試(黃帶)


text:
今次英國之旅小王子有機會去到世界出名嘅牛津大學度參觀,嘩!靚到呢~真係5怪之得連Harry Potter都要o係o個度拍la.我覺得成個城市都好似係為間大學而存在咁,小王子同我講話好鍾意呢個地方,我同佢講.......
"如果你第時真係好想o係呢度讀書而你又真係讀到書嘅話,媽媽賣左間屋嚟供你,但係你真係要比心機讀書呀!"
聽個導遊講,要o係牛津度讀書一dd都5平,學費固然之係貴,重要計埋食宿費~所以若然小王子真係要去呢度讀書嘅話,到時我可能5只係賣屋,可能連身都要賣埋呀!但係又擔心賣身都無人要喎~喂!問定先o勒,有無人要請廚師呀?請我day day有cake食gar!hahaha......
不過做父母係咁gar la,5通見個仔讀到書,就係為左貪圖自己生活要過得舒服5供佢去讀咩?如果咁樣我真係會覺得自己好對5住個仔gar!話哂個仔嘅人生嚟gar喎,第時佢係做律師定老師,醫生定待應生,就算小王子真係要讀音樂,所有o野都係影晌到佢嘅一生,我當然要行事小心la~你地話係米先?
不過小王子一心去參觀牛津大學個圖書館,原來牛津真係有好多圖書館gar喎,點知人地淨係準學生入,其他人一慨不得內進,攪到小王子對住我o都哂咀~hahaha......我同佢講如果你真係想入去佢地d圖書館度睇書就要比心機讀書至得na,o係度讀書米入得去law!hahaha....
到底我將來會5會要瞓街呢?咁就要適目以待o勒!
PS. 呢個木糠芝直餅係米好靚呢?7月買我本新書就有得學o勒~敬請期待.


text:
- 产品
- 企业
-
已选:
-
行业:
更多
-
地区:
更多
- 四平市X射线硫酸钡涂料山东利源射线防护工程有限公司
- 赤峰市X射线硫酸钡涂料山东利源射线防护工程有限公司
- 毕节市防辐射铅粉厂家山东利源射线防护工程有限公司
- 丹东市X射线硫酸钡涂料山东利源射线防护工程有限公司
- 沧州市防辐射铅粉厂家山东利源射线防护工程有限公司
- 洛阳市X射线硫酸钡涂料山东利源射线防护工程有限公司
- 郴州市X射线硫酸钡涂料山东利源射线防护工程有限公司
- 濮阳市防辐射铅粉厂家山东利源射线防护工程有限公司
- 日喀则地区防辐射铅粉厂家山东利源射线防护工程有限公司
- 台湾省防辐射铅粉厂家山东利源射线防护工程有限公司
- 铁岭市射线防护硫酸钡最低价格山东利源射线防护工程有限公司
- 济南市防辐射铅粉厂家山东利源射线防护工程有限公司
- 内江市X射线硫酸钡涂料山东利源射线防护工程有限公司
- 咸阳市射线防护硫酸钡最低价格山东利源射线防护工程有限公司
- 平凉市防辐射铅粉厂家山东利源射线防护工程有限公司
- 固原市防辐射铅粉厂家山东利源射线防护工程有限公司
- 莆田市防辐射铅粉厂家山东利源射线防护工程有限公司
- 无堂区划分区域射线防护硫酸钡最低价格山东利源射线防护工程有限公司
- 双鸭山市X射线硫酸钡涂料山东利源射线防护工程有限公司
- 海北藏族自治州射线防护硫酸钡最低价格山东利源射线防护工程有限公司
该页所展示的批发价格,报价等相关信息均有企业自行提供,价格真实性,准确性,合法性由店铺所有企业完全负责.机电之家网对此不承担任何保证责任.
建议您通过拨打厂家联系方式确认最终价格,并索要样品确认产品质量.如报价过低,可能为虚假信息,请确认报价真实性,谨防上当受骗.


text:
Read full review
2018-05-20 313 views
我認識好時沙嗲係因為之前嘅結業風波,當時朋友同我講佢食過最好食嘅油飯就係好時,但佢就快執粒.當時都諗住搵日去試下係咪真係咁正,點知隔左排就不斷俾blogger煲到人山人海,閒閒地都要排粒幾鐘.曾經我都嘗試過去排,但排左半個鐘都只係郁左少少,保守估計要排多三粒鐘,仲要排到唔知仲有冇得食,所以我放棄左,好彩最後重開左.講返今次啦,上次去過所以都認得點去,門口就咁嘅跟住睇下餐牌有咩食我得一個人,所以淨係叫左海南雞飯有雞湯,油飯,辣醬,薑蓉,豉油,一份雞.雞湯開頭飲都夠味嘅,但食晒其他野之後再飲就覺得淡得濟.雞肉去骨去得好好,連雞翼都去埋,雞皮爽滑,不過略肥,雞肉嫩滑而且有雞味,份量都足夠.油飯係有d特別嘅味道,但我食唔出係咩味黎,粒粒飯都沾到雞油同香料,係好食嘅!豉油甜甜地,應該自己有教過味,薑蓉香得黎唔太辣,非常好食,辣醬都夠水準!Ps有加一服務費
講返今次啦,上次去過所以都認得點去,門口就咁嘅
跟住睇下餐牌有咩食
我得一個人,所以淨係叫左海南雞飯
$54
47 views
0 likes
0 comments
有雞湯,油飯,辣醬,薑蓉,豉油,一份雞.雞湯開頭飲都夠味嘅,但食晒其他野之後再飲就覺得淡得濟.雞肉去骨去得好好,連雞翼都去埋,雞皮爽滑,不過略肥,雞肉嫩滑而且有雞味,份量都足夠.油飯係有d特別嘅味道,但我食唔出係咩味黎,粒粒飯都沾到雞油同香料,係好食嘅!豉油甜甜地,應該自己有教過味,薑蓉香得黎唔太辣,非常好食,辣醬都夠水準!
Ps有加一服務費
Post


text:
珍珠粉係咪可以淡斑?
-
snowb last edited by
聽老一輩話珍珠磨成粉可以有美白同淡斑嘅作用
但係西醫又叫人搽藥膏同打Laser
兩者到底邊個有用d呀?
有無人兩個方法都試過呀?
-
sukiyip last edited by
中醫話珍珠粉可以美白同淡斑
不過珍珠咁貴
應該都少人用
-
koo last edited by
老人家先中意用珍珠粉
-
cincin last edited by
宜家d人想淡斑通常都打pico laser架啦
佢可以係好短時間將色斑打碎
-
snowb last edited by
cincin said:
宜家d人想淡斑通常都打pico laser架啦
佢可以係好短時間將色斑打碎
但係成日聽人講打完會反黑
有d驚wor~
-
cincin last edited by
我自己都有係pretty medical打過pico
不過就無你講嘅反黑情況
其實係睇laser打出黎嘅能量控制得好唔好
,同自己事後有冇做足防曬囉
-
catmiao last edited by
珍珠粉好貴囉
-
kakalei last edited by
而家都好似好少聽人講用珍珠粉嚟美容啵,之前有朋友喺屈臣氏買左隻"保肝美"嚟試吓,食咗一段時間佢哋話啲斑淡咗,發覺皮膚都白晢咗哩...


text:
5 APRIL 2018(THU)
榻榻米係日本獨特嘅傳統文化,基本上大部分日本家庭屋企都一定有,聽就聽得多,估唔到我地今次行程有機會嚟到八代市千丁町工場參觀,仲學整榻榻米添~
雖然工場係全日本出口95%嘅榻榻米,但原來整個過程除左播種之外,其他工序都只係由橋口先生兩夫婦打理~
橋口先生先帶我地到工場外嘅燈芯草農田,燈芯草就即係榻榻米嘅原材料,我都係今日先知呀(成日以為嗰啲係禾稈草)~
望住一大片燈芯草農田,真心覺得橋口先生兩夫婦好利害,兩個人可以打理咁大片農田,而且仲有好好嘅質量,所以話...只要肯做..專心做,一定可以有好嘅成績呀!
依家農田內嘅燈芯草係未可以用嚟整榻榻米,要等長至1.8米高先可以收割呀~
之後我地就返回工場,先聽橋口先生介紹整榻榻米製作過程~
當然,只係聽又點及可以親手整榻榻米咁有印象又好玩呢?橋口太太就教小朋友們去學做基本嘅榻榻米.
整榻榻米最重要就係啲燈芯草,所以一切就由揀燈芯草開始.首先就左右搖晃一束燈芯草,從而睇下有冇啲係拆曲嘅,有唔直嘅就要抽走佢~
之後就要噴濕佢地,因為濕左就易睇出燈芯草嘅顏色,睇下啲燈芯草係唔係全部綠色,如果有偏黃色的話就一定要抽走,咁就唔會影響榻榻米嘅質素,從而影響製成品嘅售價~
之後就可以將燈芯草放入機器度中,咁就可以因應指定等待尺寸,自動編織一張榻榻米~
一張普通尺寸嘅榻榻米大約需要一小時編織時間~
當然我地都唔可以逗留一小時睇個製成品,所以橋口先生一早就為我地預備左一張最頂級榻榻米俾我地欣賞~
小小豬不停摸張榻榻米,佢仲話好滑同好舒服哦~
最後橋口先生仲送左啲小禮物俾我地,實在太客氣了~
雖然今次嚟參觀並唔係一啲遊熱點,不過可以嚟參觀同埋試下製作榻榻米,都係一個幾好嘅體驗.有時去旅行體驗一下當地文化,了解佢地嘅鄉土風情,好等我地嘅城市人一個好好反思呀!
More Information:
JA八代市農家
地址:熊本県八代市古城町2690番地
電話:0965-35-4222


text:
為咗自己喜歡嘅事業,即使面對巨大壓力,都可以排除萬難,迎難而上,甚至利用壓力令自己有所提升.音樂教師陳凱琪(Hidy)融匯貫通中西音樂,不斷進修教學新知識,憑住堅定意志穩步前進,終於拉出一片音樂天空,更譜出職業提琴手嘅新篇章.
Hidy:陳凱琪 Hidy 記:Isaac
記:Miss Hidy介紹一下目前主要嘅工作?
Hidy:目前以小提琴及古箏嘅教學為主,任教中學興趣班,奧福音樂兒童啓蒙班,文化中心暑期藝術工作坊等音樂課程,亦會有獨奏及弦樂四重奏演出.
記:當初係點樣開始接觸音樂?點解會選擇小提琴呢種樂器?
Hidy:細個嗰陣媽咪帶我去學鋼琴,但學咗一段時間就冇興趣.去到初中,學校開設小提琴興趣班,突然心血來潮又想學,返屋企問准媽咪就開始喺學校學.起初進步較慢,拉到好似劏雞咁聲,諗住學多一排就放棄,老師謝瑋琳就鼓勵我哋,話如果拉得好就可以出去跟老師學,我就開始的起心肝去練.後來考完二級,老師帶我去揀琴,揀咗一把四千蚊嘅琴,當年算係好貴,但媽咪一口就答應咗,仲話要學就要用最好嘅,令我好感動,更加決心要學好佢.中學時候嘅我其實都好混混噩噩,學業成績麻麻地,反而決心學琴之後,突然開咗竅,用練琴嘅意志去讀書,成績急起直追.記得高三時,中午喺學校附近食個飯,就要喺學校做功課同溫習,返屋企就全力練琴,夜晚仲要學埋樂理,而家諗返都覺得自己好搏.
記:學咗西樂嘅小提琴,點解又會學埋中樂嘅古箏?
Hidy:有一次經過商場,見到有人彈揚琴,叮叮噹噹覺得幾好聽,又想學下,媽咪就帶咗我去琴行查詢,期間媽咪表示佢好喜歡古箏嘅聲音,所以就變咗學古箏,跟住每個星期日都要過關去拱北上堂,係辛苦咗啲,不過老師都好照顧我,有時落堂後仲會喺佢屋企食埋飯先走.
記:分享一下去台灣攻讀音樂師範嘅經歷?
Hidy:讀高中時,開始諗大學要讀咩科呢?思前想後,覺得自己唔適合做行政,亦唔想牽涉辦公室政治,最鐘意都係音樂,於是就揀咗台灣師範大學嘅音樂系,主修小提琴,副修古箏,再多修師範教程.去到之後發現同學嘅水平都好高,初時係好有挫敗感,音樂系嘅同學只有我一個澳門人,意識到要更加勤力先可以追到.另外有個好有趣嘅情況,就係要喺臨考試嘅時候,大家都要爭琴房練琴,因為攞唔到琴房就冇地方可以練,所以啲人晨咁早著睡衣踢拖鞋就去排隊,又因為每間房最多只可練兩個鐘,啲人用完一間就要跑去第二間,好瘋狂.
記:係咩原因令你決定以音樂為事業?
Hidy:以前澳門係冇乜音樂相關職業,基本上只有學校或者琴行可以選擇,當年揀音樂系嘅時候都有諗過,讀完返嚟即使只係做幼稚園音樂老師,我都好享受,只要係同音樂有關就可以,咁點解唔去試下?畢業後返嚟,先去琴行教,後來去咗母校教興趣班,逐漸認識唔同嘅音樂朋友,音樂人嘅圈子都好緊密,亦都因此同朋友組成弦樂重奏,又因為澳門全職拉小提琴嘅人較少,所以漸漸都多咗人搵我.
記:你覺得現時嘅學生,對學習音樂嘅態度如何?
Hidy:而家嘅家長好著重音樂教育,以奧福音樂嘅Playgroup為例,我教咗五年,就有學生跟咗我五年,而家仲組咗隊Band,成員都係六,七歲左右.第一屆做匯演時只得幾班人,而家多咗幾倍人數.另外都因為小提琴較輕便,價格相宜,一堂可以同時教好多人,亦令好多學校多咗小提琴課.不過而家啲學生好忙,好多嘢做,功課甚至要拍埋片嘅,興趣班選擇更加多樣,少咗時間練琴,而且人人有手機,個個忙於社交,易於分心,較難堅持.
記:你認為目前嘅音樂演出市場如何?
Hidy:試過為羅志祥,胡夏嘅現場演出拉奏小提琴,婚宴,晚會,會議,展覽等等活動,都有需要弦樂演奏,演出機會比以往多咗好多.
記:未來有何發展方向?
Hidy:演奏方面,會繼續跟名師學習,不斷提高演奏技巧,與志同道合嘅音樂人合奏,舉辦音樂會分享音樂.教育方面,想為自己嘅小提琴同古箏學生舉行定期合奏訓練,令佢哋感到學習樂器並唔孤單.另外仲會繼續推廣德國音樂家奧福(Carl Orff)發明嘅奧福音樂教育法,呢種專為小朋友而設嘅教育方法,以身體律動去感受同學習音樂,係非傳統嘅方式,著重合奏,我亦為此遠赴美國修讀奧福音樂導師課程三年,希望可以活用喺澳門嘅音樂教育當中.音樂人一定要謙卑,不斷進修,出過去之後,你會發覺音樂嘅世界好大,自己永遠都有不足.
記:最後,向讀者分享一句說話吧.
Hidy:人因夢想而偉大,而能夠成就別人夢想嘅人更偉大.我好感恩喺我生命中出現過好多良師益友,佢哋成就咗我嘅夢想,我想喺度對佢哋表示衷心感激!
(訪後餘記:要做一個全職樂手,當中投入嘅苦功絕對唔會少,好似Hidy專修兩門中西樂器嘅樂手就更加罕有,而即使已磨礪十載,在音樂路上已獲得肯定,仍然心懷謙卑,繼續去發掘音樂世界嘅無限可能,Miss Hidy對音樂嘅態度,更加值得大家學習.)
記者/Isaac
Miss Hidy Chan


text:
**南美,南極篇使用粵語
堅持唔到添,甩咗每星期嘅約會,兩星期先發文!俾我懶一次,會儘量keep番一個星期一篇架喇 ^.* 唔知做乜,日日放工後都手軟腳軟,冇晒能量咁攤軟喺屋企,個腦同身體都唔想郁,之前個星期懶到一次運動都冇做添呀!迫自己剛啱個星期乖番,運動咗兩日,希望嚟緊嘅日子都可以堅持到!
吖,近來個blog啲舊相爛爛吓咁,嗰批相係放喺google drive嘅.本小姐好有心機維護個blog架嘛,好想次次都見到完完整整,靚靚仔仔咁,唔知google搞乜,幾時先好番架?!暫時都冇乜法子,因為搬相係一項偉大工程,如非必要都唔會做呀 >.<
續遊記喇,其實呢篇冇乜字架,因為呢朝早淨係喺Wilhelmina Bay觀鯨,但因為影鯨吓吓用連拍,所以相片數量多到好離譜,勁難揀!
早餐後有廣播話有鯨影,呢個海域真係多鯨喎,影咗兩個幾鐘,係Humpback嚟嘅,去相..
講真我欣賞個白色世界多啲,實景好壯觀,好有氣勢.北極係冇咁雄偉嘅冰山架,只此南極一家!啲冰仲要白裡泛藍,睇得出嘅純淨,就算天色唔好仍然覺得景物好靚!
郵輪有段時間停駛咗,可能因為冇咗引擎聲,有條Humpback游到好近,近到黐住船舷咁滯,呢幾張相朦咗嘅左邊就係船身嚟,我喺五樓甲板拗晒腰伸咗半個身出船影,感覺近到伸手就可以掂到條鯨魚咁,完全感受到佢身軀嘅龐大!
再嚟白色世界,靚到震撼級別!有幾張啲光線特別靚,終於喺雲度透到少少陽光出嚟,即刻靚到有置身世外桃源嘅感覺!
喺呢個海域仲遇上海豹
Crabeater seal
喺甲板影冰,影鯨,影海豹,唔經唔覺凍咗兩個幾鐘,為免冷病都係入返船艙暖吓身先.
抖抖吓喺房窗見到出面落雪,係盛夏嘅雪呀!!!!!!除咗南極,試問仲有邊度會有夏雪?!即刻著番羽絨出甲板感受吓二月初南極夏天嘅飄雪,有一種淒美動人嘅感覺!
呢個時候出甲板凍得好犀利,邊個話落緊雪唔凍架,好記得呢嘢出甲板明明著住羽絨,但係股寒氣係透入羽絨入面架,企咗一陣就覺得頂唔順要入返船艙.
午飯之後停咗雪,出番甲板影冰,真係唔識點形容呢種靚,係純美?!氣勢美?!
見到前方架小船嘛?小船上面有位德國探險家,夜啲佢會上郵輪做分享.
到咗下晝嘅登岸點Cuverville嘅對開海面喇,郵輪anchor,可以見到岸上嘅企鵝喇,待續
到南極郵輪,阿根廷,巴西伊瓜蘇2016目錄頁
到「Venus遊世界」總目錄
您可能會對以下博文感興趣:
Copyright © 2016 by Venus. All rights reserved.


text:
第一集travelwebsite.com 韓食指南就講起韓牛,大家好多有興趣
正常嘅,無食過韓牛,又點算去過韓國呢!
不過總有朋友覺得食韓牛點都要去翻一次馬場洞
咁啱我地第二集就係介紹馬場洞!
打邊爐最緊要係個湯底,食韓牛就最緊要級數同好嘅部位
所以去馬場洞食韓牛第一步當然係去買靚韓牛
而我地就教你去邊到買韓牛
哩間韓牛店位於馬場畜產物市場內西門2-4區域
點解要介紹哩一間?因為店主老實,去馬場洞最怕就係俾人“劏”
而哩間係因為我地嘅駐韓特派員長期幫襯開,所以有信心保證!
而且佢主要賣嘅係1++/A++級數嘅韓牛
店主都好後生,作為一個肉類分割技術員,佢刀法非常之勁!
唔同部位嘅牛,有唔同嘅紋理,只要切錯,再高級嘅牛都會浪費左
不過你唔好以為佢年紀輕輕,但經驗十足
切好仲要排到靚一靚俾你,搞到好似送禮咁樣
一路播住歌一路跟住節奏切,唔知係咪因為咁所以特別好食!
如果你住嘅酒店係有得煮食,你仲可以買翻去自己煮
買完之後,你就可以問店員有無烤肉店推介,或者係附近自己搵鋪頭又得
除左牛之外,其實豬肉都有架!
另外我地推介大家試下生牛肉,起初我都有啲抗拒,但試完之後就完全停唔到!
下次去馬場洞就記得我地嘅推介啦!


text:
今日個行程集中晒係南面近海
早晨,第三日 , 跟住Miss NG 個背影去食早餐
琴日就峇里咖啡, 今日叫杯意大利咖啡啦
當然要試下唔同口味, 叫左啲同琴日唔同既早餐款
個早餐就係唔錯, 酒店貴就係真係好食啲, 這是常識吧
食完今日選擇去佢個infinity pool 到浸下水, 無游…哈
真係幾靚嫁, 當然人同景都靚啦… =] , 如果HEA足一日係幾relax , 但我地又係行程緊迫, 好快又要出發
第一站 神鷹廣場 GWK Garuda Wisnu Kencana
一去到就已經有人表演緊 ,睇左陣Miss NG話無咩興趣,我地就無睇啦
有個靚靚地既水池就影返張合照, 跟住沿住身後條樓梯就會上去見到主角
Wisnu 神
神都望住Miss NG
再行過隔離就見到 Garuda 神鷹 , 同下面個男人一比就知佢有幾巨型, 本身呢舊野應該係同個神合體, 神係騎左上隻神鷹到, 連埋啲底座, 話本來可以高過自由神象(我上網搵資料果陣睇到) 但後尾無錢就唔搞落去
Miss JumpJump
坐低低抄係影得最好的
向下面行落去就係個大廣場, 幾宏偉嫁
LUNCH 就係呢到既一間UP 耷餐廳 食左啲野 , 其實幾好食又平
行完就上車出發去下一個目的地 烏魯瓦圖斷崖廟Pura Luhur Uluwatu , 但中途司機猛問去唔去貓屎咖啡店, 咁就去左睇睇, 免費試飲
哈, 但最後都係買左3包野
烏魯瓦圖斷崖廟Pura Luhur Uluwatu
入廟前要圍一圍個下半身因為無著長褲
咁岩又落起細雨,又要開傘好麻煩, 個廟就係崖邊對住印度洋,其實係幾靚
CLOSE UP
馬騮山咁周圍都有好多馬騮, 同埋佢地係會搞搞震
我地就沿住條邊行上去
離開還返條圍巾時又見到, 仲搶左枝水飲TIM
跟住就坐車去庫塔海灘 Kuta beach
好多人係到滑浪
天氣其實唔好,所以本來應該係可以靚啲
係海灘到留左陣就去食晚飯啦.
金巴蘭 Jimbaran
對住個海食海鮮我都係第一次
當然叫人幫我地影相, 咁靚啲環璄
叫左2杯fanta
未黑晒之前快手自拍下先, 好大風.
野食到齊, 所以都用BBQ 方法整, 我地唔識叫點整,無計
Overall 都幾OK好食. 食到烏燈黑火, 風又大… 食完就坐車回去酒店. 今日係last 一日book 車,所以最後俾左啲貼士個司機. 但佢個樣都係唔多高興 ==’
呢間酒店係細啲但本面唔差,但房就唔太清潔, 無計- 平
有車可以BOOK出去kuta square ,但我地時間唔就, 坐的士算.


text:
近排有單好奇怪嘅版稅糾紛官司,就係一個新丁作者,聲稱自己出嘅新書好好賣,然後走去claim出版社Royalty,仲要告上區域法院.單案案情點,我唔知,我唔係法官,只不過,呢單案有好多地方我唔明白就係.
有人 助訟 都唔奇
首先,新丁作者一般賣頭1000本係0版稅,呢個幾乎係香港行規,亦係我依家放棄出書嘅原因,就算出書都只係iTunes iBook出,但我理解果個原因,因為出書嘅印刷,倉租都好貴,出版社都要開飯,所以依家好多人出書係貼錢嚟沽名釣譽.所以果份合約究竟係點簽嘅呢?我有啲不解.如果係話銷量有爭拗,咁好簡單,發行商一定有會計紀錄喇,只不過,香港好多書賣1000本都已經要還神,唔好講過成千本以上,特別依家三中商壟斷下,搞到大家無意欲去書局行,香港又無Amazon之類物體,你覺得香港賣到6000本書?我嘅舊文集係一部獨立Server,因為我計落租Server成本,同廣告收益都可能好賺過我自己印書呀,大佬.
跟住,一般呢啲追版稅官司,就算我自己,都係小額錢債算數,小額錢債可以講係依家最好解決50000元以下錢債糾紛,或者想快攞番錢嘅糾紛嘅門路,理由好簡單,依家區域法院又好,高等法院又好,人手係得咁多,法官係得咁多,但官司就越嚟越多,除非你銀碼十分之大,兼且證據十分充足,仲要用盡任何途徑追數都無效先得,因為好少官司係判你賠足,跟住,你話敗方孭訟費喎,問題係法院都唔會判足,有啲官司遇上法院玩膠,判要賠一蚊雞,但入稟一方要俾懲罰性堂費,就係自己搵自己嚟玩,入得區域法院,都有一定嘅錢打入去.俾法院 630 蚊,跟住律師每個鐘同你計,4000蚊一個鐘,呢個係最平果啲蚊型行嘅費用,我未計搵執達主任真係攞個writ攞番錢,你話為版稅打官司,係都入小額錢債喇.
呢單官司我覺得入稟時間好怪,喺九龍西補選之前,當有人喺補選之前打啲奇奇怪怪,技術上對當事人一啲好處都無嘅民事官司果陣,你應該聞到 助訟 嘅味道.當然,無人會認自己 助訟 嘅,但係 助訟 呢個法律係唔係一啲道理都無,至少喺香港,仲有少少道理喺度,因為法院可能真係變成某啲人嘅政治武器.


text:
繼上次介紹完彩豐行嘅JimmBenny 海藻抗菌淨化面膜之後. 今次有佢嘅姊妹產品想介紹比大家.   呢支mask都係只需敷5 – 10分鐘就可以啦!! 所以我都係響沖涼嘅時候用!! 呢支面膜嘅主要成份: 海洋骨膠原 – 迅速滲入皮膚底層,集中阻止並緩和皮膚彈力組織的惡化及減少皺紋加深的現象. 藻類衍生物 – 增加皮膚的水份與免疫功能,恢復受損組織正常循環. 彩豐行網頁嘅功效: *含豐富的藻類衍生物和海洋骨膠原成份 *能直接將成份輸入深屠皮膚,補充骨膠原活化肌膚細胞 *促進新陳代謝與再生能力,增加皮膚的水份與免疫功能 *促進真皮層微血管形成,恢復受損組織正常循環. 用法: 將厚層面膜均勻地塗於潔淨之面部,待10分鐘後,用水清洗即可. 個人用後感 : 我覺得佢性質好溫和. 保濕能力好好,方便易用!! 用咗佢之後啲皮膚仲無咁暗啞,因為底層保濕番!! 又平!! ($26一支)可以厚厚咁敷!! 我一星期用兩至三日,效果不錯!! 你地都試試啦!!
Continue reading
其實好耐之前開始,我已經有用凍水洗面嘅習慣!! 不過,我都係睇書同睇雜誌見到啲醫生同藝人嘅訪問先知用凍水洗面最好. 所謂凍水,我都係用自來水嘅水溫. 據說,用冷水洗面可以刺激面上嘅微血管收縮,呢個係一個好好嘅肌膚運動.我就覺得用冷水洗面仲可以收縮毛孔潻. 我響cosmopolitan都見到周迅嘅訪問,佢都公開佢嘅護膚秘訣就係用冷水洗面. 就算佢去到北京再凍,佢都係用冷水洗面架. 啲皮膚科醫生都話特別係冬天,因為冬天皮膚不太會出汗,皮脂分泌也較少.如果用溫水洗面,就會容易造成皮脂膜剥落,令皮膚粗糙. 如果大家都用慣溫水洗面就要改變習慣. 只要轉用冷水一個星期,你就會見到有明顯轉變架啦!! 仲唔快啲 ACTION!!
Continue reading
其實睇電視嘅時間,兩手無所事事!! 最好就響呢啲時間做吓瘦面操! 之前同朋友去body shop 買嘢!! 見到呢個按摩器好似幾好,幾耐用!! 所以就買黎用吓!! 我覺得最好響睇電視嘅時候用.最緊要就注重以下位置: 眼下 多按摩眼下位置,可以加速血液循環,減輕黑眼圈!! (但係一定要輕手,如果唔係好易有紋!!) 注意方向係由鼻至大陽穴單方向.大陽穴係淋巴位,多按可以排毒!! 排出毒素,黑眼圈就會轉淡!! 淋巴位 由太陽穴帶到兩頰耳仔前面. 注意方向要向下.咁可以帶走毒素同水腫. 頸 由耳背開始,一直向下按到肩. 方向都係要向下.將多餘水份同毒素帶離面部,面部輪廓就會出啲!! 初初按嘅時候,會好酸,因為淋巴塞!! 多按的話,呢啲酸嘅感覺就會減輕. 如果無按摩器,以上按摩都可以用手代替!! 多按摩面部可以減淡黑眼圈, keep 住 V shape 面,仲可以增加血液循環,令面色紅潤!! 大家都要好好努力,加油瘦面啦!!
Continue reading
我嘅皮膚屬於中性偏油.再加上我細個嗰時曬到啲毛孔好大. 所以我都有想盡辦法,令啲毛孔可以細番啲.最緊要唔好比啲皮膚出太多油.咁就可以令啲毛孔無咁覺眼!! 除咗敷mask,我會用啲有BHA [即係水楊酸(Salicylic acid)]成份嘅產品.BHA有去角質,清理毛孔嘅能力.佢仲要比果酸溫和.無咁容易引起敏感. 我用得最耐嘅就係呢個SKII – BHA 再生素.佢雖然唔平.要成$5XX,但係一瓶可以就用好耐,仲好有效.佢只係夜晚用,同埋只係用係毛孔大嘅位置 (用量少). 所以我都覺得值!!   塗咗佢瞓醒第二朝塊面好油,因為佢會溶咗啲黑頭. 仲要留意注意剛剛用嘅時侯,因為有好多黑頭溶出黎,所以會多啲暗瘡.但係好快就會好轉!! 但係如果擔心,就最好買tester試咗先. 但係如果覺得貴,又或者你嘅皮膚好敏感,都可以試試以下彩豐行嘅產品 .   呢個都有BHA,但就無SKII濃度咁高,用完塊面唔會出咁多油.佢仲多咗甘草酸 (Glycyrrhizinic Acid),有抗過敏,抗發炎嘅功效.佢仲有少少薄荷成份,有鎮靜作用,好適合有暗瘡嘅人用. 仲要只需$3X.好低試!! 只要早晚用,黑頭粉刺好快改善. 以下有我兩個朋友嘅試後感…… 一位女性朋友因為減肥,多咗痘痘.我介紹佢用之後,痘痘有所改善!! 我個 friend 仲要買第二支打算繼續用. 一個男性朋友長期都想清咗鼻頭嘅黑頭粉刺.我介紹比佢之後,用咗幾日就打電話多謝我嘅介紹.佢話用咗幾日就少咗黑頭,最好係啲黑頭依家好易就推得出黎. 真係開心可以幫到朋友!! 我最鍾意介紹好嘢比人!! 最後我仲想講多個秘密比大家知!! 其實我以前有一段時間啲皮膚勁油,滿面暗瘡架.依家無事都係用咗SKII 嘅 BHA再生素 同以下嘅 淨脂明肌精華攪番好.   兩支雙管齊下好得!! 我以前唔知皮膚油係因為皮膚缺水,呢支淨脂明肌精華有Pitera及海藻精華,可以調節油脂分泌.不過呢支淨脂明肌精華都要$4XX,但係未用完一支,我嘅皮膚嘅水油平衡已經明顯改善.我都唔需要再買第二支黎用.皮膚好番哂,值!!
Continue reading
角質太厚或者面部皮膚缺水都會導致面色暗啞! 今次我想先講去角質先!! 因為角質太厚就塗咩都好難吸收!! 我之前用過以下IPSA套裝. 佢有一支pre-cream要先塗上,之後先塗mask嗰支! 支pre-cream有溶解黑頭嘅功效. 不過自從聽到呢類撕下式嘅面膜會拉鬆塊面,我就無再用啦!! (反正都差不多用完啦! ) 跟住就轉番用一啲敷完後洗嘅去角質啦!! 以下支ORIGINS 嘅 charcoal mask 係一次生日嘅時候,朋友送比我啲護膚套裝中嘅其中一支. 只要塗上後等佢乾 ,然後洗乾淨就得架啦!! 你地睇吓我同上面個公仔幾似樣?? 哈哈!! 十分鐘左右就乾哂!! 洗乾淨之後,塊面就好爽!! 好似會發光咁!! 哈哈…..好似好誇張咁!! 比你地睇吓就知!! (我無開閃燈影架!!) 其實我都仲有用其他產品去角質,不過今次就講住咁多先啦! ByeBye~~
Continue reading


text:
「打機」
以前經常性聽到話有啲人打機會將成副身家咁拎去買一啲好虛擬嘅嘢.老實講其實點解啲人可以用幾千蚊甚至乎幾萬蚊咁玩一隻遊戲呢?我真係諗都諗唔明.就算我去買一隻遊戲最多都係幾百蚊,仲可以玩好耐.都係果句,玩遊戲啫,唔駛咁誇張呀?不如留返啲錢食咗落肚,或者做其他嘢好過啦.如果有日隻遊戲關門大吉,到時真係化為烏有!
「安全」
其實打機唔係問題,但係打機打到傾家蕩產,連自己條命都唔要咁就真係過份咗啲.當然除咗近排好多人講嗰隻遊戲之外,好多網上遊戲同手機遊戲都係一樣.打機有時係可以放鬆自己,但係當啲人太沉迷而出事嘅時候,啲人就會賴啲遊戲開發商!講真關啲遊戲開發商咩嘢事?無人叫玩嗰啲人唔顧自己嘅人生安全去玩,所以千祈唔好沉迷係啲虛擬世界入面.
「課金」
身邊其實有幾位朋友都係從事手機遊戲嘅工作,每次聽到佢哋講啲人有幾咁瘋狂咁課金真係諗唔明.依家係手機課金真係好簡單,幾蚊幾蚊咁,真係玩玩下唔覺唔覺就一百幾十.而點解咁多人會課金?好簡單,真係要快人一步.當然好多遊戲唔一定要課金先至玩得,只不過所需要嘅時間會比起唔課金慢.其實有少少似以前打機,只要有銀彈就可以有無限生命去打爆機!
Also published on Medium.


text:
啱啱喺通利出血買咗部鋼琴俾呀仔練琴用(因為屋企嗰部壞咗)
離開通利後我哋就咁向大榮華方向行, 喺泰豐街搭33號綠Van
到咗流浮山迴旋處之後再向深灣路行多陣
同司機講「陶氏」或「羅氏」有落
沿斜路行落去直入, 中途會經過羅志強種植園(羅氏士多啤梨園)
可能因為今日天氣關係, 所以一個人都冇, 連老細都唔喺度!
本來諗住嚟羅氏摘士多啤梨就算, 個場細細哋留兩個鐘就走
但係一個人影都冇, 我哋唯有繼續行, 去入少少既陶氏玩!
去到陶氏大門口, 都覺得唔係好對路! 都仍然係冇咩人, 不過都好在有人Serve!
我哋其實都知道今日天氣麻麻地, 就係諗住咁就唔駛同人逼!
結果就如我預期一樣, 咁啱有個團啱啱離開, 就真係得番我哋...
我上網睇到以前既圖片又有兔仔又有好多隻羊
但係今日嚟只係見到3隻黑羊仔...
眼望去個士多啤梨園都冇咩士多啤梨...
上面有間小屋, 本來人少少想問吓負責人可唔可以俾我哋上去
但係最後都係唔想煩到人, 冇問到...
俾哥哥近距離望吓D果實係點生出嚟!
俾佢從植物的生長過程睇到生命既奇妙!
哥哥對蔬菜就冇咩興趣, 反而一路都留意住口濕濕淋淋泥土裡既蟲蟲
離開咗個菜田, 去到另一邊見到好多哥哥叔叔喺度爬樹
原來呢度係開放咗俾爬樹會定期嚟呢度練習!
過咗成個鐘, 妹妹終於瞓醒啦! 可以俾媽咪抱住瞓, 人影都冇隻, 又靜又涼爽! 瞓得勁舒服
一起身就將預先留起一半既草拎俾芊芊去餵羊!
到依家佢都仲係好驚餵羊! 要媽咪陪住去餵
芊芊幾醒神, 一叫佢望鏡頭俾我影番張相, 即時俾反應!!!!!
我哋一早準備咗帶哂水鞋! 果然落到田度周圍都係水氹
呢個哥哥著住對鞋行, 因為唔拎起隻腳同小小心心咁行, 差D踢到D水落我哋度
所以俾我鬧咗餐同埋我唔肯陪佢剪 >.<
芊芊剪到士多啤梨個樣幾開心!
我哋行番出去迴旋處度搭K65去屏山
途中仲見到呢棵咁靚靚既木棉花樹! 佢哋兩個就梗係要...
執番幾塊靚花瓣!!
下一站>>CLICK HERE!
(飲飲食食)元朗 屏山 唐 Tong's road house seafood + grill
地址
電話
2266 0003
網址
www.yl.hk/tosbbq/


text:
Easy Fare(簡單任務)
列高又去到車行,發現上次那個猥瑣大叔又系度調戲乐文條女,原來佢叫萎濑.見度列高,萎濑蔑視的盯着列高,叫佢幫自己沖杯咖啡.列高頓時火起,一股殺氣從眼中逼出,直指萎濑.萎濑見眼前呢個人身材魁梧,不敢多嘴,嘲笑甘講:"都好,我幫你沖杯咖啡."呢個時候乐文翻黎,見到氣氛唔對路.馬上打圓場.聽到乐文話列高整死幾個歐比尼亞人,越離越覺得列高唔簡單,然後話如果乐文真系還吳起錢,可以叫列高幫佢做野頂數.然後就走了.乐文見佢走左,同列高講,話有個老客戶要佢去接.列高霖住環掂都冇嘢做,就幫表哥佢接人.
按指示走到目的地,接左乐文嘅老客戶積明之後,送去指定目的地,路上積明問乐文點解唔自己黎,列高話路文又D事,如果你信得過路文,就應該信得過我.到目的地之後積明啱啱落車,馬上被警察包圍.迅速帶住積明兜小路走,通緝級別系兩星.今次亦都系第一次被通緝任務,本作警方AI有較大提升,引入包圍圈呢個概念,以你第一次被發現嘅點為圓心,展開追逐搜捕.如果你逃出呢個圈,你就可以擺脫追捕,但如果你逃嘅時候被警察再發現一次,就會重定位,你又要從新穩路線逃跑.因為系第一次,難度唔算好大,走小路好快就逃脫了.
逃脫之後送積明佢新嘅目的地,本作新嘅噴漆系統點正式開啟.以後有咩事被通緝可以黎呢度噴漆消星.任務完成.


text:
同上次MOGWAI一樣又係白撞上去睇騷,唔同在SIGUR ROS起碼叫做聽過下先入場.MOGWAI果場係全無準備噉去睇,睇完覺得表演至音樂至音響都係無懈可擊,但SIGUR ROS就算真係乜都未聽過噉入場,相信都唔會咁大震撼,因為post-rock呢家野對我黎講都幾極端下,實在太多band唔同style,所以一隊鍾意另一隊可以冇乜感覺,有d真係一聽已經愛到狂追,好似GODSPEED同MOGWAI;亦有一d人人都話好正點正但聽極都冇乜feel,好似EXPLOSION IN THE SKY,同SIGUR ROS.場騷確係好正但睇完唔太鍾意仲有其他因素,睇落去就知.個場超超大仲要爆左八成幾,睇黎搞手今次有所斬獲.我算係最早入場果批,所以見到好多識人,有punk友,有hardcore友,有metal友,自己友又有,好似係觸執毛的一班人坐係我隔籬.見到咁多人,但當然冇人見到我,劉Sir呢d小腳色一向咁低調又唔係咩明星,行街撞到都認唔出啦,何況呢d地方?
AMINA
唔使問我,呢場騷我連主角都唔識,opening act更加唔會知咩料.據聞係SIGUR ROS指定開場單位,女子四人組合玩一些好古典的東西,唔用樂隊呢個詞係因為成隊band接近冇用過band樂隊,而係用一部電腦加多其他好多電子同古典樂器,四個人係不斷走黎走去換樂器噉玩法,當連拉鋸都出埋(呢樣野第一次見有外國人玩),仲有咩唔滿意?有.聲無可避免地唔多得(開場樂隊好似經常被淪為試聲單位),好多時d樂器特別係真樂器加電子樂器一齊果時都炒埋一碟噉,不過成日聽唔清楚都唔係呢個原因,而係因為附近前後左右差唔多個個都唔係睇,而係傾偈.左邊一pair右邊一pair後面一堆鬼仔鬼妹,前面仲有兩個阿叔以超大聲討論古典音樂同hi-fi,搞到好係入左間唱堂K酒廊,頭半差唔多完全聽唔到.睇,都唔係好得好多,個台九里遠又唔加高地台其一啦,坐得後比前面d人遮晒其二啦,仲有香港演唱會特別現象:永遠係開左場先入場.門口明明超多人,但未開波都唔會入個場仲係少人,一開場立即成村衝入黎,開始左之後一個鐘都仲不斷有人行過,好有睇人頭版老翻VCDfeel.仲有一個大問題:好閃.又係一個好有趣的香港現唱會現象,人人都係影相多過聽歌睇騷,坐低第一件事就係拎部相機出黎影影影影影影...影唔係問題,不過當成個場黑晒之時係正我側邊或者後面開閃光燈仲要係好似記者影明星噉連續不斷地閃果隻,真係瞌埋眼都日頭咁光對眼想開都開唔到,直頭唔使睇騷.後半叫做好d,但叫做睇同聽得清楚d果時,玩左陣就玩完.所以冇乜野講,除左一心睇rock點知開場係隊古典野有d意外,都幾好聽幾好睇,用埋拉鋸呢野確係好特別.聽聞有隻EP但買唔到,如果今場live四首歌就係EP四首,就確係有d遺憾,因為我覺得聽碟佢地d野會更加有感覺,呢次演出就係太多因素影響對佢地之印象.此乃opening act的悲哀.
SIGUR ROS
主角出場,終於冇人傾偈,實Q大力阻止下亦冇乜人影相,終於可以留心睇同聽(做opening act真悲哀,成日都得唔到尊重).我寧願佢地成場唔拉開個幕.一開始拉埋白布幕淨係用大燈投影個人影落幕度,再用projector播visual,視覺效果一流,但一首之後到最後一首先再拉埋個幕,我寧願佢地成場唔拉開個幕.除此之外SIGUR ROS確係好特別,首先結他佬把好英倫唱hymn款假音好正(雖然推聲果個成日整到爆咪),用琴弓拉結他而唔彈結他,呢兩樣聲已經殺晒.而且隊band出騷果時唔止得四個人,而係加埋AMINA四個人,即係八個人,又係不斷走位換樂器,亦因為咁多人,弦樂部份唔使用keyboard,唱片入面一首歌當中咁多唔聲音效live都可以完全做番出黎唔使用synth或者播帶,難怪係御用開場樂隊,根本就係SIGUR ROS一部份,冇左佢地會失色好多.雖然係似番MOGWAI果類,但之前屋企聽佢地d歌都唔算太有feel,黎到live感覺同視覺都好正(依然係果句:我寧願佢地成場唔拉開個幕),但真係唔算我杯茶.或者因為MOGWAId野「bandd」?又或者MOGWAI個場細d聲焗d感覺好d同唔會成日爆咪?(雖然我都知SIGUR ROS出名過MOGWAI,但兩場騷人數差距都唔使勁到要用倍去計卦?)氣氛係好正,但對我黎講睇正過聽,相信我都係同佢地無緣.甚至覺得我會鍾意AMINA多過SIGUR ROS.(講係噉講不過碟又照買,灰)
八點三準時開始十一點半先完,超抵睇,非常抵睇.但唔知點解,SIGUR ROS開場冇耐已經不斷有人走,好似前面AMINA果陣以十分pro的古典音樂知識&音響研究經驗高談闊論台上表現果兩位阿叔,睇左兩首就走左人.未夠半個鐘已經不斷地有人走,一直走到encore前未停過.好有趣.諗起一個外國metal網主的笑話:
「見過有位XX(香港形容方法係「MK仔」)周圍同人講『STRAPPING YOUNG LAD隻"City"好X勁好X正!有乜理由唔聽佢地呀?』之後有一日佢自己終於去HMV買左隻返屋企,一播立即受傷,無論生理上還是心理上.」


text:
Traflora Studio
服務詳情
評語 提交評語
一開始我哋同TRAFLORA話我哋有興趣搵佢哋做deco,跟住就約出嚟搵間餐廳傾下價錢個range,又問吓佢可以做到咩package比我哋.Serve我哋嘅Tracy,俾我哋個感覺幾舒服,而且好professional.睇完場地之後,佢同我哋講話佢好欣賞個場,之後又比左好多option我哋做reference,等我哋可以慢慢再睇.睇佢嘅proposal嘅時候,我哋覺得佢都幾有idea同design sense,你會睇到佢成個場地布局入面個idea係點樣,even你睇個presentation都大概imagine到係點樣同埋已經都幾精美.同佢work你會覺得呢個人好reliable,佢比嘅意見你係信得過,真係一流!
嗰日佢哋1好早去左set場,Tracy都有親自去睇下個design或者decoration最後出到嚟係點樣,因為我哋之前都同佢溝通過有咩detail位想留意多啲,或者邊啲位係我哋介意嘅要執執佢.有時同其他staff講未必臻善臻美,但Tracy佢就有一直幫我哋睇住啲deco,所以整體做出來個效果都幾靚!對於Tracy服務嘅真係好滿意.
我哋揀色布要揀顏色,但我哋冇時間親身去睇,所以就講咗我哋prefer咩嘢feeling,Tracy影咗相比我哋睇,佢就make咗decision,幫我哋搵左隻顏色.一開始睇未係好符合心入面嗰隻顏色,但出到嚟個效果係靚嘅,我哋就已經好足夠.最初我哋諗係咪應該要ready色板,但白色都可以有幾十隻顏色,Tracy就用佢professional judgement處理曬其他嘢,所以整體嚟講都係滿意,非常之好!


text:
22 JULY 2016(FRI)
話說魚子媽早前問我有冇興趣來一個小旅行,既可以去東壩萬宜地質公園參觀,玩完又可以留係酒店舒舒服服借宿一宵,咁好玩又可以見識嘅活動我緊係想去玩啦,所以就齊齊去L'hotel地質公園遊住宿計劃.
今次依個體驗真係令我眼大開界,就算係大暑之日成行,都係覺得值得呀~
作為一個九龍東嘅人仕,由屋企至L'hotel真係可以話半個鐘唔洗.不過其實今次依個地質公園遊住宿計劃又真係好
吸引,既有SynCab星群的士接送我地來回酒店至東壩,途中仲會帶我地去西貢市中心嘅火山探知館參觀,係探知館同東壩全程都有專業導賞員隨行為我地講
解,對成日想去了解多啲大自然景象但又唔識去嘅人(即係我),依個小旅行真係可以話係"叮"一聲,只需要舒舒服服跟住行就得,真係啱晒我依啲想去玩但又唔識玩嘅人呀!
自上次沖繩之旅後,小小豬極度愛上住酒店,正好滿足一下依個貪玩豬之餘,入酒店住下感覺都好RELAX啲呀~
今次小旅行我地獲安排入住升級套房,相對一般房間就更加大,客飯廳及睡房都分明,利用兩道小趟門設計,咁就開放性又得,想私隱啲又得,整間房間嘅空間感都大大提高呀~
小小一個飯廳角落用品都好齊存,仲有一個微波爐可以用添.當然有部分零食同飲品係要額外付款啦~
睡房內仲係一張KingSize床,真係一家三口瞓都仲有好多位呀~
洗手間同浴室係分開的,而日用品都好齊存,真係可以話咩都唔洗帶就可以入嚟住啦~
為配合地質公園遊的計劃,所以係房間內都會有與地質公園有關嘅標本同書籍,等大家對地質公園可以多啲認識呀~
休息過後我地就開始出發去地質公園之旅,原來住宿計劃內係有SynCab星群的士全程接送.小小豬都係第一次搭依啲大的士,佢都不知幾興奮~
我地第一個目的地就係位於西貢市中心嘅火山探知館,坦白講我都經過好幾次,不過都係第一次入去參觀~
地方唔算大,不過就介紹左香港火山嘅歷史同埋唔同種類嘅石頭,想了解多啲入面有咩睇,請留意我下篇小介紹啦~
離開火山探知館之後,我地就繼續搭SynCab向萬宜水庫東壩出發.由西貢市中心入去都要差唔多要40分鐘,好在SynCab座位都係非常闊落,再上司機叔叔嘅技術好好,所以全程車都好舒服呀~
終於嚟到地質公園啦~
嘩...整個環境都真係靚到我同小小豬嘩嘩聲,靚靚嘅藍天白雲,再加埋好特別嘅六角柱石,真係好莊觀,好難相信依度就係香港擁有嘅地方呀~
依個木橋可以話係地質公園新焦點,因為佢地係建成左大約兩個多月,就係想讓遊人可以係橋上清楚望到海蝕洞~
其實地質公園又點止咁少嘢睇,小小豬由初時攰攰的就越行越精神,緊係啦...咁靚地方又點唔會令人心情舒暢,所以就等我下篇嚟個更詳細介紹啦~
整個行程我地行左差唔多兩個鐘,唔好話小朋友,我地大人都覺得攰,所以回程時的SynCab真係非常重要,直接車我地回酒店,真係一個不可多得嘅貼心服務....真心覺得正呀!
回到酒店休息一陣,我地就到酒店內餐廳享用我地嘅地質公園主題晚餐.
老公嘅朱古力Cocktail,佢嘅外型就好似橋咀洲上嘅菠蘿包巨石.見到佢又令我好想去見一下依個菠蘿包石,唔知幾時可以去到呢~
我嘅菠蘿柚子Mocktail,小小豬話嗰六支朱古力條就係今日所見嘅六角形火山岩.哈哈哈...又俾佢估啱左,依杯又真係參考六角形火山岩呀~
同樣以菠蘿包巨石為藍本嘅超好味酥皮焗南瓜濃湯,佢個酥皮真係可以話係我食咁多次酥皮湯最正嘅一個,因為佢個酥皮超鬆軟而且又厚身,真心推介呀~
頭盤就係以黃竹角咀嘅沉積岩為題材嘅意大利風乾火腿配薯仔沙律~
我嘅主菜就係以沉積岩為參考嘅松茸菌西洋蒜焗澳洲銀雪魚柳,論搶眼度就一定係以脆餅疊成嘅層一層沉積岩,像真度又真係幾似哦~
老公嘅炭燒美國牛短排拼焗意式小圓茄,以果洲群島 - 海島奇為藍本,塊牛排佈置又幾似個小島哦~
最後甜品就係朱古力芭菲,參考橫洲嘅海蝕穴同埋管狀岩,感覺就好似有山有海又有石,單看賣相就都覺得好吸引呀~
就連小小豬都吸引到,佢又話要食少少甜品呀~
食飽飽我地就回房間,玩左成日,我地就齊齊早早休息啦!
估唔到一覺醒來,打開露台門就見到有驚喜,真係難以想飲係接近工業區嘅酒店望出去,都可以睇到一個咁靚嘅景色,仲可以望到郵輪碼頭嘅全景呀~
歎過酒店自助早餐,我地又去玩了,酒店內設有開放式Gym Room,不過小小豬未夠年紀去玩,所以只係參觀一下~
其實小小豬個心一早經去左游池了,游池唔算大,不過位於35之高層,就好似同藍天白雲拉近距離,整個環境舒服得唔識形容呀~
有得玩水嘅小小豬就當然係最開心,睇見佢兩父子玩得咁溫馨,我都好想落水玩埋一份,點解我次次都係咁黑仔,唔可以同小小豬嚟個水中浪漫呀~
由於地質公園遊住宿計劃係可以延遲下午3時退房,見有時間我地就去三樓露天平台參觀下啦~
話咁快我地兩日一夜嘅小旅行就結束,雖然係看似簡單,不過又真係可以話舒舒服服咁令我大開眼界,真心覺得酒店前往地質公園遊覽係一個好好嘅安排,可以遠離繁囂,輕鬆體驗不一樣的香港.
其實香港真係有好多靚地方,只係平日我地少見到少留意,原來都有好多山明水秀嘅迷人一面,好值得推廣呀!
More Information :
地質公園遊住宿套餐由HK$2,188起,包括:
- 單人或雙人入住地質公園主題客房一晚
- 火山岩園區萬宜地質公園步道導賞遊 (由獲推薦地質公園導賞員R2G Guide或香港地質公園導賞員Hong Kong Geopark Guide帶領,並由專車接送往返酒店)
- 地質公園特飲兩杯及酒店餐廳雙人自助早餐
- 保證免費延遲退房至下午3時
- 免費使用無線及有線網路 ,使用酒店健身中心和泳池
地質公園美食住宿套餐由HK$1,288起,包括:
- 單人或雙人入住地質公園主題客房一晚
- 雙人四道菜地質公園主題晚餐
- 地質公園特飲兩杯及酒店餐廳雙人自助早餐
- 免費使用無線及有線網路,使用酒店健身中心和泳池
**如心南灣海景酒店及如心艾朗酒店同時推出**
Website:http://www.lhotelgroup.com/en/hotel/lhotel-elan/Home
Facebook: https://www.facebook.com/lhotelelan/?fref=ts
**我地的FACEBOOK PAGE,齊齊來交流親子.育兒.烹飪啦**


text:
凡事政治化阻住揾食精算思政 Act Voice
2018/10/8 — 10:13
(文:陳清泉)
「⋯不如專心攪好經濟民生.」我咁樣留言,當然俾人話只顧揾錢唔講大原則,差在冇叫皇天擊殺.
唔好以為我係俾左膠或者泛民本土自決港獨派鬧呀.我係喺全港第一建制大黨領導人個面書度留言的.講嘅係FT記者續唔到簽證單嘢.大家不妨自己試試,留呢一句啲建制派以前日日講來批評民主派嘅說話,肯定得到好招呼.
香港政府不續簽證給金融時報記者的事件,英國政府已經出聲,我估林鄭一次過上哂所有西方國際傳媒都係少有,呢次都好抵吓.維護新聞自由呢啲好多有識見嘅朋友都講咗不少.我只想講,而家中共同土共政治鬥爭上哂腦,香港雖然底子厚又有祖國射住,但日日摻和呢啲無謂嘢,遲早攪到香港揾唔到食.到時一線富豪就梗有脫身之計,公務員有鐵飯碗唔駛怕,我地呢啲所謂專業嘅偽中產就多得你地唔少.
民族黨打打咀炮,你有證據佢勾結外國推翻政權或者買軍火諗住暴力起義,咪拉鬼佢囉.冇嘅,咁人地去外國記者協會度講吓嘢,講之嘛,香港人實實際際,冇影響咪有得佢嘈囉.而家你連講嘢嗰個犯咩法都未知 – 民族黨作為社團要停止運作,阿陳生仲係可以講嘢唔犯法㗎.都未提做講座嗰陣一哥都未出命令話封殺民族黨啦.咁人地攪個講座犯咩法呢.
而家你唔正正經經話人犯咩法,因為講唔出呀嘛,但就鬼鬼祟祟咁將人地協會代主席簽證唔續,變相驅逐出境.咁樣就遲早攪到大家揾唔到食囉.
有冇咁大件事攪到揾唔到食呢?絕對有.新聞自由係香港嘅核心價值點點點已經好多人講咗啦,我份人比較粗鄙實實際際.好嘞,而家香港講得出去嘅最勁最揾錢係咩呢?就係「國際金融中心」嘛.(地產呀炒樓都揾好多,不過就唔通你叫林鄭去APEC開會講香港最勁就炒樓,請各國一齊來香港炒一轉咩,講唔出口㗎嘛).好嘞,咁你拒簽嗰位記者係貴寶號呀?金融時報喎,Financial Times喎,倫敦最有歷史最有江湖地位嘅首席金融傳媒喎.而家國際金融中心,你話FT記者無得自出自入揾料報導呀?咁所有外國大鱷Hedge fund經理睇咩報紙好呀?「紅早」定還是環球時報呀?問心,你自己係做金融業嘅話,你會睇邊份,信邊份呀?
你話而家我唔俾嗰個記者來啫,你幫我換過個我咪簽返俾你囉,唔係唔俾你FT做呀.咁其實FT喺中國都係咁的,冇問題呀.
問題在於,你將大陸嗰一套搬來香港,香港變咗大陸一樣啦.咁即係香港變成「大陸的國際金融中心」啦.相信好多所謂愛國愛港嘅人都係想咁啦.但我想提醒大家,揾食呢,就講competitive advantage,「大陸的金融中心」一早有啦,嗰個叫上海呀.
好多贊成中港融合嘅盲毛都只係講政治,見習主席想推就起勢去推.好啦到你真係成功嘞,我想問廣大專業人士偽中產們,你地做專業嗰陣,用大陸嘅做法,你會唔會做得叻過大陸人?如果叻唔過,咁香港變咗中國之後,點解你覺得你會揾到食?
比如你做律師,唔講司法獨立,要三權合作嘅官司,你班HKU讀PCLL出來嘅香港仔識打咩?你做工程嘅,起橋起路,你夠薑用紙皮垃圾做橋墩咩 – 噢呢點我收返,觀乎沙中線咁樣,可能都得,不過就未做完就俾人捉出來,技巧未夠高.
講返我本行,如果貴公子文憑試考好多5**,入咗精算系畢業考到精算師.如果要跟大陸做法,你估佢埋完盤數仲可唔可以全身而退?內地某保險公司俾人攪咗咁耐又話違法又剩,CFO精算師全部冇事,呢啲嘢你香港人學得到咩?你香港仔剩係識跟規矩做,學大陸做法做得掂咩?
越講越遠,你話我睇唔起香港人都係咁話,大陸十幾億人,人材數量一定多過香港.香港人要保住飯碗,就要有比較優勢,而呢個優勢就係制度.而個制度喺唔喺度,運作得好唔好,唔係你班建制派圍內說了算.人地鬼佬有眼睇的.
講到咁總有人話,而家有人踩到中央紅線,咁梗係要做嘢.嗱,就咁,傳說中呢,好耐以前啲人以前採煤礦,就會帶埋隻金絲雀落去礦洞,因為隻雀好脆弱,咁萬一隻雀死咗,就即係空氣有問題,啲人就要快啲走.而家新聞自由就係西方社會攞出來嘅金絲雀.唔係你陳健康話呢單嘢同新聞自由冇關啲人就會信的.冇新聞自由,資訊唔流通,下一步就係冇獨立司法,衰吓一樣衰吓一樣,終有一日個conclusion就係個制度走咗樣,結論就係搬錢走.你話大陸咁好境鬼佬都一定要來?係嘅,但橫掂都係同大陸一樣,鬼佬們點解唔直接揾大陸呀?去上海咪得囉,點解要經過你香港俾錢你賺先?
我咁講係咪即係要俾特權鬼佬,佢地踩哂界都俾佢做?查實由「放任佢去做」到「唔俾簽證」之間,仲有好多選項.林鄭政府自以為係能吏治港,實則不少英治留下嘅成文制度同傳統都被破壞,要靈活變通嘅時候就硬哂軚.
而且鬼佬喺香港一向有特權㗎啦,你先唔好考究點解咁唔公平.鬼佬係咁衰嗰喎,你唔俾特權佢係唔搬錢來的.由鴉片戰爭嗰陣都係咁㗎啦.你可以好有骨氣咁話,中國人香港人踩中央嘅紅線就要拉,鬼佬踩就唔該你過主返歸.得嘅,但到時鬼佬搬錢走,或者直接去揾上海,你香港做返「大陸的國際金融中心」,又係嗰個問題,你鬥得過大陸人,到時仲揾到食嘛?
所以我唔明小麗老師選舉要講咩守護平凡的幸福,咁鬼離地.香港偽中產們最實際,就係要守護揾食嘅環境.揾到食,到時平凡同唔平凡嘅幸福,都可以自主追求.邊個出來講到俾我聽,點樣喺中共發傻又貿易戰又習主席獨攬大權之下,能夠保住香港嘅優勢,等大家,尤其是專業人士揾到食,發展到事業嘅,就攞到我嘅票啦.
至於嗰啲亂推中港融合,事事政治化嘅愛國賊,大家要睇清楚,佢地係政治優先過揾食的 – 呢樣唔係新嘢,中共黨員第一樣守則就係要「講政治」 – 所以佢地啲政策,硬推高鐵也好,大嶼山填海又好,最終都係政治任務,各位專業偽中產們都係要金睛火眼睇實,會唔會成個揾食嘅環境俾佢地攪死唒.
凡事政治化,阻住揾食呀.


text:
聖保羅 必去景點及費倫海灘附近酒店推介
費倫海灘附近酒店預訂
神秘優惠價幫你慳更多
即時揭開神秘優惠價,慳得更多
聖保羅必去推介 - 費倫海灘
想去 聖保羅 自由行?等 Hotels.com 帶你玩盡 聖保羅費倫海灘 啦!留意我地文章,話你知去聖保羅 有咩必玩必食必買推介.仲有旅遊貼士,提你有咩需要注意,包你玩得開心又盡興!除此之外,我地仲會介紹埋聖保羅費倫海灘 附近有咩酒店,等你更加容易計劃行程,慳返酒店來回景點嘅時間.
聖保羅費倫海灘 自由行
去得聖保羅費倫海灘 自由行最緊要一定係揀啱日子去.一啲熱門景點例如,聖保羅 嘅 費倫海灘,喺旺季嘅時候通常人流都比較多,所以識揀一定揀淡季去,一來人比較少,二來有某啲景點嘅門票會比較便宜.如果真係撞正旅遊旺季,咁大家前往嘅時候,就要注意交通情況同埋有無人流管制措施啦.
聖保羅費倫海灘 交通
想去費倫海灘 暢順無阻濟,最好就係出發前,睇清楚聖保羅費倫海灘 附近嘅交通情況,仲有各種前往方法.記住要搵多一兩條後備路線,因為慎防出左交通狀況,都可以即刻轉用其他路線前往,咁就唔會miss 左個景點啦.如果你去嘅時候係撞正旺季,咁就要睇下有無交通同人流管制措施,以防去到無車搭又或者遇上塞車情況啦.
聖保羅費倫海灘 必食必買攻略
聖保羅費倫海灘一直都係旅遊熱門地點,去到聖保羅費倫海灘,除左觀光之外,當然要搵下當地有咩必買手信帶返香港俾朋友啦!但買手信嘅時候,都要睇清楚物品嘅出入境條例,浪費左錢送唔到禮物事少,觸防法例就事大啦.除左必買手信,當然要留意有咩必食推介啦!大家最好出發前做定資料搜集,咁就唔會到時浪費時間臨急搵餐廳,又可以食到好野啦!


text:
「經典」
一套原著電影「狂野時速」由第一集開始我已經有開始睇.但係竟然可以拍到第七集,認真厲害!當然每一集之後都好期待同希望有下一集啦.雖然未睇第七集,但係已經好期待.或者亦因為 Paul Walker 嘅離去,覺得係佢最後嘅作品所以特別想睇.需然 Vin Diesel 好似透露咗會有第八集,不過無咗 Paul Walker 就好似少咗啲嘢.
「系列」
如果你無一直追開嚟套戲嘅話,其實你未必知道佢講乜!因為好多前因後果係同前好幾集係有關連!所以某某然咁走入去戲院睇,你有可能唔係太明佢講啲乜!講真一套原著電影經歷咗十幾年,真係好勁!而且亦因為嚟套系列令 Paul Walker 同 Vin Diesel 兩個係荷里活打出一個名堂!
「家庭」
大家唔好以為套戲淨係講靚車,改車,鬥車同種種不法嘅行為.其實戲入面包含咗其他意義,而我最鐘意嘅係佢哋經常强調嘅家庭觀念(We Are Family).因為一個家庭唔一定淨係有血緣關係先稱得上係家庭成員,一啲出身入死,不同種族嘅人都可以係一家人.而 Paul Walker 同 Vin Diesel 嘅關係正正係咁,所以 Vin 為咗記念嚟位親人就將佢個女個英文名叫做 Pauline!